text:
གསལ་བཤད།
- སློབ་དཔོན་སྣ་ཚོགས་གཟུགས་ཅན།
- བཀུར་འོས་པའི་དྲ་གྲོགས་རྣམ་པ། ཕྲན་སྒེར་གྱི་དྲ་ཚིགས་འདི་ནི། ཁོ་བོས་སུག་བྲིས་བྱས་པའི་རྩོམ་སྔ་ཕྱི་ཐམས་ཅད་ཁྱེད་ཅག་གི་སྤྱན་ལམ་དུ་གཟིགས་འབུལ་ཞུ་སའི་ལྟེ་བ་ལྟ་བུ་ཞིག་ཡིན། གཞུང་འགྲེལ་སོགས་ཅུང་རིང་བའི་རྩོམ་རྣམས་གནས་སྐབས་སུ་འདིར་མ་ཤོང་ཡང་རིམ་གྱིས་ཡར་རྒྱས་ལ་གཏོང་རྒྱུ་ཡིན། ཁོ་བོའི་རང་མིང་དངོས་ལ་འཇིགས་མེད་བློ་གྲོས་རྒྱལ་མཚན་དང་། མཁན་ཆེན་ཕྲིན་ལས་དབང་རྒྱལ་གྱིས་གནང་བའི་མིང་དཀོན་མཆོག་གསུམ་གྱི་འོད་ཟེར། གྲུབ་དབང་པདྨ་གཏུམ་དྲག་རོལ་བའི་རྡོ་རྗེས་གནང་བའི་མིང་འཇམ་དཔལ་ཡེ་ཤེས། གཏེར་སྟོན་བསམ་གཏན་རབ་རྒྱས་ཀྱིས་གནང་བའི་མིང་ཟླ་བྲལ་ཤེས་རབ་བདེ་སྟོང་རིག་པའི་རྡོ་རྗེ། རིགས་ལྔའི་མཁའ་འགྲོའི་ལུང་བྱང་ལས་བྱུང་བ་ཨོ་རྒྱན་སྒྲིབ་བྲལ་གླིང་པ། དག་སྣང་གསང་བའི་ཆོས་མཛོད་ལས་བྱུང་བའི་མིང་སློབ་དཔོན་སྣ་ཚོགས་གཟུགས་ཅན། ཡི་དམ་ལྷས་ལུང་བསྟན་པའི་མིང་སློབ་དཔོན་རྒྱ་མཚོའི་སྤྲིན་གྱི་ལང་ཚོ། ཀུན་བཤད་ཀྱི་མིང་མཚུངས་མེད་ངག་རིག་རང་གྲོལ་མཚོ་བྱུང་འཛུམ་པའི་སྣང་བ་བཅས་ཕྲན་ལ་མིང་མི་འདྲ་བ་འགའ་ཞིག་ཡོད་པས། རྩོམ་མི་འདྲ་རྣམས་ཀྱི་མཇུག་ཏུ་དགོས་པའི་དབང་གིས་མིང་གང་ཞིག་དང་སྐབས་སུ་འཚམས་པ་བེད་སྤྱོད་བྱས་ཡོད་ཅིང་། མིང་བྲིས་མེད་ས་འགའ་རེ་ཡོད་པ་རྣམས་ཀྱང་དྲ་རྒྱ་འདིར་ཡོད་ཕྱིན་ཁོ་བོ་རང་གིས་སུག་བྲིས་འབའ་ཞིག་ཡིན། དྲ་རྒྱ་འདིར་བཅུག་མེད་པའི་རྩོམ་གཞན་ཕྲན་དང་མིང་གཅིག་པ་ཅན་འགའ་རེ་མཐོང་བ་རྣམས་ནི་ཁོ་བོ་དང་འབྲེལ་བ་ཅི་ཡང་མེད་པ་མཁྱེན་དགོས་སོ།། ཐུགས་རྗེ་ཆེ།
འབྲེལ་ཐག
Powered by Blogger.
Blog Archive
- Mar 22 (8)
- May 10 (1)
- May 17 (1)
- Jun 04 (2)
- Jul 10 (1)
- Jul 18 (1)
- Jul 20 (2)
- Jul 23 (1)
- Jul 31 (1)
- Aug 20 (2)
- Aug 25 (1)
- Aug 26 (2)
- Aug 29 (1)
- Sep 01 (2)
- Sep 05 (6)
- Oct 11 (1)
- Oct 14 (1)
- Oct 24 (1)
- Oct 29 (2)
- Nov 30 (1)
- Dec 27 (1)
- Jan 24 (1)
- Feb 19 (1)
- Feb 21 (1)
- Apr 18 (1)
- Apr 19 (1)
- May 06 (1)
- Sep 19 (1)
- Dec 03 (1)
- Feb 10 (1)
- Feb 12 (1)
- Feb 20 (1)
- Apr 30 (1)
- May 16 (2)
- May 14 (1)
- May 15 (1)
2011/10/14
01:00 | དོ་དམ་པ། སློབ་དཔོན་སྣ་ཚོགས་གཟུགས་ཅན། | | Edit Post
ཀླུ་སྨྱོན་རྩོམ་རིག་བྱ་དགའ་ཐོབ་རྗེས་ཀྱི་གླེང་བརྗོད་རིང་མོ།
ཀུན་གྱིས་མཁྱེན་གསལ་ལྟར། འདི་ལོར་གཞུང་སྒེར་གྱི་ཚོགས་པ་དུ་མས་བོད་ཀྱི་ཆོས་དང་རིག་གཞུང་། ཆབ་སྲིད་བཅས་ཀྱི་ཐོག་ཏུ་གོམ་གང་མདུན་སྤོས་ཀྱིས་ལས་འགུལ་གང་མང་སྤེལ་བཞིན་པའི་ནང་ནས་དམིགས་བསལ་གཅིག་ནི་ཀླུ་སྨྱོན་རྩོམ་རིག་བྱ་དགའི་ལས་འགུལ་འདི་ཡིན་ཞིང་། རྩོམ་རིག་བྱ་དགའ་འདི་ནི་སྟོང་ལོ་གསར་བའི་ནང་གི་བོད་ཀྱི་རྩོམ་པ་པོ་རྣམས་ཀྱི་རྣམ་དཔྱོད་དང་། ངག་རིག་སྒྱུ་རྩལ་གྱི་ཐོག་ཏུ་རིང་ཐུང་འཇལ་བྱེད་ཀྱི་ཐིག་ཤིང་དང་། ལྕི་ཡང་འདེགས་བྱེད་ཀྱི་རྒྱ་མ་རུ་གྱུར་ཡོད་པར་མ་ཟད། མ་འོངས་པའི་མི་ཚེའི་ལོ་རྒྱུས་ཀྱི་ནང་དུ་ཡང་། སྐབས་དེ་དུས་ཀྱི་བཙལ་བྱོལ་བོད་རིགས་རྩོམ་པ་པོ་རྣམས་ཀྱི་ཁྲོད་དུ་རང་ཉིད་ལ་རྩོམ་རིག་སྒྱུ་རྩལ་གྱི་གནས་བབས་ཇི་ཙམ་ཡོད་པའི་མཚོན་རྟགས་སུ་གྱུར་ཡོད་སྟབས། མིང་ཡོངས་སུ་གྲགས་པ་དང་མ་གྲགས་པའི་རྩོམ་པ་པོ་ལྔ་བཅུ་ཐམ་པས་རྩོམ་རིག་བྱ་དགའི་འགྲན་རྩོད་འདིའི་ཆ་ཤས་བླངས་ཡོད་པ་དང་། ཁོ་བོ་རང་ཡང་དེའི་ཁོངས་སུ་སྔོན་ཐོན་པ་བྱས་ནས་ཞུགས་པ་ཡིན།
ཐོག་མར་དུས་རབས་གསར་བའི་བཙན་བྱོལ་བོད་མིའི་རྩོམ་པ་པོ་རྣམས་ཀྱི་མེས་པོ་དམ་པ་སྤྲུལ་སྐུ་སྐུ་སྨྱོན་ཡེ་ཤེས་རྒྱ་མཚོ་ཁོང་གིས་ལྷག་བསམ་བཟང་པོའི་མཛད་པ་ལ་རྒྱབ་སྐྱོར་དང་། བརྩི་བཀུར་གྱི་ཆེད་དུ་འགྲན་རྩོད་འདིའི་ཆ་ཤས་བླངས་པ་ཙམ་ལས། བྱ་དགའ་ཐོབ་རྒྱུ་ཡིན་པའི་གདེངས་ཚོད་ཆེན་པོ་མེད་མོད། འོན་ཀྱང་དྲ་ཐོག་ཏུ་སླེབས་པའི་འགྲན་རྩོམ་རྣམས་ཀྱི་ནང་ནས་ཁོ་བོས་བྲིས་པའི་སྤྲིན་གྱི་རྒྱ་མཚོ་བརྒལ་བའི་བརྩེ་དུང་ལ་རྒྱབ་སྐྱོར་མང་ཤོས་སམ། ཧ་ལམ་བརྒྱ་ཆའི་དགུ་བཅུ་ལས་བརྒལ་བ་ཐོབ་པས་འདི་ལོའི་རྩོམ་རིག་བྱ་དགའ་འདི་བདག་ལ་ཐོབ་རྒྱུ་ཡིན་པའི་གདེང་ཚོད་རོབ་ཙམ་བྱུང་།
ཟླ་སྔོན་མའི་ཕྱི་ཚེས་ ༢༩ ནས་ཟླ་འདིའི་ཚེས་ ༨ བར་ཉིན་བཅུའི་རིང་ཨེ་རི་ཟོ་ན་དང་། ཊེག་སི་ཊི་སོགས་ཨ་རིའི་མངའ་སྡེ་ཁ་ཤས་ལ་ཆོས་ཁྲིད་དུ་ཕྱིན་ཅིང་། ལོ་སྔ་ཕྱི་འདི་དག་གི་རིང་ཉིན་མཚན་ཁ་སྦྱར་ནས་རྙིང་རྒྱུད་དང་བཀའ་མ་སོགས་ལ་དཔེ་ཀློག་བྱེད་རྒྱུ་མང་དྲགས་པས། ད་རེས་བདུན་ཕྲག་གཉིས་ཙམ་གྱི་རིང་མིག་དང་མཆིན་པ་ལ་ངལ་གསོ་ཡག་པོ་བྱེད་རྒྱུའི་གོ་སྐབས་བྱུང་། འདི་དག་གི་སྐབས་སུ་ཝ་ཤིན་ཏྲོན་དང་། ཧི་བ་ཡིས་སོགས་ཐག་རིང་པོ་ནས་ཀྱང་གནམ་གྲུའི་འཛིན་བྱང་ཉོས་ནས་ཆོས་ཞུ་རུ་ཡོང་བ་འགའ་རེ་འདུག ཁོ་བོས་ཆོས་བཤད་ས་ཞིག་ཡིན་ཕྱིན་སློབ་མ་རྣམས་ཀྱིས་དགའ་འབོད་ཆེན་པོ་བྱེད་པ་དང་། སྐེ་དང་རྐང་པ་ལག་པ་སོགས་ལ་འཐམ་ནས་མིག་ཆུ་བཏོན་ཏེ་འབྲལ་མི་ཕོད་པ་ལྟ་བུ་བྱེད་པ་རྒྱུན་ལྡན་ཡིན་ཞིང་། མི་ལོ་ཉི་ཤུའི་རིང་ལ་བླ་མ་དུ་མའི་མདུན་ནས་ཆོས་འདི་མ་ཞུས་བྱ་བ་མེད་ཀྱང་། སྟོང་ཉིད་དང་སྙིང་རྗེ། སྐྱབས་འགྲོ། བསྐྱེད་རིམ་སོགས་ཀྱི་དོན་དེ་རིང་གཟོད་གོ་སོང་ཟེར་ནས་གནམ་ལ་ལྡིང་གྲབས་བྱེད་མཁན་ཡང་ཧ་ཅང་མང་།
ཁོང་ཚོས་ནམ་རྒྱུན་གསུང་ཆོས་ཞུ་སྐབས་གྱི་དཀའ་ངལ་མང་པོ་བགྲངས་པའི་ནང་ནས་དཀའ་ངལ་ཆེ་ཤོས་ནི་སྐད་ཀྱི་ཐོག་ལ་རེད་འདུག ༧གོང་ས་ཆེན་པོའི་གསུང་ཆོས་ཀྱི་སྐབས་སུ་སྐུའི་གསུང་བསྒྱུར་བ་ཐུབ་བསྟན་སྦྱིན་པ་ཧ་ཅང་མཁས་ཆེ་དྲགས་ནས། ཆོས་ཚིག་གང་མཐོ་དང་གང་དཀའ་རྣམས་བེད་སྤྱོད་བྱེད་ཀྱི་ཡོད་པ་དང་། བསྒྱུར་བ་ཧ་ཅང་མྱུར་དྲགས་ནས་གོ་ཐུབ་ཀྱི་མི་འདུག་ཟེར། ཡང་བླ་མ་གཞན་རྣམས་ཀྱི་སྐད་བསྒྱུར་བ་འགའ་རེས་དབྱིན་སྐད་ཤེས་ཀྱང་ཆོས་མི་ཤེས་པས། བླ་མས་གང་གསུངས་རྣམས་ཇི་ལྟ་བ་བཞིན་དུ་ཁོང་ཚོའི་རྣ་བར་བསྐྱལ་ཐུབ་ཀྱི་མེད་པའི་ཁར། ད་དུང་སྐད་བསྒྱུར་གྱིས་བསྒྱུར་སྐབས་ཁོང་ཚོར་སྐད་བསྒྱུར་གྱི་མདུན་ནས་ཆོས་ཞུ་བཞིན་ཡོད་པའི་ཚོར་སྣང་ཡོང་གི་ཡོད་སྟབས་དེ་ཙམ་སེམས་ཁ་གང་གི་མེད་པར་འདུག དེ་ལྟར་ན་ནུབ་ཕྱོགས་པའི་མི་རྣམས་གསང་སྔགས་ཀྱི་ཆོས་ལ་དགའ་བ་དང་། ཁོ་བོ་སྔགས་པའི་བླ་མ་ཞིག་ཡིན་པར་མ་ཟད། ཚད་ཧ་ཅང་མི་མཐོ་ལ་ཧ་ཅང་མི་ཞན་པའི་དབྱིན་སྐད་ཀྱི་ཤེས་ཚད་འདི་ཡང་ཁོང་ཚོར་དགོས་ངེས་དེ་ཡིན་འདུག་པས། ངའི་ཆོས་ཁྲིད་ལ་དམིགས་བསལ་གྱིས་དོ་སྣང་བྱེད་མཁན་ཧ་ཅང་མང་།
ཁོ་བོ་ནུབ་ཕྱོགས་པའི་སྤྱི་ཚོགས་སུ་རྒྱུས་མངའ་ཆེན་པོ་མེད་པའི་སྐབས་སྐྱབས་འགྲོ་དང་། བྱམས་པ། སྙིང་རྗེ། བྱང་ཆུབ་ཀྱི་སེམས་རྣམས་འབའ་ཞིག་རྩལ་དུ་བཏོན་ནས་བཤད་བསམ་པ་ཡིན་ཡང་། ནུབ་ཕྱོགས་སུ་ཕེབས་སྔ་བའི་བླ་མ་གོང་མ་རྣམས་ཀྱིས་སྐྱག་ལངས་ལ་བཏང་ཚར་འདུག་པས། ད་ནི་ཆོས་གང་ཟབ་ཀྱི་དབང་ཁྲིད་རེའི་སྐད་ཆ་མ་གཏོགས་སྐྱབས་འགྲོ་དང་སྙིང་རྗེ་སོགས་འབའ་ཞིག་བཤད་རྒྱུ་ཡིན་ཟེར་ན་ཆོས་ཉན་དུ་ཡོང་མཁན་གཅིག་ཀྱང་མེད་པའི་ཚོད་ཙམ་དུ་སྣང་། དེར་བརྟེན་གསང་སྔགས་ཀྱི་དབང་དང་། ཟབ་མོ་སྟོང་པ་ཉིད། བསྐྱེད་རྫོགས་སོགས་ཀྱི་གོ་རེ་ཆེན་པོ་རེ་བཙོས་ཏེ། དེའི་ནང་དུ་སྐྱབས་འགྲོ་དང་སེམས་བསྐྱེད་སོགས་ཀྱི་བྱེ་མ་ཀ་ར་བསྲེ་ཅི་ཐུབ་བྱས་ནས་ཁོང་ཚོའི་ཁ་ནང་དུ་བཅུག་གི་ཡོད། འདི་ནི་ཁོ་བོ་རང་ལ་མཚོན་ན་ཡུན་རིང་ཚོད་བལྟ་བྱས་པའི་ཐ་མའི་ཐབས་ལམ་ཞིག་རྙེད་པ་དེ་ཡིན་ཞིང་། ངའི་སར་ནམ་རྒྱུན་ཆོས་ཞུ་རུ་ཡོང་བ་ཞིག་ཡིན་ཕྱིན་ནང་པའི་ཆོས་ཀྱི་སྤྱིའི་སྒྲོམ་ལ་གོ་བ་ཙམ་རེ་མ་ཆགས་པ་ཧ་ལམ་མེད་ཅིང་། སྐུ་བརྙན་དང་གསུང་རབ་སོགས་ཀྱི་སྟེང་ནས་མཆོངས་མཁན་དང་། སྲིན་བུ་ཕྲ་མོ་ཡན་ཆད་ཀྱི་སྲོག་ལ་དངོས་སུ་བརྡོ་མཁན་གཅིག་ཀྱང་མེད།
ཉེ་སྔོན་ཁོ་བོའི་ལག་འཛིན་གློག་ཀླད་ལ་ཆག་སྐྱོན་ཤོར་བ་དང་། དེ་ནས་གསར་བ་ཉོ་ཁོམ་མ་བྱུང་བར་མངའ་སྡེ་གཞན་དུ་ཕྱིན་པས། ཕྱིར་རང་གི་སྡོད་གནས་སུ་མ་སླེབས་བར་དུ་བོད་ཡིག་འབྲི་རྒྱུའི་མཐུན་རྐྱེན་མ་འཛོམས་ཀྱང་། གཞན་གྱི་གློག་ཀླད་དང་ཁ་པར་སོགས་ཀྱི་ནང་ནས་བོད་ཡིག་དྲ་རྒྱ་རྣམས་ཐེངས་མང་པོར་ཀློག་རྒྱུ་བྱུང་། ཟླ་འདིའི་ཕྱི་ཚེས་ ༡༠ ཉིན་འདི་ལོའི་རྩོམ་རིག་བྱ་དགའི་འགྲན་རྩོད་པ་རྩོམ་པ་པོ་ལྔ་བཅུའི་རྩོམ་ཡིག་རྣམས་ཀྱི་དྲ་ཐག་དང་། རྩོམ་པ་པོའི་མཚན་བཅས་ཕྱོགས་གཅིག་ཏུ་བསྡུས་ནས་དྲ་ཐོག་ཏུ་བཞག་འདུག་པར་ཡང་། འོས་ཤོག་ཅིག་ཡོད་པའི་དབང་དུ་བཏང་ན་འོས་བརྒྱ་ཆའི་དགུ་བཅུ་ལྷག་ཙམ་ཁོ་བོ་ལ་ཐོབ་འདུག་པས། ད་ནི་རེ་བ་མེད་ས་ནས་རེ་བ་ཡོད་པར་གྱུར་པ་དང་། རེ་བ་ཡོད་ས་ནས་རེ་བ་ཆེན་པོ་ཡོད་པའི་ཐོག་ལ་གོམ་པ་སྤོས་འདུག་ཅིང་། ཚེས་ ༡༢ ཉིན་འདི་ལོའི་ཀླུ་སྨྱོན་རྩོམ་རིག་བྱ་དགའ་ཨང་དང་པོ་ཁོ་བོས་བྲིས་པའི་སྤྲིན་གྱི་རྒྱ་མཚོ་བརྒལ་བའི་བརྩེ་དུང་ལ་ཐོབ་པའི་ཁྱབ་བསྒྲགས་དངོས་སུ་གནང་བ་རེད།
ལར་ཁོ་བོ་རྒྱ་གར་དུ་སླེབས་རྗེས་དེབ་འགའ་རེ་བྲིས་པ་རང་གཞུང་ཆོས་རིག་དང་། ཤེས་རིག ཕྱི་དྲིལ་སོགས་ཀྱིས་པར་སྐྲུན་གནང་ཞིང་། ༧གོང་ས་ཡིད་བཞིན་ནོར་བུ་ལ་ཡང་ཕྱག་ཡིག་གནང་རོགས་ཞེས་རྩ་བ་ནས་ཞུ་མྱོང་མེད་ཀྱང་། གཟི་བརྗིད་མི་རབས་བརྒྱ་ལ་ངོམ་ཆོག་པའི་དགྱེས་བརྩེའི་བསྔགས་བརྗོད་ཀྱི་ཕྱག་ཡིག་ཕེབས། དེ་མཚུངས་རང་གཞུང་ཆོས་དོན་དང་། ཤེས་རིག་སོགས་ཀྱིས་ཀྱང་བསྔགས་བརྗོད་མང་པོ་གནང་བ་ཁོ་བོའི་ལོ་རྒྱུས་ལེའུ་དྲུག་པར་གསལ་བ་ལྟར་ཡིན། དེར་མ་ཟད་ངས་བྲིས་པའི་༧གོང་ས་ཡིད་བཞིན་ནོར་བུའི་རྟོགས་བརྗོད་ལེའུ་བརྒྱད་ཅན་དེ། བོད་མི་བཙལ་བྱོལ་བའི་མི་ལོ་ལྔ་བཅུའི་རིང་གི་སྲོལ་རྒྱུན་སྙན་ངག་ཚད་མཐོ་ཤོས་སུ་ངོས་འཛིན་མཁན་ཤིན་ཏུ་མང་པོ་བྱུང་ཞིང་། ཧ་ལམ་མང་མོས་ཙམ་ཡང་མིན་པར་སྤྱི་མོས་ལྟ་བུའི་ཚོད་ཙམ་ཞིག་བྱུང་ཡོད། གསོག་སྒར་སློབ་གྲྭའི་སྙན་ངག་འཛིན་གྲྭ་ཞིག་ཏུ་སྙན་པའི་ཚད་ལ་བཞག་ནས་ཁྲིད་ཀྱི་ཡང་འདུག་ཟེར། གདན་ས་ན་ཡང་གྲགས་པ་ཆེན་པོ་འདུག་ཅེས་༧གོང་ས་ཆེན་པོས་གསང་བ་རྒྱ་ཅན་གྱི་དབང་གནང་སྐབས་རྒྱུད་སྨད་མཁན་པོས་ང་ལ་དངོས་སུ་གསུངས་བྱུང་། ངའི་སློབ་དཔོན་དམ་པ་འཇུ་སྐལ་བཟང་གིས་བྲིས་པའི་ཀ་རྩོམ་གནོད་སྦྱིན་ཕོ་བྲང་དཀྲུགས་པའི་འཕྲུལ་འཁོར་ལ་རྒྱ་གཞུང་གིས་ཧྲོ་ཧྲི་ཟེར་བའི་རྩོམ་རིག་བྱ་དགའ་ཕུལ་བ་ལྟར། རང་གཞུང་ལ་ཡང་འདི་ལྟ་བུའི་རྩོམ་རིག་གི་བྱ་དགའ་ཞིག་གནང་རྒྱུ་ཡོད་ན། བྱ་དགའ་དེ་ཧ་ལམ་ད་སྐབས་ཁོ་བོའི་མཆོད་ཁང་ན་ཀླུ་སྨྱོན་རྩོམ་རིག་བྱ་དགའ་དང་མཉམ་དུ་བཞུགས་ཡོད་པར་ཡིད་ཆེས་བྱེད་ཀྱི་ཡོད། ཉེ་བའི་ལོ་འདི་དག་གི་རིང་བོད་ཡིག་གི་དྲ་རྒྱ་བྱུང་བའི་དྲིན་གྱིས་གང་བྲིས་པ་རྣམས་པར་སྐྲུན་གྱི་ངལ་བ་བརྟེན་མི་དགོས་པར། སྟབས་བདེ་བོའི་ཐོག་རྒྱལ་སྤྱིའི་བོད་ཡིག་ཀློག་པ་པོ་རྣམས་ཀྱི་སྤྱན་ལམ་དུ་འབུལ་ཆོག་པར་གྱུར་བས། ཁོ་བོས་ཀྱང་རང་གིས་བྲིས་པ་རྣམས་ལས་གནས་སྐབས་སུ་གསང་བ་མིན་པའི་སྐོར་དང་། ཧ་ཅང་རིང་པོ་མིན་པའི་སྐོར་འགའ་རེ་དྲ་ཐོག་ཏུ་བཞག་པ་ཡིན། ཐོག་མར་ཀློག་པ་པོ་རྣམས་ཀྱིས་བསྟོད་བསྔགས་ཀྱི་སྙན་རྩོམ་ཐར་ཐོར་རེ་སླེབས་དུས་དགའ་སྣང་ཆེན་པོ་སྐྱེ་བཞིན་འདུག་པས། འཕྲལ་དུ་པར་སློག་བརྒྱབ་ནས་ངོ་དེབ་ཏུ་འཇོག་པ་སོགས་བྱས། འོན་ཀྱང་བར་ལམ་ཞིག་ནས་ཁ་བརྡ་དང་། སྒེར་གྱི་དྲ་རྒྱ། ངོ་དེབ། སུ་ཁེབ། ཡིག་ཟམ་སོགས་བརྒྱུད་དེ་བསྟོད་པ་སླེབས་རྒྱུ་ཤིན་ཏུ་མང་དྲགས་པས་ཀློག་ཚོད་དང་པར་སློག་རྒྱག་ཚོད་ཀྱང་མི་འདུག རིམ་གྱིས་ཁོང་རྣམས་ཀྱིས་ཐུགས་བརྩེ་ཆེན་པོས་བསྟོད་བསྔགས་བཏང་བ་རྣམས་ཁོང་རྣམས་ལ་བརྩི་བཀུར་མཚོན་ཆེད་ཀློག་ཅི་ཐུབ་བྱེད་ཀྱི་ཡོད་ཀྱང་། བསྟོད་པ་སླེབ་རྒྱུ་དེ་རྒྱུན་ལྡན་ལྟ་བུར་གྱུར་སོང་བས་དམིགས་བསལ་གྱི་ཚོར་བ་ཡང་གང་ཡང་མི་འདུག
ད་བར་ཁོ་བོ་ལ་ཚིག་ལྷུག་གིས་ཡག་པོ་འདུག ཐུགས་རྗེ་ཆེ་ཞེས་བྲིས་པ་ལྟ་བུ་སོགས་མ་བརྩིས་པར། ཚིགས་བཅད་སྙན་ངག་གིས་བསྟོད་པ་བྲིས་པ་ཁོ་ན་ཕྱོགས་གཅིག་ཏུ་བསྡོམས་ན་ཡང་ཧ་ལམ་གྲངས་བརྒྱ་ལས་བརྒལ་ཡོད་ཚོད་ཡིན་ལ། བོད་ནང་ནས་ཀྱང་བསྟོད་པ་དང་ཞབས་བརྟན་ཟེར་བའི་ཚིགས་བཅད་མང་པོ་ཤོག་བུའི་ཐོག་ཏུ་བྲིས་པ་དང་། དེབ་ཀྱི་སྟེང་དུ་བྲིས་པ་ཚུན་ཆད་སླེབ་ཀྱི་འདུག ད་ནི་སློབ་དཔོན་བློ་གྲོས་རྒྱལ་མཚན་ལ་བསྟོད་པ་ཕྱོགས་བསྒྲིགས་ཟེར་བའི་དེབ་ཅིག་བཟོས་ཀྱང་ཧ་ལམ་དེབ་ཆེ་ཚད་ཅིག་ཡོད་ངེས་ཡིན་པས། བོད་མི་བཙན་བྱོལ་བའི་མི་ལོ་ལྔ་བཅུའི་ནང་ཆེས་སྤྱིར་བཏང་གི་རྩོམ་པ་པོ་དཀྱུས་མ་ཞིག་ལ། རྩོམ་ཡིག་གི་རིན་ཐང་ལ་བལྟས་ཏེ་ཡིག་ཐོག་ནས་མི་མང་གིས་བསྟོད་པ་མང་ཤོས་ཐོབ་མཁན་དང་པོ་དེ་ཡང་ཧ་ལམ་ཁོ་བོ་ཡིན་ཚོད་དུ་སྣང་།
དེ་དང་མཉམ་དུ་བསྡིགས་མཁན་ཉུང་ཤས་རེ་བྱུང་བ་ཡང་། བླ་སྤྲུལ་དང་ནང་ཆོས་རྣམས་བོད་ཀྱི་ཁ་རྗེ་ཐུར་དུ་བསྐོར་མཁན་དུ་བརྩི་བ་དག་གིས་ཁོ་བོ་བླ་སྤྲུལ་ཡིན་པའི་རྒྱུ་མཚན་ལ་བརྟེན་ནས་བསྡིགས་པ་དང་། ཡང་རབ་བྱུང་ཡག་པོ་རྣམས་ཀྱིས་ཁོ་བོ་རབ་བྱུང་མིན་པའི་རྒྱུ་མཚན་ལ་བརྟེན་ནས་བསྡིགས་པ། བླ་སྤྲུལ་ཡིན་ན་སྟོན་པའི་གསེར་སྐུ་ལྟ་བུ་ཞིག་ཡིན་དགོས་པར་འདོད་མཁན་དག་གིས་ཁོ་བོ་བླ་སྤྲུལ་གྲོགས་མོ་ཡོད་མཁན་ཞིག་ཡིན་པའི་རྒྱུ་མཚན་གྱིས་བསྡིགས་པ། ཡང་དེང་སང་སྔགས་རྒྱུད་སྡེ་བཞི་དང་། གསང་སྔགས་ཀྱི་ལྷ་ཚོགས་ཁྲི་འབུམ་མང་པོ་དྲ་ཐོག་ཏུ་ཡོད་པ་མ་མཐོང་མཁན་དག་གིས་གསང་སྒྲོག་བྱས་སོང་ཞེས་བསྡིགས་པ་དང་། ཆོས་དང་གྲུབ་མཐའ་སོགས་ཀྱི་དབང་གིས་ཆེད་དུ་བསྙད་བརྐོ་མཁན་འགའ་རེས་རྩོམ་ཡིག་གི་དོན་ཙམ་མ་ཟད། ཡིག་ཐོག་ཏུ་དངོས་སུ་བྲིས་ཡོད་པའི་ཚིག་ཀྱང་དཀྱོགས་ནས་བསྡིགས་པ་ལྟ་བུ་ཉུང་ཤས་ཤིག་བྱུང་སོང་ཡང་། དེ་དག་ནི་དོ་སྣང་བྱེད་ཡུལ་མ་འདྲ་བ་དང་། ལྟ་གྲུབ་མ་འདྲ་བ་སོགས་ཀྱི་རྒྱུ་མཚན་གྱིས་བསྡིགས་པ་ལས། སྐྱེ་བོ་སྒེར་གྱི་དམིགས་བསལ་གྱི་ཀུན་སྤྱོད་ཇག་རྐུན་རྩོམ་རྐུན་ལྟ་བུ་དང་། རྩོམ་ཡིག་གི་རིན་ཐང་དམའ་བ་སོགས་ལ་བསྡིགས་པ་མིན་པས། རྐང་བཙུགས་ནས་བསྡིགས་རྒྱུ་ཅི་ལོན་བྱེད་མཁན་ཚོས་ཀྱང་འདི་ཙམ་མ་གཏོགས་བསྡིགས་ས་ཅི་ཡང་རག་མི་འདུག་སྙམ་པའི་དགའ་ཚོར་ཞིག་བྱུང་ཞིང་། བསྡིགས་མཁན་དེ་དག་ཀྱང་བསྟོད་བསྔགས་བྱེད་མཁན་གྱི་གྲངས་དང་བསྡུར་ན་ཀླད་གོར་གྱི་འོག་ཏུ་ཡོད་པ་དང་། ཁོང་རྣམས་ཀྱིས་བསྡིགས་སྟངས་ལ་བལྟས་ནས་མ་འོངས་པའི་བྱེད་སྒོ་ཡོངས་རྫོགས་ཀྱི་ཐོག་ལ་བློ་སྐྱེད་ཆེན་པོ་ཞིག་ཀྱང་ཐོན་སོང་བས། ཁོང་རྣམས་ཀྱིས་བསྡིགས་པ་ལ་ཡང་མཐོང་ཆེན་བྱེད་ཀྱི་ཡོད། དེར་མ་ཟད་ཁོ་བོ་ལ་ནི་རང་དང་བསམ་ཚུལ་མི་མཐུན་པར་སྨྲ་བ་རྣམས་ལ་དྲ་འབུ་ཟེར་ནས་འབོད་པའི་གོམས་སྲོལ་འདི་རྨི་ལམ་ཙམ་དུ་ཡང་མེད་པས། མིང་ངོ་མ་དང་རྫུན་མ་གང་བཀོལ་ཡང་བོད་ཡིག་འབྲི་རྩོམ་ལ་ཞུགས་ཐུབ་མཁན་གྱི་ཤེས་ལྡན་མི་སྣ་ཞིག་གིས་སྐད་ཆ་ལ་བརྩིས་ནས་མཐོང་ཆེན་བྱེད་ཀྱི་ཡོད།
དེ་ལྟར་ལོ་སྔ་ཕྱི་འདི་དག་གི་རིང་ཁོ་བོ་ལ་བསྡིགས་མཁན་གྱི་གྲངས་ཀླད་གོར་གྱི་འོག་ཏུ་གནས་ཤིང་། བསྟོད་བསྔགས་གནང་མཁན་གྱི་གྲངས་དབྱར་གྱི་རྩི་ཐོག་ལྟར་འཕེལ་བཞིན་པའི་སྐབས་སུ། བོད་ཀྱི་རྩོམ་པ་པོ་ལྔ་བཅུ་ཐམས་པའི་འགྲན་རྩོད་ཀྱི་ནང་ནས་ཀླུ་སྨྱོན་རྩོམ་རིག་བྱ་དགའ་དངོས་སུ་ཐོབ་ཐུབ་པ་དེས། ངའི་མི་ཚེའི་ལོ་རྒྱུས་ལ་གཟི་བརྗིད་ཀྱི་ལེའུ་གསར་བ་ཞིག་གི་མགོ་ཚུགས་པ་ཡིན་ཞིང་། བླ་སྤྲུལ་རྣམས་བོད་ཀྱི་སྲོག་ཤིང་ལ་ངོས་འཛིན་པའམ། ཡང་ན་བོད་ཀྱི་སྲོག་གཅོད་ལ་ངོས་འཛིན་པ་གང་ལྟར་ཡང་། ཁོ་བོ་ནི་བྱམས་པ་དང་སྙིང་རྗེ། སྟོང་ཉིད་ཀྱི་ལྟ་བ་སོགས་ལ་ཡིད་ཆེས་མཁན་གྱི་བླ་སྤྲུལ་ཞིག་དང་། བྱང་ས་དང་བསླབ་བཏུས། མངོན་རྟོགས་རྒྱན་སོགས་ཐེག་ཆེན་གྱི་གཞུང་དང་མན་ངག་མང་པོ་རྣ་ལམ་དུ་ཐོས་མྱོང་མཁན་གྱི་མི་ཞིག་ཡིན་པའི་ཆ་ནས། སྤྲུལ་སྐུ་ཀླུ་སྨྱོན་ཡེ་ཤེས་རྒྱ་མཚོ་ཁོང་གི་ཐུགས་རྒྱུད་ཀྱི་བྱམས་སྙིང་རྗེ་བྱང་ཆུབ་ཀྱི་སེམས་ལ་སྔར་ནས་ཡིད་སྨོན་ལན་བརྒྱར་ཤོར་ཡོད་པས། ད་རེས་ཁོང་གི་མཚན་ཐོག་ཏུ་ཡོད་པའི་རྩོམ་རིག་བྱ་དགའ་ཐོབ་པ་དེ་རྩོམ་རིག་བྱ་དགའ་གཅིག་པུ་ཙམ་མ་ཡིན་པར། རང་གི་ས་དང་ལམ་གྱི་མངོན་པར་རྟོགས་པའི་ཐོག་ལ་ཡང་རྟེན་འབྲེལ་གྱི་གནད་འགག་ཆེན་པོ་ཞིག་བྱུང་བར་ཡིད་ཆེས་བྱེད་ཀྱི་ཡོད་ལ། མ་འོངས་པར་ཁོང་གི་རྩོམ་རིག་བྱ་དགའི་ལོ་རྒྱུས་ཀྱི་ཆེ་མཐོང་དང་། ཁོང་གི་ཐུགས་རེ། དེ་བཞིན་ང་ལ་རྒྱབ་སྐྱོར་བྱེད་མཁན་རྣམས་ཀྱི་ཐུགས་རེ་ཆུད་ཟོས་མི་འགྲོ་བའི་ཆེད། བོད་ཀྱི་རྩོམ་རིག་གི་ཐོག་ལ་སྔར་བས་ཀྱང་ནུས་ཤུགས་ཡོད་དགུ་འདོན་ངེས་ཡིན།
ད་རེས་ཀྱི་བྱ་དགའ་འདི་ཐོབ་སའི་རྩོམ་ཡིག་སྤྲིན་གྱི་རྒྱ་མཚོ་བརྒལ་བའི་བརྩེ་དུང་ལ་རྒྱུ་མཚན་བགྲངས་པའི་ཐོག་ནས་དགག་བྱ་གནང་མཁན་ཁ་ཤས་ཤིག་བྱུང་བ་རྣམས་ལ། ཞིབ་མོ་རྣམ་འཐག་གི་ལན་འབུལ་དགོས་པ་མ་མཆིས་ཤིང་། ཁྱད་པར་དུ་བསྡིགས་དམོད་ཀྱི་རིགས་ལ་དེ་བས་ཀྱང་ལན་འབུལ་འོས་མི་ཆེ་ཡང་། ཕལ་མོ་ཆེ་ཞིག་ཆོས་དང་གྲུབ་མཐའི་འགྲོ་སྟངས་མ་འདྲ་བའི་ཐོག་ནས་ཁོང་རྣམས་ཀྱི་ཐུགས་ལ་མ་འཕྲོད་པ་ལྟ་བུར་འདུག་པས། འདིར་ཁོ་བོ་རྟེན་སྔགས་འཆང་ཞིག་ཡིན་པ་དང་། ཐབས་གྲོགས་ལ་བརྩེ་བ་སྔགས་པའི་རིག་གཞུང་ཡིན་པའི་རྒྱུ་མཚན་འཛུབ་མོས་རི་སྟོན་ཙམ་ཞིག་བརྗོད་ན།
དེ་ཡང་ཁོ་བོ་སློབ་དཔོན་འཇིགས་མེད་བློ་གྲོས་རྒྱལ་མཚན་གྱི་ཆོས་བརྒྱུད་ནི་རྙིང་མ་ཡིན། སྔགས་པ་དང་གཏེར་སྟོན་མང་སའི་ཆོས་བརྒྱུད་ཅིག་རེད། ཆེད་སྦྱོང་ནི་སྔགས་ལ་བྱས་པ་ཡིན། རང་གི་ཡབ་མེས་ཀྱི་ཕ་ནོར་དུ་གྱུར་པའི་རྒྱུད་ལུང་མན་ངག་མཐའ་དག་ལ་མ་མཐའ་ཡང་གླེགས་བམ་ཙམ་རེ་མ་མཇལ་བ་ཧ་ལམ་མེད། རིགས་ནི་ཇོ་སྲས་ཡིན། ངའི་ཡབ་ཀྱི་མཚན་ལ་དཔའ་འཚོ་གྲུབ་ཆེན་ཞུ་ཞིང་མགོ་ལོག་འབུམ་པ་ཁག་གསུམ་གྱི་ནང་ཚན་དབང་ཆེན་འབུམ་དང་། ཨ་སྐྱོང་འབུམ་གཉིས་ཀྱི་དབུ་བླ་ལྟ་བུར་ཆགས་ཡོད། ཁམས་རྫ་ཆུ་ཁའི་འབར་ཆུང་སངས་གྲགས་སོགས་བླ་མ་མང་པོ་དང་། མགོ་ལོག་དབང་ཆེན་འབུམ་དང་ཨ་སྐྱོང་འབུམ་དུ་ད་ལྟ་ཞལ་བཞུགས་བཞིན་པའི་བླ་སྤྲུལ་མཁན་གསུམ་ཕལ་མོ་ཆེ་ཞིག་ངའི་ཡབ་ཀྱི་སློབ་མ་ཡིན། མགོ་ལོག་གི་ཕྱོགས་སུ་སོང་ན་དེང་སང་ད་དུང་མི་རྒན་ལོ་ལོན་རྣམས་ཀྱིས་རྒྱུན་དུ་ངའི་ཡབ་ཀྱི་གསོལ་འདེབས་ཁ་ཏོན་གྱི་གྲས་སུ་འདོན་བཞིན་པ་ཐོས་ཐུབ་ལ། གཞོན་སྐྱེས་རྣམས་ལ་ཡང་དེའི་ཤན་ཞུགས་ཡོད། ཆེད་ལས་ནི་གསང་སྔགས་ཀྱི་བསྟན་པའི་ཞབས་ཞུ་ལ་འབད་ཀྱི་ཡོད། ལོ་རེའི་དུས་ཚོད་དང་། ཟླ་རེའི་དུས་ཚོད། ཉིན་རེའི་དུས་ཚོད་ཕལ་མོ་ཆེ་བསྟན་པའི་ཞབས་འདེགས་ལ་གཏོང་གི་ཡོད། དཔེར་ན་ལོ་སྔོན་མའི་ནང་དུ་རྙིང་རྒྱུད་ཡོངས་སུ་རྫོགས་པའི་རྡུལ་སྤྲུགས་ཏེ། ཀུ་ཤའི་རྩེ་མོ་ལྟར་མ་འདྲེས་པའི་དཀར་ཆག་གི་ལམ་ནས་གསལ་བར་བྱས་པ་དང་། འདི་ལོར་ཡང་བཀའ་མ་པོ་ཏི་བརྒྱ་དང་ཉི་ཤུའི་རྡུལ་སྤྲུགས་ཟིན་པ་ཡིན། ཟླ་རྗེས་མ་ནས་རིན་ཆེན་གཏེར་མཛོད་ཆེན་མོའི་རྡུལ་སྤྲུག་རྒྱུའི་གྲ་སྒྲིག་བྱས་ཡོད། མདོར་བཤད་ན། ཤི་མ་སྔ་ན་ཚེ་འདིར་སློབ་དཔོན་སངས་རྒྱས་གཉིས་པའི་བསྟན་པ་ཡོངས་སུ་རྫོགས་པ་ལ་བཀའ་ཡི་བསྡུ་བ་ལན་གཅིག་བྱེད་རྒྱུའི་དམ་བཅའ་བཞག་པ་ཡིན།
དེ་ལྟར་ན་ཆོས་བརྒྱུད་རྙིང་མ། ཆེད་སྦྱོང་སྔགས། རིགས་ཇོ་སྲས། ཆེད་ལས་གསང་སྔགས་ཀྱི་བཀའ་བསྡུ་ཡིན་པས་ཕྱི་ནང་གསང་གསུམ་པོ་སྔགས་པ་གཙང་མ་གཙང་རྐྱང་ཞིག་ཡིན། ༧གོང་ས་ཡིད་བཞིན་ནོར་བུའི་ཞལ་སྔ་ནས་ཀྱང་། སྔགས་པ་ཡིན་ན་སྔགས་པ་གཙང་མ་ཞིག་གྱིས་གསུངས་པ་ ཇི་བཞིན་བྱེད་ཀྱི་ཡོད།
དེས་ན་སྔགས་འཆང་ཞིག་རང་གི་ཐབས་གྲོགས་ལ་བརྩེ་བ་དེ་སྔགས་པའི་རིག་གཞུང་ཞིག་ལས་རྒྱལ་བསྟན་ལ་གཏོར་བརླག་དང་། བསྟན་པའི་ཞབས་འདྲེན་གཏན་ནས་མིན་ཞིང་། དེ་ཙམ་དུ་མ་ཟད་སྔགས་པ་ཚུལ་ལྡན་རྣམས་ཀྱིས་རང་གི་ཐབས་གྲོགས་ལ་ཨ་ཡེ་དང་། རྒན་མོ་དང་། བུད་མེད་དང་། སྐྱེ་དམན་ཞེས་མི་འབོད་པར་རིག་མ་དང་། ཚེ་འཛིན་དང་། མཁའ་འགྲོ་དང་། བདག་མོ་དང་། གསང་ཡུམ་སོགས་མིང་གི་ཆེ་བསྟོད་དང་བཅས་ཏེ་འབོད་ཀྱི་ཡོད་ལ། བཤེས་གཉེན་དམ་པ་བཀའ་དྲིན་ཆེ་བ་དང་།། དམ་ཚིག་གཅིག་པའི་རྡོ་རྗེའི་སྤུན་གྲོགས་རྣམས།། ཤེས་རབ་གཉེན་གྱིས་འབྲེལ་བའི་གཟུངས་མ་གསུམ།། ཚེ་རབས་འདི་དང་ཚེ་རྒྱུད་ཐམས་ཅད་དུ།། མི་འབྲལ་འགྲོག་པའི་ཏིང་འཛིན་རྩེ་གཅིག་གིས།། ས་བཅུའི་ཁྱད་པར་རིམ་གྱིས་བགྲོད་ནས་ཀྱང་།། ཞེས་སོགས་སྐྱེ་བ་ཚེ་རབས་ཀུན་ཏུ་མི་འབྲལ་བར་འགྲོག་པའི་སྨོན་ལམ་བྱེད་ཀྱི་ཡོད།
ཁོ་བོ་རང་ཉིད་ཡིན་ཡང་རང་གི་ཐབས་གྲོགས་ལ་བརྩེ་བ་དེ་ཨ་གསར་དང་། ངོ་དགའ་སོགས་གང་ཡང་མིན་པར་རང་གི་ལྷན་སྐྱེས་ཀྱི་གཤིས་ལ་རང་གྲུབ་ཏུ་ཡོད་པ་ཞིག་ཡིན་ཏེ། ངའི་བཟའ་ཟླ་སྔོན་མ་དང་ངེད་གཉིས་ལོ་བདུན་ལྷག་ལ་མཉམ་དུ་བསྡད་པའི་རིང་ཚིག་ལོག་རྐང་གཅིག་རྒྱག་མྱོང་དང་། སྡང་མིག་གིས་ཐེངས་གཅིག་བལྟ་མྱོང་མེད། རང་གིས་ཚོད་ཀྱིས་བྱམས་སྐྱོང་བྱེད་རྒྱུ་མང་དྲགས་པ་ལྟ་བུར་ཡོད་པས་ནོར་གླིང་ཉམས་ཞིབ་སོགས་ཀྱི་ལས་གྲོགས་རྣམས་དང་། ཕ་ཡུལ་གཅིག་པ་སོགས་ཀྱི་གྲོགས་པོ་གྲོགས་མོ་རྣམས་དང་། ཐ་ན་རྒྱ་གར་གྱི་གྲོང་གསེབ་གང་དུ་ཁང་པ་གླས་ནས་བསྡད་ཀྱང་གྲོང་གསེབ་དེའི་རྒྱ་གར་བ་ཚུན་ཆད་ཧང་སངས་བསྡད་ཡོད། མོ་རང་གི་ངོས་ནས་ཀྱང་རྗེས་སུ་བློ་འགྱུར་ཏེ་ང་དང་ཁ་འབྲལ་དགོས་ཞེས་ཨུ་ཚུགས་མཐར་སྐྱེལ་བྱས་པ་ལས་སྤྱིར་བུད་མེད་བཟང་མོ་ཞིག་ཡིན། ཁྱིམ་མཚེས་དང་མགྲོན་པོ་སོགས་ཀྱི་སོགས་ཀྱི་ཐོག་ལ་ལྷག་ཏུ་བཟང་། དེར་བརྟེན་ངེད་གཉིས་ཁ་འབྲལ་སྐབས་ང་ལ་ཐེངས་དགུར་ཤི་བ་དང་འདྲ་བའི་སྡུག་བསྔལ་བྱུང་ཞིང་། དེའི་སྟེང་ད་དུང་མིའི་ཤ་གཟུགས་ལ་ཁྱིའི་རུས་རྐང་ཅན་གྱི་གྲོགས་པོ་ནང་མ་སྐོར་ཞིག་གིས་བཟའ་ཚང་གི་རྙོག་དྲ་སོགས་ལ་ཉམས་མྱོང་གང་ཡང་མེད་བཞིན་དུ། ཨ་རི་ལ་ཐོན་སྔ་ཕྱི་དང་། སྐད་ཤེས་མི་ཤེས། སློབ་མ་དང་ངོ་ཤེས་གྲོགས་པོའི་མང་ཉུང་སོགས་ཕྱི་ལོག་གི་རྒྱུ་མཚན་འགའ་ཞིག་བགྲངས་ནས་ཁོ་བོ་དྲན་རྒྱུ་མང་བ་དང་། ཁོ་བོས་ཕར་གཡུག་པ་ཡིན་ངེས་ཞེས་བོད་ཕྱི་ནང་གཉིས་སུ་བསྒྲགས་ཅི་ཐུབ་བྱེད་ཀྱི་འདུག་པ་དེ། མིག་སྐྲང་ཐོག་ལ་ཁུ་ཚུར་ཟེར་བའི་དཔེ་དེ་དངོས་སུ་བྱུང་བས་དེ་ལས་བློ་ཕམ་པ་ཞིག་མ་བྱུང་།
དེ་ལྟར་ལས་རྒྱུ་འབྲས་ལ་བརྩི་བའི་ཐོས་བསམ་པ་དཀྱུས་མ་ཞིག་གི་མགོ་ཐོག་ཏུ་སེམས་སྡུག་དང་བློ་ཕམ་ཉིས་བརྩེགས་བྱུང་ནས་ཅི་བྱ་བརྟོལ་མེད་དུ་ལུས་པའི་སྐབས་སུ། གྲོགས་མོ་དྲིན་ཅན་མ་གསེར་གྱི་མེ་ཏོག་དང་འདྲ་བ་འདིས་རྒད་པོ་ངའི་སེམས་སྡུག་ཡོངས་རྫོགས་བརྗེད་དུ་བཅུག་སོང་བས། ངས་ཁོ་མོ་མགོ་ཐོག་ཏུ་ཁུར་ནས་འཛམ་གླིང་ལ་སྐོར་བ་གཅིག་བརྒྱབ་ཀྱང་དྲིན་ལན་འཁོར་ཐབས་མེད་པར་སེམས་ཀྱི་ཡོད་ལ། ངོ་མ་བཤད་ན་སྤྲིན་གྱི་རྒྱ་མཚོ་བརྒལ་བའི་བརྩེ་དུང་ཡང་ཁོ་མོའི་ཐུགས་བརྩེ་དང་། བཀའ་དྲིན་མི་བརྗེད་པའི་དྲན་རྟེན་ནམ་བརྗེད་བྱང་དུ་བྱས་པ་ཞིག་ཡིན།
དེ་ནས་རྩོམ་ཡིག་རང་གི་ཐོག་ཏུ་ཚིག་དོན་རྣམས་དཀྱོགས་ནས་དགག་པ་ཁ་ཤས་གནང་འདུག་པར། གནད་འགག་གི་ལན་ནམ་གསལ་བྱེད་འགའ་ཞིག་བརྗོད་ན། ཁོ་བོས་མི་ཆོས་བླ་མའི་རྫུན་སྨྲས་ནས་བུ་མོ་མགོ་སྐོར་བཏང་བ་ལྟ་བུར་གསུངས་པ་ནི། དོན་ལ་དེ་ལྟར་མིན་ཏེ། སྐབས་དེ་དག་ཏུ་བྱུང་བའི་ཉམས་དང་རྨི་ལྟས་འགའ་རེ་ནི་ཉིན་ཐོ་འབྲི་སའི་འབྲི་དེབ་ཀྱི་ཐོག་ཏུ་འཁྱུག་ཡིག་གིས་བྲིས་ནས་བཞག་ཡོད་ཅིང་། ཁོ་མོ་ལ་དེ་ཚོ་ཕལ་ཆེ་བའི་ཟུར་ཙམ་ཡང་གླེང་མེད། ཡང་འགའ་རེ་དབྱིན་ཡིག་ཏུ་བྲིས་ནས་ངོ་དེབ་ཏུ་བཞག་པ་ཡིན་མོད། དེ་རྣམས་ཀྱང་ཁོ་བོས་གྲོགས་མོ་འདིའི་སེམས་ཀྱི་བརྩེ་བ་ཡོད་ཚད་རག་རྗེས་སུ་བྲིས་པ་ཡིན་པས་མགོ་སྐོར་གྱི་ཐ་སྙད་འཇུག་སའི་གཞི་མེད་ཅིང་། དེ་བཞིན་རྔན་པ་ཆེན་པོ་སྤྲད་ནས་མགོ་སྐོར་བཏང་བ་ཟེར་བ་ཡང་དེ་དང་གཅིག་མཚུངས་ཡིན་ཏེ། ཁོ་མོས་ངའི་བརྩེ་བ་ལ་ངོས་ལེན་གཙང་མ་བྱས་རྗེས་ད་གཟོད་བརྩེ་དུང་གི་ལེགས་སྐྱེས་ཕུལ་བ་ཙམ་ལས། བརྩེ་བ་མ་ཐོབ་གོང་དུ་རྒྱུ་ངོམ་བྱས་ནས་བཀུག་པ་མིན་པ་སྤྲིན་གྱི་རྒྱ་མཚོ་བརྒལ་བའི་བརྩེ་དུང་རང་དུ་གསལ་བ་ལྟར་ཡིན།
དེ་བཞིན་ཁོ་མོ་ཨ་རིའི་སྒྲོ་ལར་དང་། ཨ་རི་ལ་ཡོང་རྒྱུར་རྔམ་ནས་རྒད་པོའི་བརྩེ་བ་ངོས་ལེན་བྱས་པ་ལྟ་བུར་བཤད་པ་ཡང་། རྒྱུན་ལྡན་གྱི་འཚོ་བའི་ཁྲོད་དུ་བྱུང་བཞིན་པ་ཞིག་ཡིན་པས་ཁྱེད་རྣམས་ལ་ཁག་མེད་མོད། དོན་ལ་དེ་ལྟར་མིན་ཏེ། སྦས་ཡུལ་འབྲུག་གི་རྒྱལ་ཁབ་ནི་ང་ཚོ་ལྟ་བུ་ཡུལ་ཤོར་བ་ཞིག་མིན་པར་རང་དབང་རང་བཙན་གཙང་མའི་རྒྱལ་ཁབ་ཅིག་ཡིན་པ་དང་། དབུལ་ཕོངས་དང་། ཉ་པ། བཤན་པ། སྨད་ཚོང་སོགས་ཕར་བཞག རྒྱལ་ཁབ་ཧྲིལ་པོར་རྒྱ་གར་གྱི་མི་འཁྱམ་འགའ་རེ་མ་གཏོགས་ལྷྭམ་འཛེར་གཅིག་ཀྱང་མཐོང་རྒྱུ་མེད་པའི་རྒྱལ་ཁབ་འབྱོར་ལྡན་ཞིག་རེད། འབྱོར་བ་ཡོད་མེད་ཀྱི་མི་སུ་ཞིག་ཡིན་ཡང་སྨན་བཅོས་ཀྱི་མཐུན་རྐྱེན་ཡོངས་རྫོགས་གཞུང་གིས་གཏོང་གི་ཡོད། ཁོ་མོ་ལ་མཚོན་ན་ཡང་རང་གི་རྒྱལ་ཁབ་བསྐྱུར་ནས་གཞན་གྱི་རྒྱལ་ཁབ་ལ་འགྲམ་ཆུ་ལྡང་བ་ཚོར་དགག་པ་གནང་མཁན་གཙོ་གྲས་ཤིག་ཡིན་པ་དང་། ཨ་རི་ལ་ཡང་ཟ་བཏུང་ཡག་པོ་དང་ཉོ་ཚོང་ཡག་པོ་(only good food good shopping)ཙམ་མ་གཏོགས་དམིགས་བསལ་ཅི་ཡང་མེད་པར་འདོད་མཁན་ཞིག་རེད། ཁོ་མོ་ལ་ཟླ་རེར་ཧིན་སྒོར་ཉིས་ཁྲི་ཙམ་གྱི་ལས་གནས་མཐོན་པོ་ཡོད་པར་མ་ཟད། ཕ་མའི་ཐོབ་སྐལ་གྱི་ས་ཆ་གཅིག་པོ་ཡང་མེག་ལོག་གྷན་ཇི་ཡོངས་རྫོགས་ལྟ་བུ་ཞིག་འདུག ཁོ་མོ་དང་ཨ་མ་གཉིས་ཀྱི་རེ་འདུན་ཆེ་ཤོས་ནི་ང་དང་ངའི་བུ་གཉིས་ཀྱིས་ཨ་རི་བསྐྱུར་ནས་འབྲུག་ལ་ཡོང་རྒྱུ་དེ་ཡིན་ཡང་། ངའི་བུ་གཅིག་པོའི་མདུན་ལམ་ལ་བསམ་ནས་ཨ་རི་བསྐྱུར་མ་ཐུབ། དེ་བས་ད་སྐབས་ངས་ཁོ་མོ་ལ་དཀའ་ངལ་ཞིག་བཟོ་བཞིན་པ་ནི། བུ་མོ་བུའི་སར་གནས་ལ་འགྲོ་བ་དེ་ང་ཚོ་བོད་དང་འབྲུག་པའི་ལུགས་སྲོལ་ཡིན་པས། གལ་ཏེ་ཁྱེད་ལ་ང་དགོས་ན་ཁྱེད་ངེས་པར་དུ་ཨ་རིར་ཡོང་དགོས་ཞེས་ཨུ་ཚུགས་བྱེད་ཀྱི་ཡོད་ཅིང་། ཨ་རིའི་མི་སེར་ཆགས་རྗེས་དུས་ཚོད་མང་ཆེ་བ་འབྲུག་ནས་ཨ་མ་དང་མཉམ་དུ་བསྐྱལ་རྒྱུར་ངས་ཁས་བླངས་ཡོད།
ཡང་རྐང་པ་ལ་ལྡག་ཏུ་ཕྱིན་པ་ཞེས་སོགས་ཚིག་ལ་ཆེད་དུ་རྣོ་སོ་བཏོན་ནས་དགག་པ་གནང་འདུག་ཀྱང་། དེ་ལ་ཆོས་འཇིག་རྟེན་གཉིས་གང་ཐད་ནས་བཤད་ཀྱང་བློར་མི་ཤོངས་པ་དང་། མྱི་རྐུབ་བུད་འགྲོ་བའི་དོན་ཞིག་ཅི་ཡང་མེད་དེ། འཇིག་རྟེན་གྱི་ཕྱོགས་ནས་བཤད་ན་ལུས་པོའི་དྭངས་མ་དང་། སེམས་གྱི་བརྩེ་འདུན་ཡོད་ཚད་འོ་ཆུ་ལྟར་འདྲེས་ཚར་བ་ཞིག་ཡིན་ཕྱིན་རྐང་པ་དང་། ཁ་དང་རྐུབ་སོགས་གང་ཞིག་ལ་ལྡག་ཀྱང་ཧང་སངས་རྒྱུ་མེད་པ་འདོད་པའི་བསྟན་བཅོས་ཁག་ལས་བྱུང་བ་ཁྱེད་ཅག་གིས་ཤེས་གསལ་ལྟར་དང་། ཆོས་ཀྱི་ཕྱོགས་ནས་བཤད་ན་ནི་གསང་སྔགས་གསར་རྙིང་གཉིས་ཀྱི་རྒྱུད་སྡེ་ན་དེ་ལྟར་བྱེད་དུ་རུང་བར་མ་ཟད། བྱེད་དགོས་པར་ཡང་ཁ་གསལ་པོར་ལན་གཅིག་མིན་པར་ཡང་ཡང་གསུངས་ཡོད། ཁྱེད་རྣམ་པ་སྔགས་གསར་མའི་རྗེས་འཇུག་ཡིན་པས་སྔགས་རྙིང་མའི་རྒྱུད་སྡེ་མི་ཤེས་རུང་གསར་མའི་རྒྱུད་སྡེ་ཅུང་ཙམ་ལོས་ཤེས། གལ་ཏེ་སྔགས་གསར་རྙིང་གཉིས་ཀྱི་གང་ཡང་མི་ཤེས་ལ། དེ་ཚོ་གོ་ཡང་མ་མྱོང་ཟེར་ན་དེ་ནས་དེའི་སྐོར་ལ་སྐད་ཆ་བཤད་རྒྱུའི་འོས་བབ་མེད་པས་བསྐྱུར་ན་བཟང་། གལ་ཏེ་སྔགས་རྙིང་མ་མི་ཤེས་རུང་གསར་མའི་རྒྱུད་སྡེ་ཅུང་ཙམ་ཤེས་ཟེར་ན། གསར་རྒྱུད་ལས་ཀྱང་། བུད་མེད་ཁ་ཡི་ཆུ་དང་ནི།། པདྨ་བཀྲུས་པའང་བཏུང་བར་བྱ།། ཞེས་སོགས་བྱུང་ཞིང་། འཁོར་ལོ་བདེ་མཆོག་དང་འཇིགས་བྱེད་ཀྱི་བདག་འཇུག་གི་སྐབས་སུ། བྷ་གའི་པདྨར་འོ་བྱེད་པ།། བུ་ཁྱོད་སྤྲོ་བ་ཡིན་ནམ་ཅི།། ཞེས་དང་། དུས་འཁོར་ལས། བསམ་གཏན་བཅས་པའི་མེ་ཏོག་རྔུབ་ནས་སྐྲ་དཀར་དང་བཅས་རྒ་བ་དང་ནི་ལུས་སྐྱེས་རྣམས་ཀྱང་འཕྲོག། ཅེས་གསུངས་པ་འདི་ཚོ་སྔགས་གསར་མའི་རྒྱུད་སྡེ་ཁོ་ན་རེད། ད་དུང་དེ་ལས་ཀྱང་ཟབ་པ་མང་པོ་ཞིག་ཡོད་ཀྱང་གསང་གཏམ་ལ་ཡང་ཕྱི་ནང་གསང་གསུམ་ཡོད་པས་འདི་ཙམ་ཞིག་གིས་ཆོག་པར་བྱས་ཡོད། ལར་འདི་དག་ཐམས་ཅད་ཀྱང་གང་ཟག་གང་ཞིག་གྲུབ་པ་ཐོབ་ནས་གུ་རུ་རིན་པོ་ཆེ་ལྟ་བུ་ཞིག་ཏུ་གྱུར་ཡོད་དུས་གཟོད་དེ་ལྟར་བྱེད་དགོས་ཟེར་བྱད་མིན་པར། ལས་དང་པོ་པ་རྣམས་ཀྱིས་འདི་ལྟར་བསླབས་ནས་སྔགས་ལ་ཉམས་ལེན་བྱེད་དགོས་ཟེར་བྱད་རེད། ད་དུང་དེ་རིགས་བསྟན་པའི་ཞབས་འདྲེན་དུ་བརྩི་ན་ད་ནི་ཁོ་བོ་ལ་མ་རྩོད་པར་ཐོག་མར་རྡོ་རྗེ་འཆང་དང་བདག་ཅག་གི་སྟོན་པ་སོགས་ལ་རྩོད་རོགས་ཞེས་ཞུ་བ་ཡིན་ནོ།།
ཡང་རྩོམ་འདི་ཡིག་རིགས་གཞན་གྱི་ནང་དུ་བྲིས་ཡོད་ན་བོད་ཀྱི་བསྟན་པ་ལ་རྨ་འབྱིན་སྲིད་ཟེར་བ་དེ་གཅིག་བྱས་ན་བདེན་སྲིད། དེའི་ཐོག་ནས་བདེན་ཁ་སྟེར་ཡང་མི་ཆོག་རྒྱུ་མེད། ང་ཚོ་གངས་རིའི་ལྗོངས་ཀྱི་སྟོན་པའི་རྒྱལ་ཚབ་གཅིག་པུ་རྗེ་བདག་ཉིད་ཆེན་པོ་ཡང་། དེང་སང་ཐེ་ཝན་གྱི་བོད་ཀྱི་ནང་ཆོས་དགག་རྒྱག་ཚོགས་པ་དེས་ནང་པའི་བསྟན་དགྲ་སྡུག་ཤོས་དང་། སྔགས་རིམ་ཆེན་མོ་ཡང་ལོག་གཡེམ་གྱི་རྩ་བའི་བསྟན་བཅོས་ཆེ་ཤོས་སུ་བརྩིས་ནས་ཁྱབ་བསྒྲགས་ཆེན་པོ་བྱེད་ཀྱི་འདུག དེར་མ་ཟད་རང་རེས་རྩ་ཆེན་པོ་བྱས་ནས་དབང་བསྐུར་བཞིན་པའི་གསང་སྔགས་གསར་རྙིང་གི་ལྷ་ཚོགས་ཡབ་ཡུམ་འཁྲིལ་སྦྱོར་ཅན་རྣམས་ཀྱང་། ཚུར་བོད་ལ་ཁྱད་གསོད་བྱེད་པའི་ལག་ཆ་བྱེད་ཀྱི་འདུག ད་དུང་སྦྱོར་སྒྲོལ་དམར་རྗེན་དུ་སྟོན་པའི་རྒྱུད་སྡེ་ཐམས་ཅད་དེང་སང་དྲ་ཐོག་ན་འདུག དེ་ཚོ་ལ་ཡང་ལོག་ལྟ་ཅི་ཙམ་བྱེད་ཀྱི་ཡོད་པ་མཐོང་རྒྱ་ཅན་ཞིག་ཡིན་ཕྱིན་མི་ཤེས་པ་ག་ལ་སྲིད། ཞབས་འདྲེན་ཞུ་ན་དེ་ཚོས་མང་ཤོས་ཞུ་ངེས་རེད་ལ། དེའི་ཞོར་དུ་ངས་བྲིས་པའི་རྩོམ་དེས་ཀྱང་ཞབས་འདྲེན་ཆུང་ཆུང་རེ་ཞུ་ན་ཐང་། ལར་དེང་སང་དྲ་ཐོག་ཏུ་ཡོད་པའི་སྔགས་རྒྱུད་སྡེ་བཞིའི་རྒྱུད་དང་། རྒྱུད་འགྲེལ་དེ་ཚོ་ལ་བལྟས་ན་ངའི་སྤྲིན་གྱི་རྒྱ་མཚོ་བརྒལ་བའི་བརྩེ་དུང་ནི་དགེ་སློང་གི་སྡེ་སྣོད་ལྟ་བུ་ཞིག་ལས་བློར་མི་ཤོངས་པ་ཞིག་གང་ཡང་མེད་མོད། འབྲི་མཁན་སྙིང་སྟོབས་ཆེ་བ་དང་། ཀློག་མཁན་ཐོས་པ་ཉུང་བ་གང་ཡིན་ད་དུང་མཁས་པ་གཞན་རྣམས་ལ་སྐད་ཆ་དྲིས་ཏེ་ཞིབ་འཇུག་བྱེད་དགོས་པར་སྣང་།
ལར་ངས་ནི་ནམ་རྒྱུན་རང་ཉིད་འོག་མིན་ན་བཞུགས་པའི་ལོངས་སྐུའི་འཁོར་ཞིག་མིན་པས་མི་ཡུལ་དུ་སྡོད་མཁན་གྱི་མི་ཞིག་ཡིན་པ་གསལ་བོར་ཤེས་ཀྱི་ཡོད་ལ། རང་ཉིད་མི་ཡུལ་གྱི་མི་ཞིག་ཡིན་པ་ཡང་རྒྱུན་དུ་དྲན་གྱི་ཡོད། དེར་བརྟེན་ཁོ་བོ་མི་ཞིག་ཡིན་པས་སྐྱོན་ཆུང་ཙག་གི་རིགས་ནི་ངེས་པར་ཡོད་ངེས་རེད། ཡིན་ན་ཡང་ཆུང་དུས་སུ་ཆོས་པ་ཡ་རབས་ཀྱི་ཁྱིམ་ཚང་ཞིག་ཏུ་སྐྱེས་པར་མ་ཟད་རྒྱ་གྲོང་སོགས་དང་ཐག་རིང་བ་དང་། ནར་སོན་རྗེས་བླ་མ་དམ་པ་རྣམས་ཀྱི་སྐུ་དྲུང་དུ་ཆོས་འཆད་ཉན་གྱིས་དུས་འདས་པས་ཡོད་ཚད་བླ་མ་རྣམས་ཀྱིས་ཚོད་འཛིན་ལ་རག་ལས་ཤིང་། རྒྱ་གར་དུ་ཡོང་སྐབས་རང་གིས་བསམ་ཤེས་པའི་ལོ་ཚོད་དུ་སླེབས་ཡོད་པ་སོགས་ཀྱིས་ཆུང་ནས་ད་བར་ལྷ་མགོ་བཅད་པ་དང་། དགོན་རྐུབ་ཕུད་པ། མི་བསད་པ་དང་རྒྱུ་འཕྲོག་པ། ཟོག་ལུག་བཤས་པ་དང་སྐུ་འདྲ་དང་ལྷ་ཁང་མཆོད་རྟེན་སོགས་གཏོར་བ། བཙན་གཡེམ་དང་གྲོགས་པོ་སྤུན་མཆེད་སོགས་བསླུས་པ། གཞུང་རྒྱུ་ཟོས་པ་དང་མཆོག་གསུམ་ལ་རྒྱབ་ཀྱིས་ཕྱོགས་པ། ཆོས་དང་བླ་མ་ལ་སྡང་ཞིང་སྨོད་པ། གདུག་འདྲེ་མཆོད་ཅིང་རྒྱལ་ཁབ་བཙོང་པ་སོགས་ཞབས་འདྲེན་ཆེན་པོའི་རིགས་ནི་རྐང་གཅིག་ཀྱང་ཞུ་མྱོང་མེད་པས། ཀླུ་སྨྱོན་རྩོམ་རིག་བྱ་དགའི་ལོ་རྒྱུས་ཀྱི་ཐོག་ལ་ནག་ཐིག་ཅི་ཡང་བཟོས་མེད་ཅིང་། མ་འོངས་པར་ཁོ་བོ་ལ་སློབ་མ་དང་རྗེས་འཇུག་ས་ཡ་དུ་མ་སླེབས་ཀྱང་ཕ་རྒན་རྒད་པོའི་བཤུལ་ལམ་ཤིན་ཏུ་གཙང་མ་ཡིན་པས་ཤིན་ཏུ་དགའ་འོས་པར་ཡོད།
ཁྲི་ཐོག་གི་བླ་སྤྲུལ་ཞིག་ལ་བཟའ་ཟླ་ཡོད་པ་ཞབས་འདྲེན་དུ་བརྩི་བ་སོགས་ཆོས་བརྒྱུད་གཞན་དང་གྲུབ་མཐའ་གཞན་གྱི་རྗེས་འཇུག་ཚོའི་མིག་ལ་མ་འཕྲོད་པ་རེ་བྱུང་ན་དེ་ནི། ཁྱེད་ཀྱི་ལུགས་སྲོལ་དང་མ་མཐུན་པར་དགོངས་དག་ཞུ་ཆོག་ཀྱང་། ངའི་ལུགས་སྲོལ་ལ་འདི་ནི་མི་ལོ་སྟོང་ཕྲག་གི་རིང་ནས་ཡོད་པའི་སྔགས་པའི་རིག་གཞུང་དང་གོམས་སྲོལ་ཞིག་ཡིན་པ་ལས། གང་ཟག་སྒེར་གྱི་ངོས་ནས་དྲན་རྒྱུ་བྱེད་རྒྱུ་མང་སྟེ་ཞབས་འདྲེན་ཞུས་པ་ཞིག་མ་རེད་ཅེས་ཞུ་བ་ལས་ཐབས་གཞན་མེད། ད་དུང་གོ་བརྡ་མ་འཕྲོད་ན་ནི་བོང་བུས་མི་སྐད་མི་གོ་བའམ། ཡང་ན་ཕྲག་དོག་ཅན་ལ་རྒྱུ་མཚན་མི་འགྲོ་བ་གང་རུང་ཞིག་ལས་འོས་མེད་པས། ཨོ་ལགས་སོ། དེས་ན་ད་ནི་བསྟན་པ་བཤིགས་སོང་ཞེས་སྐུ་ཉིད་ཀྱི་ཕྱག་ན་རག་བར་དུ་ཁ་ཤ་འཐེན་ལ། བྲང་ཁོག་རྡུང་ནས་བཞུགས་རོགས་ཞུ་རྒྱུ་གཞན་ལས་མེད།
ཨ་ཅང་ཀུ་རེ་ཡིན་ཏེ། དོན་དམ་པའི་ཐོག་ནས་ངས་སྤྲིན་གྱི་རྒྱ་མཚོ་བརྒལ་བའི་བརྩེ་དུང་དབྱིན་ཡིག་གི་ཐོག་ཏུ་བསྒྱུར་ངེས་པར་མ་ཟད་ད་དུང་དེ་བས་ཀྱང་མང་བ་བྲིས་ཏེ། མ་འོངས་པར་ནུབ་ཕྱོགས་ཀྱི་བུད་མེད་འབུམ་ཕྲག་མང་པོས་མི་ཚེ་གཅིག་གི་སྐྱིད་སྡུག་གི་སྐྱབས་བཅོལ་ས་དང་། སེམས་བརྟེན་སའི་ཁྱོ་ག་བཟང་པོ་ཞིག་དགོས་ན། བོད་ཀྱི་གསང་སྔགས་རྙིང་མའི་ཆོས་བརྒྱུད་ཀྱི་སྔགས་པ་ཞིག་རག་ཐབས་བྱེད་དགོས་ཟེར་རྒྱུ་ཞིག་མ་བྱས་ན་ང་བུ་མིན་པས་ཁྱེད་ཅག་གིས་གཟིགས་ལ་སྡོད། བཀྲ་ཤིས་ཞལ་དྲོ།
Subscribe to: Post Comments (Atom)


c: text/html

text:
༄༅།།བོད་ལྗོངས་ནུབ་རྒྱུད་ཀྱི་ས་ཆ་མང་པོར་གློ་བུར་གངས་ཆེན་བབས་པས། དྲག་ཆས་ཉེན་རྟོག་
དཔུང་སྡེ་ཞིག་གིས་འགྲིམ་འགྲུལ་རོགས་སྐྱོར་སྟོབས་ཤུགས་ཀྱིས་མྱུར་སྐྱོབ་བྱས་པ།
གསར་འགྱུར་སྤེལ་དུས། (2018ལོའི་ཟླ་ 02ཚེས་08ཉིན། 13:04) (རྩོམ་སྒྲིག་འགན་འཁུར་པ། བསྟན་འཛིན།)
མི་དམངས་དྲ་བའི་འཕྲིན། ཟླ་2ཚེས་7ཉིན། གསར་འགོད་པས་དྲག་ཆས་ཉེན་རྟོག་དཔུང་སྡེ་ཞིག་ནས་ཤེས་རྟོགས་བྱུང་གསལ་དུ། ཁ་སང་། མངའ་རིས་ས་ཁུལ་སྤུ་ཧྲེང་རྫོང་། གཞིས་རྩེ་གྲོང་ཁྱེར་ས་དགའ་རྫོང་སོགས་ནུབ་རྒྱུད་ཀྱི་ས་ཆ་མང་པོར་གློ་བུར་དུ་གངས་ཆེན་བབས་ནས་ལམ་ངོས་སུ་གངས་མཐུག་ཚད་ལི་སྨི་10ཙམ་ཟིན་ནས་རྒྱལ་ལམ་219ཡི་ཤིན་བོད་གཞུང་ལམ་གྱི་ལམ་བུ་ཁག་གཅིག་འགག་སྟེ། མི་གྲངས་80ལྷག་ཙམ་དང་། འཁོར་རིགས་40ལྷག་ཙམ་ལམ་བར་དུ་ལུས་ཡོད་པ་རེད།
རྒྱལ་ལམ་219ཡི་བདག་སྐྱོང་ཤར་གཏོང་ལས་འགན་ཁུར་མཁན་དྲག་ཆས་ཉེན་རྟོག་དཔུང་སྡེ་ཞིག་ཏུ་སྙན་སེང་འབྱོར་རྗེས་འཕྲལ་མར་གངས་འཕྱག་ཤར་གཏོང་དང་འཕྲལ་སྒྲུབ་རོགས་སྐྱོབ་ཀྱི་འཆར་གཞི་བཟོས་ནས། གངས་འཕྱག་རུ་ཁག་2དང་། དཔོན་དམག་15 གངས་འཕྱག་སྒྲིག་བཀོད་ཆེ་གྲས་5མངགས་ཏེ་གངས་འཕྱག་ཤར་གཏོང་དང་བབ་བསྟུན་རོགས་སྐྱོབ་ཀྱི་ལས་ཀ་བྱས་ཡོད། རོགས་སྐྱོབ་སྟོབས་ཤུགས་དེ་གནོད་འཚེ་བྱུང་བའི་ས་ཁོངས་སུ་འབྱོར་རྗེས། “སྔོན་ལ་ཤར་གཏོང་དང་དེ་རྗེས་རྒྱ་སྐྱེད། དུས་གཅིག་ཏུ་སྤེལ་བ”ཞེས་པའི་ལས་ཀ་བྱེད་སྟངས་ལ་བརྟེན་ནས་ལམ་བུ་མྱུར་བཟོ་བྱས་ནས། ཆུ་ཚོད་5ཙམ་རིང་འབད་འཐབ་བྱས་མཐར་ཟླ་2ཚེས་6ཉིན་གྱི་ཕྱི་དྲོའི་ཆུ་ཚོད་6པར། གངས་གསོག་ཚད་སྤྱི་ལེ་100ལྷག་ཙམ་གཙང་སེལ་ཐུབ་པས། བགྲོད་ལམ་སྤྱིའི་ཆ་ནས་སླར་གསོ་ཐུབ་ཡོད།
ཉེ་ཆར། མངའ་རིས་ས་ཁུལ་དུ་གངས་ཆེན་གྱི་ཉེན་བརྡ་ཁྱབ་བསྒྲགས་རྒྱུན་མཐུད་བྱས་ཤིང་། རུ་ཁག་འདིས་གཞུང་ལམ་སྐོར་ཞིབ་བྱེད་ཤུགས་ཆེ་རུ་བཏང་བ་དང་དེ་བཞིན་འཕྲལ་སྡོམ་དང་ལེན་བྱས་པ། གློ་བུར་དུ་བྱུང་བའི་གནས་ཚུལ་ལ་ཁ་གཏད་འཇལ་བའི་གྲ་སྒྲིག་ལས་དོན་ཁག་ཡག་པོར་བསྒྲུབས་ནས། ས་གནས་དེ་གའི་མང་ཚོགས་བདེ་འཇགས་ངང་ཕྱིར་སྐྱོད་ཐུབ་པའི་འགན་ལེན་བྱས་ཡོད་པ་རེད།

robotstxt: allowed

filter: keep


text:
མདོ་ཁམས་ནང་ཆེན་རྒྱལ་རབས་ཐོག་མར་ཇི་ལྟར་བྱུང་ཚུལ་སྐོར་རགས་ཙམ་དཔྱད་པ།
ནང་ཆེན་རྒྱལ་ས་གཉིས་པ་གསང་རྫོང་གི་མཁར་ཤུལ།
དང་པོ།
ནང་ཆེན་ཞེས་པའི་མིང་གི་ཐོགས་དོན།
ནང་ཆེན་པའི་ཐ་སྙད་འདིའི་བྱུང་ཚུལ་ཐད་ལ་མཁས་པ་རྣམ་པའི་དགོངས་བཞེད་མི་མཐུན་ཡང་དེ་དག་གུང་དུ་སྒྲིལ་ན།
གཅིག བླ་མ་དབང་ཆེན་ནམ་ཀརྨ་ཕྲིན་ལས་གྱིས་མཛད་པའི་དེབ་ཐེར་ཡ་རབས་རྣ་རྒྱན་དུ་འབྲུ་སྤྱི་ཕུད་འཁོར་ལོ་བཟང་པོས་འཇམ་པའི་དབྱངས་ཚངས་པ་ཆེན་པོའི་ནང་བློན་ཡོངས་ཀྱི་ཆེ་བ་གནང་སྟེ་ཆེན་པོ་ལ་འོས་པའི་ལས་ཚན་བཅུ་གསུམ་ཐོབ། དྲང་ཞིང་ལྕི་བའི་སྣ་ཞགས་ཀྱི་ཉེས་ཚོགས་འདམ་བུའི་ཚལ་ཕྱེ་མར་འཐགས་པ། ལུགས་གཉིས་ཀྱི་ཕྲིན་ལས་རྣམ་པར་དཀར་བའི་གཉིས་འཐུང་འབྲུ་རྗེ་ནང་ཆེན་པ་ཞེས་གྲགས་པ་གསལ་བ་བྱུང་།༼༡༽ཞེས་འབྲུའི་གདུང་རྒྱུད་ལས་མཆེད་པའི་ཏྲེ་བོ་སྤྱི་ཕུད་འཁོར་ལོ་བཟང་པོས་གོང་མའི་ནང་བློན་ཆེན་པོའི་འགན་བཞེས་པར་རྟེན་ནང་ཆེན་ཞེས་པའི་ཐ་སྙད་དེ་ཐོག་མ་བྱུང་བ་འདོད་ལ། མིང་དེ་རྒྱུན་མ་ཆད་པར་ཏྲེ་བོ་ཆོས་ཀྱི་རྒྱལ་མཚན་གྱིས་སྐུ་འབུམ་དགོན་དུ་ཆོས་སྲིད་ཟུང་གི་ཁ་ལོ་བསྒྱུར་བའི་མངའ་ཁོངས་ལའང་ནང་ཆེན་ཞེས་ཐོགས་པར་འདོད། འདིར་དམིགས་སུ་ཞུ་བར་ཆེན་པོ་ལ་འོས་ལས་ཚན་བཅུ་གསུམ་ཐོབ་ཅེས་པའི་ཚིག་དུམ་ལ་གཞིག་ཚེ་གོང་དུ་དྲངས་པའི་ཚིག་ལ་ནོར་འཛོལ་ཡོད་པར་མངོན་གསལ་དོད་དེ། ལས་ཚན་བཅུ་གསུམ་ནི་སྤྱི་ལོ་༡༢༦༧ལོར་འགྲོ་མགོན་ཆོས་འཕགས་རྒྱ་ནག་ཕྱི་མར་ཞབས་སོར་བཀྱགས་ཁར་གསར་དུ་གཏན་འབེབས་བྱས་པ་ཞིག་ཡིན་ཏེ། གོང་མའི་ནང་བློན་གྲགས་པའི་ཀྱེ་ཧུས་འཁོར་ལོ་བཟང་པོ་ཞེས་པ་ནི་ཏྲེ་བོ་ཨ་ཀླུ་ནས་ཡར་རྩིས་པའི་མི་རབས་སུམ་ཅུ་ཙམ་སོང་ཞིང་།༼༢༽དེ་ལྟར་རྩིས་ཚེ་མ་མཐའ་ཡང་སྤྱི་ལོ་སྔོན་གྱི་མི་ཡིན་དགོས་པས་དེ་དུས་ནས་བཟུང་ནང་ཆེན་ཞེས་པའི་ཐ་སྙད་ཡོད་པ་མ་ཚད་དེའི་དོན་ནི་བློན་གྱི་ཆོ་ལོ་ཡིན་ཚུལ་བརྗོད་པ་ནི་ཅུང་ཐལ་དྲགས་སོང་། བོད་ཀྱི་ལོ་རྒྱུས་ཡོངས་སུ་རྒྱ་ནག་ལ་ཐོག་དང་པོ་འབྲེལ་བ་འགོ་བཙུགས་མཁན་ནི་ཆོས་རྒྱལ་སྲོང་བཙན་སྒོམ་པ་ཡིན་འདོད་ལ། དེའི་ཡར་སྔོན་དུ་རྒྱ་ནག་དང་བོད་བར་ཆབ་སྲིད་ཀྱི་འབྲེལ་བ་ཡོད་རབས་ལོ་རྒྱུས་ཐོག་བཀོད་པ་གཏན་ནས་མ་མཐོང་། དོན་ངོ་མ་ཞེ་ན་ཤོར་ཕུ་གསེར་ཕྲེང་དང་ཡ་རབས་རྣ་རྒྱན། ཁམས་སྟོད་ལོ་རྒྱུས་སོགས་སུ་མི་རབས་དག་གི་མིང་ཙམ་མམ། ཡང་ན་མི་རབས་ཀྱི་གྲངས་ཀ་ཙམ་མ་གཏོགས་དུས་ཚོད་ནམ་ཙམ་བྱུང་ཚུལ་སུ་ལའང་གསལ་ཁ་མེད་ལ། གོང་མ་ཞེས་པ་མ་གཏོགས་རྒྱ་ནག་གི་རྒྱལ་རབས་གང་དང་གོང་མའི་མིང་སོགས་འཁོད་མེད་སྟབས། ཀརྨ་འཕྲིན་ལས་ཀྱིས་དེབ་ཐེར་ཡ་རབས་རྣ་རྒྱན་དུ་བཀོད་པའི་ནང་ཆེན་ཞེས་པའི་ཐ་སྙད་ཀྱི་བྱུང་ཚུལ་གྱི་དགོངས་བཞེད་དེ་རབ་རུབ་ཙམ་ལས་གསལ་ཁ་ཆེན་པོ་མེད་པར་སྣང་། མ་གཞི་ནང་བློན་ཆེན་པོའི་ལས་གནས་སམ་ཡང་ན་ཆེན་པོ་ལ་འོས་པའི་ལས་ཚན་བཅུ་གསུམ་ཐོབ་པ་ཙམ་གྱིས་ནང་ཆེན་ཞེས་པའི་མིང་འདི་ཐོགས་ཟེར་བ་ནི་རྡོ་ཆག་བཙན་སྒྲིག་གི་སྣང་བ་སྟེར་ཞིང་། ང་ཚོ་བོད་ལ་མཚོན་ན་བོད་རྒྱལ་ཐོག་མ་གཉའ་ཁྲི་བཙན་པོ་བོད་འགྲེང་མགོ་ནག་གི་རྗེ་མེད་པར་རྗེ་དང་། དུད་རྔོག་ཆགས་བླ་མེད་པར་བླ་བྱས་ཏེ་བོད་ཀ་གཡག་དྲུག་གི་བདག་པོར་བྱོན་སྐབས། རྒྱལ་པོའི་ཆབ་སྲིད་ཀྱི་བཀའ་ལ་གཏོགས་བློན་པོ་ལྷོ་རྔེགས་ནས་བཟུང་། ཁྲི་དར་མར་འུ་དུམ་བཙན་པོའི་སྐུ་རིང་དུ་བློན་ཆེན་པོ་དབའས་རྒྱ་ཏོ་རེ་སྟག་སྙའི་བར་བློན་ཆེན་གསེར་རི་ཕྲེང་ལྟར་བྱོན་པ་དག་གི་ཆོ་ལོ་སྨོས་སྐབས་གུང་བློན་དང་ནང་བློན། བཀའ་བློན། ཕྱི་བློན། བློན་ཆེན་པོ་སོགས་ཟེར་བ་མ་གཏོགས་ནང་ཆེན་ཞེས་ཟེར་སྲོལ་མེད་ལ། ཏུན་ཧོང་གཏེར་ཡིག་སོགས་ལོ་རྒྱུས་དེབ་ཐེར་རྙིང་གྲས་ཁག་ཏུའང་དེ་ལྟར་ནང་བློན་གྱི་དོད་དུ་ནང་ཆེན་ཞེས་བརྗོད་པ་མ་མཐོང་།
གཉིས། ཁམས་སྟོད་ལོ་རྒྱུས་ཐོར་བསྡུས་ཀྱི་སྨད་ཆ་རུ་"འགྲོ་མགོན་འཕགས་པ་བློ་གྲོས་རྒྱལ་མཚན་ཧོར་དུ་ཕྱི་མར་ཕེབས་སྐབས། ནང་ཆེན་གྱིས་གྲ་བསྒྲིགས་ཏེ་བྱོན་དུས་གཏན་འབེབས་གནང་བ་འདི་ལྟར། (དེ་ལ་ལས་ཚན་བཅུ་གསུམ་ནི། གདུང་རབས་ཡ་ར་ཁ་རྒྱན་ལས། ཞལ་ལས་བྱུང་བ་ཕྱི་ནང་ལས་ཚན་ནི། གསོལ་གཟིམས་མཆོད་གསུམ། མཇལ་ཡིག་མཛོད་གསུམ། ཐབས་འདྲེན་གདན་གསུམ། སྐྱ་རྟ་མཛོ་ཁྱི་བཞི། )ཆེན་པོ་ལ་འོས་ལས་ཚན་བཅུ་གསུམ་སྟེ། འདི་རྣམས་ཆོས་ཀྱི་རྒྱལ་པོ་ས་སྐྱ་པ་དཔལ་ལྡན་འགྲོ་མགོན་འཕགས་པའི་སྐུ་རིང་ལ་དར་བ་དང་། ལས་ཚན་བཅུ་གསུམ་པོ་འཛོམས་པ་ལ་ནང་ཆེན་ཞེས་མིང་བཏགས་ཤིང་། ལས་ཚན་བཅུ་གསུམ་པོའི་འགོ་དཔོན་ལ་ནང་ཆེན་དཔོན་ཞེས་ཤེས་པ་བྱ།༼༣༽ཞེས་པེ་ཅིན་ནས་དཔར་བའི་ས་སྐྱའི་གདུང་རབས་ངོ་མཚར་བང་མཛོད་ཅེས་པའི་ཡིག་ཆར་གཞི་བཟུང་སྟེ། ཆེན་པོ་ལ་འོས་པའི་ལས་ཚན་བཅུ་གསུམ་འཛོམས་པར་ནང་ཆེན་ཞེས་ཐོགས་ཚུལ་འདོད་ཀྱང་། གདུང་རབས་ཡ་ར་ཁ་རྒྱན་དུ་དྲངས་པའི་ལས་ཚན་བཅུ་གསུམ་པོ་རྣམ་གྲངས་མང་པ་ཙམ་མ་གཏོགས་དེ་འདྲའི་འགྲུབ་པ་དཀའ་བའི་ལས་ཚན་མིན་ཞིང་། གོང་དུ་དྲངས་པའི་ལས་ཚན་བཅུ་གསུམ་པོ་འཛོམས་པར་ནང་ཆེན་ཞེས་པའི་མིང་དུ་གདགས་སུ་འོས་ན། ས་སྐྱའི་གདུང་རབས་སྐབས་སུ་བོད་ཡུལ་ཆོལ་ཁ་གསུམ་དུ་རྒྱལ་པོ་དང་དཔོན་ཁག་མང་བ་དང་། ལྷག་པར་མདོ་ཁམས་ཕྱོགས་སུ་ནང་ཆེན་རྒྱལ་རབས་ལས་སྔ་བའི་གླིང་ཚང་དཔོན་སོགས་དར་ཞིང་རྒྱས་པར་གོང་གི་ལས་ཚན་བཅུ་གསུམ་ཚང་ཡོད་པ་སྨོས་མ་དགོས་པས་དེ་དག་ལ་ཅིའི་ཕྱིར་ནང་ཆེན་ཞེས་པའི་མིང་དེ་མ་བྱུང་སོགས་དྲི་བའམ་སོམ་ཉི་མང་། མ་གཞིར་འགྲོ་མགོན་ཆོས་རྒྱལ་འཕགས་པ་ཧོར་དུ་ཕེབས་ཐེངས་གཉིས་པའི་དུས་ནི་སྤྱི་ལོ་༡༢༦༧ལོར་ཡིན་ཏེ། འཕགས་པ་དགུང་གྲངས་སོ་གསུམ་ཐོག་གོང་མས་གསེར་ཡིག་པ་མངགས་ཏེ་སླར་རྒྱལ་པོའི་ཕོ་བྲང་དུ་ཟབ་རྒྱས་ངང་གདན་ཞུས་གནང་། ལོ་དེར་འགྲོ་མགོན་འཕགས་པས་བོད་ལ་ལས་ཚན་བཅུ་གསུམ་གྱི་སྒྲིག་གཞི་གསར་དུ་བཙུགས་པ་ཡིན།
གསུམ། ནང་ཆེན་ཞེས་པའི་ཐ་སྙད་དེ་ལོ་རྒྱུས་ཐོག་བཀོད་སྔ་ཤོས་ནི་སོ་རག་གསེར་ཕྲེང་ཡིན། དེ་ནི་དུས་རབས་བཅོ་ལྔའི་ནང་སོ་རག་བྱ་བྲལ་བས་བརྩམས་ཤིང་། སོ་རག་བྱ་བྲལ་གྱིས་དགོངས་སྙིང་ལ་ནང་ཆེན་ནི། བླ་མ་གོང་མ་རྣམས་ཀྱི་བཞུགས་གནས་ནང་སོ་ཆེན་མོ་ཡིན་པས་ནང་ཆེན་པ་ཟེར་བ་ཡིན།༼༤༽ཞེས་སྤྱི་ལོ་༡༢༣༦ལོར་བླ་མ་ཏི་ཤྲཱི་རས་པ་དཀར་པོ་དགོངས་རྫོགས་པར་གདུང་འབུམ་དང་དགོན་པ། གཟིམ་ཁང་སོགས་བཏབ་པར་མ་ཟད། མེ་ཕོ་སྤྲེལ་ལོ་སྟེ་སྤྱི་ལོ་༡༢༤༨ཧོར་སེ་ཆེན་རྒྱལ་པོའི་བུ་ཧོས་པེ་ལེར་གྲགས་པ་མདོ་སྨད་དུ་བྱོན་པའི་གོ་སྐབས་དང་བསྟུན་ཏེ། སྤྱན་སྔ་རས་པ་དཀར་པོ་དང་གོང་སྒམ་ཨའུ་སོགས་བླ་སློབ་དུ་མ་མཇལ་དུ་ཕེབས་ཞིང་། སྐུ་འབུམ་ཆེན་མོའི་དོན་གཙུག་ལག་ཁང་བཞེངས་པའི་བཀའ་ལུང་ཞུས་པར་གོང་མས་དེ་ལྟར་རུང་བའི་བཀའ་ལུང་བསྩོལ། དེ་རྗེས་སྤྱན་སྔ་རས་པ་དཀར་པོའི་ཕ་ཡུལ་མི་ཉག་ནས་ཤིང་བཟོ་དང་རྡོ་བཟོ་སོགས་བཟོ་རྩལ་བྱང་ཆུབ་པའི་ལག་རྩལ་པ་མང་པོ་གདན་དུ་དྲངས་ཏེ། ལྷ་ཁང་ནང་སོ་ཆེན་མོ་ཀ་བ་ཉི་ཤུ་རྩ་ལྔ(དེབ་ཐེར་ལ་ལར་ཀ་བ་བརྒྱ་དང་ཉི་ཤུ་རྩ་ལྔ་ཞེས་ཆེ་བསྟོད་བྱས་ཀྱང་སོ་རག་གསེར་ཕྲེང་དང་ཤོར་ཕུ་གསེར་ཕྲེང་སོགས་སུ་རྩ་ལྔ་ཞེས་འཁོད་འདུག)རྩེག་རིམ་གསུམ་ཅན་ཞིག་བཞེངས་པ་དང་། ལྷ་ཁང་ཐོག་བྱ་འདབ་གསེར་གྱི་གཉྫི་རར་ཁྱམས་སྐོར་དང་གསེར་མདོག་གི་རྒྱ་ཕེབས་ཀླད་ཡོངས་སུ་ཁེབས་པ། རྩེག་རིམ་གསུམ་གར་བཀའ་རྒྱུད་དང་རྒྱུད་སྡེའི་ལྷ་རིས་ཀྱི་རྣམ་པར་བརྒྱན་པ་སོགས་འགྲན་ཟླ་བྲལ་བཞེངས་ཏེ། འབའ་རོམ་བཀའ་རྒྱུད་ཀྱི་བསྟན་པའི་སྲོག་ཤིང་བཙུགས། གནས་ཚུལ་དེ་འདྲའི་འོག་ཏུ་ད་གཟོད་ནང་སོ་ཆེན་མོའམ་ནང་ཆེན་ཞེས་པའི་མིང་དེ་བྱུང་བ་མ་ཟད་ཀུན་ཏུ་གྲགས་པར་སྙམ། སོ་རག་གསེར་ཕྲེང་ནི་ནང་ཆེན་རྒྱལ་རབས་དང་འབྲེལ་བའི་ལོ་རྒྱུས་སྔ་ཤོས་ཡིན་ལ། ད་རག་བར་ཧ་ལམ་བགྲང་བྱ་ལྔ་བརྒྱ་དང་བཞི་བཅུ་ལྷག་འགོར་བས་བཤད་རྒྱུན་གྱི་ཁུངས་ཡོད་པ། འབའ་རོམ་གསེར་ཕྲེང་དང་ཤོ་ཕུར་གསེར་ཕྲེང་སོགས་སྒྲུབ་བརྒྱུད་འབའ་རོམ་པའི་གྲུབ་བརྙེས་གོང་མ་རྣམས་ཀྱི་རྣམ་ཐར་སོགས་ལས་ཀྱང་གོང་གི་དགོངས་པ་མཐུན་མོད། ལ་ལ་ཞིག་གིས་ནང་སོ་ཆེན་མོ་ཞེས་པ་གནས་ཁང་ཆེན་པོ་ཞིག་གི་མིང་ཡིན་ལ་དེར་ནང་ཆེན་ཞེས་མིང་བྱུང་བར་རྒྱུ་མཚན་མེད་ཅེས་སོ་བྲག་བྱ་བྲལ་སོགས་ཀྱི་དགོངས་བཞེད་ལ་མི་འཐད་པའི་ཚུལ་བསྟན་པ་མ་ཟད། ལྷོ་རོང་ཆོས་འབྱུང་དུ་འཁོད་པའི་ཏྲེ་བོ་རབ་ཁའི་བརྒྱུད་པ་ད་ལྟའི་བར་ནང་ཆེན་བ་མིང་དུ་ཐོགས་པ་ནས་བསྟན་པའི་ཞབས་ཏོག་རྒྱ་ཆེན་པོ་མཛད་ཅིང་ཡོད་ཅེས་པའི་ལུང་ཚིག་ཁེར་རྒྱུག་ཅིག་ལ་ཚད་མ་བཟུང་བར་བསམ་བློ་ཅུང་གུ་དོག་པོའི་སྣང་བ་སྟེར་ཏེ། ཁྱོད་ཀྱིས་ཚད་མར་འཛིན་པའི་ལུང་ཚིག་དེའི་ནང་དུ་འཁོད་པའི་ཏྲེ་བོ་རབ་ཁ་ཞེས་པ་ནི་ཏྲེ་བོ་ཨ་ཀླུ་ཞེས་པ་ཕ་བུ་འགའ་ཟུར་མང་རྩི་ཆུའི་འགྲམ་དུ་གནས་སྤོས་སའི་ཡུལ་དེ་ཡིན་དགོས་ལ། ཡུལ་དེར་དེང་སང་ཡང་ཏྲེ་བོ་རབ་ཁ་ཞེས་མིང་ཐོག་གནས་ཤིང་། མིང་དེ་ནི་གཡར་མིང་ཞིག་སྟེ་ཏྲེ་བོ་ཨ་ཀླུ་ཕ་བུ་དག་ཐོག་མར་དཀར་མཛེས་བྲག་མགོའི་ཏྲེ་བོ་རབ་ཁ་ནས་ཡོང་བ་ཡིན་ཕྱིར་ཕ་ཡུལ་གྱི་མིང་དེ་ཁྱིམ་གཞིས་གསར་བར་བཏགས་པར་སྙམ། དོན་དུ་ཏྲེ་བོ་རབ་ཁ་ནི་སྐུ་འབུམ་རྩ་དང་ཉེ་བའི་གནས་ཡིན་པས་དེར་འཚོ་བའི་མི་རྣམས་ལ་ནང་ཆེན་པ་ཞེས་འབོད་པར་ཡ་མཚར་དོན་ཅི་མེད་དེ། ནང་ཆེན་ཞེས་པ་དེ་ཐོག་མར་སྐུ་འབུམ་རྩར་བཞེངས་པའི་ནང་སོ་ཆེན་མོའི་མིང་ཙམ་དང་། དེ་ལྟ་བུའི་ནང་སོ་ཆེན་མོ་དེ་ཡུལ་དེར་སྔར་བྱུང་མ་མྱོང་བས་ཀུན་ལ་གྲགས་ཏེ་རིམ་བཞིན་མིང་དེའི་བཀོལ་རྒྱ་བསྐྱེད་དེ། ལོ་རྒྱུས་ཀྱི་འཕེལ་གྲིབ་དང་བསྟུན་ནས་གོང་སྒོམ་པ་ཨའུས་བདག་ཏུ་བཟུང་བའི་གནས་དྲུག་ཁྲི་བསྐོར་གྱི་མངའ་འབངས་འཁོར་གཞིས་ཡོངས་ཀྱི་མིང་དང་། དེ་རྗེས་ནམ་མཁའ་བཟང་པོས་ཡ་གསུམ་སྟོད་ཀྱི་དཔོན་གྱི་བདག་བཟུང་པ་ནས་ཡ་གསུམ་གྱི་སྟོད་མ་བཅས་པའི་ཡུལ་གྲུ་ཆེན་མོར་ནང་ཆེན་ཞེས་ཟེར། ཡ་གསུམ་སྟོད་མར་སོག་དམག་གིས་བཅོམ་པ་ནས་བཟུང་ནང་ཆེན་ཞེས་པའི་མིང་དེའང་ཡུལ་དེར་ཉམས་པར་གྱུར། ནང་ཆེན་རྒྱལ་རབས་བཅོ་བརྒྱད་པ་རྡོ་རྗེ་ཚེ་དབང་ལ་ཆིན་གོང་མས་ཆན་ཧོས་ཏེ་སྟོང་དཔོན་གྱི་ཆོ་ལོ་བསྩལ་བ་ནས་བཟུང་དེང་གི་ཡུལ་ཤུལ་བོད་རིགས་རང་སྐྱོང་ཁུལ་གྱི་ཡུལ་སྡེ་སྤྱིའི་མིང་ལ་ནང་ཆེན་དང་དེའི་དཔོན་ལ་ནང་ཆེན་དཔོན་ནམ་རྒྱལ་པོ་ཟེར། ད་ལྟ་ཡུལ་ཤུལ་ཁུལ་གྱི་རྫོང་གཅིག་ཁོ་ནའི་མིང་དུ་འབོད། དེ་ལྟར་ལོ་རྒྱུས་ཀྱི་འཕེལ་རིམ་ཆེན་མོའི་ཁྲོད་ལོ་རྒྱུས་ཐོག་གི་ས་མིང་དག་གི་བཀོལ་སྤྱོད་ཀྱི་ཁྱབ་ཁོངས་ཀྱང་འགྱུར་བ་ཆེན་པོ་འགྲོ་བཞིན་དེ་ཤེས་རྒྱུ་གལ། ཡང་གཅིག་བཤད་ན་ནང་སོའི་མིང་ཡུལ་ལ་ཐོགས་པ་མང་ཏེ། བོད་ཀྱི་ལོ་རྒྱུས་ཁྲོད་ མིང་དེ་ཐོག་མར་གཟིམ་ཁང་བཀོལ་བ་དང་དེ་ནས་རིམ་བཞིན་ཕོ་བྲང་སྤྱི་དང་གཞུག་ནས་ཡུལ་སྡེ་སྤྱིའི་མིང་དུ་ཁྱབ་པར་སྙམ།
གཉིས་པ། གུང་སྒོམ་ཨའུ་དང་ཏྲེ་བོ་ཨ་ཀླུ།
གུང་སྒོམ་ཨའུ་ནི་ནང་ཆེན་རྒྱལ་རབས་དང་པོར་ཡིན་པ་བརྗོད་ཅིང་། ནང་ཆེན་རྒྱལ་པོའི་ལོ་རྒྱུས་གླེང་སྐབས་མི་ཆེན་འདི་ནས་གླེང་སློང་དགོས་མོད། འོན་ཀྱང་། སྤྱི་ལོ་༡༩༦༥ལོར་བརྩམས་པའི་དེབ་ཐེར་ཡ་རབས་རྣ་རྒྱན་དུ་ནང་ཆེན་རྒྱལ་རབས་བརྗོད་པར་སྔ་དར་བར་དར་ཕྱིར་དར་བཅས་དུས་རིམ་གསུམ་དུ་བགོས་པ་དང་། སྔ་དར་ནི་འབྲུ་སྤྱི་ཕུད་འཁོར་ལོ་བཟང་པོ་ནས་རིམ་བཞིན་བརྒྱུད་པའི་གདུང་རབས་ལྔ་བཅུ་པ་ལྕེ་དར་སེངྒེའི་སྲས་ཏྲེ་བོ་ཨ་ཀླུའི་བར་དང་། ཨ་ཀླུ་ནས་བཟུང་ནང་ཆེན་ཞེས་པའི་མཚན་སྙན་དོན་ལྡན་དབུ་བརྙེས་ཚུལ་དེ་བཀོད་འདུག དེ་ལྟར་ནང་ཆེན་རྒྱལ་རབས་ནི་ཏྲེ་བོ་ཨ་ཀླུ་ཡིན་པ་དང་དེའི་སྲས་ཨ་ཡུལ་དང་ཏྲེ་བོ་ཆོས་ཀྱི་རྒྱལ་མཚན་སོགས་སྤུན་མཆེད་བདུན་བྱུང་ཚུལ་བཀོད་འདུག དཔྱད་གཞི་དེར་གཞིར་བཟུང་སྟེ་བྲིས་པའི་ཁམས་སྟོད་ལོ་རྒྱུས་དང་། མདོ་ཁམས་དགེ་འབྲོང་གི་ལོ་རྒྱུས། ནང་ཆེན་རྒྱལ་རབས་དང་དཔོན་ཁག་རྣམས་ཀྱི་བྱུང་བ་སོགས་ནང་ཆེན་རྒྱལ་རབས་དང་འབྲེལ་བའི་དེབ་ཐེར་ཚང་མའི་ནང་དུ་ཏྲེ་བོ་ཨ་ཀླུ་ནི་ནང་ཆེན་རྒྱལ་པོ་དང་པོ་ཡིན་ཚུལ་བརྗོད་པ་ཚད། ནང་ཆེན་རྒྱལ་རབས་ནི་ཏྲེ་བོ་ནས་ཡར་རྒྱུད་པའི་འབྲུ་ཡི་རྗེས་རབས་ཡིན་པར་ཚད་མར་བཟུང་སྟེ་འབྲུ་རྗེ་ནང་ཆེན་ཞེས་གསལ་བཤད་བྱས་འདུག གོང་གི་དེབ་ཐེར་དེ་དག་གི་ཤན་ཞུགས་ཐེབས་ཏེ་ཕྱི་རབས་པས་ནང་ཆེན་རྒྱལ་པོ་དང་པོ་ཏྲེ་བོ་ཨ་ཀླུ་ཡིན་མིན་ཐད་ལ་འཕྱང་མོ་གཏན་ནས་ཉུག་མ་མྱོང་ཞིང་། དོན་དུ་དེང་སང་ཡོངས་གྲགས་ལའང་དེ་བཞིན་ཆགས་ཏེ་རྩོད་མེད་གྱུར། ནང་ཆེན་རྒྱལ་རབས་ཇི་ལྟར་དབུ་རྙེད་ཚུལ་ཐད་ཀྱི་ཡིག་ཆ་སྔ་ཤོས་ནི་སོ་རག་གསེར་ཕྲེང་དང་ཤོར་ཕུ་གསེར་ཕྲེང་གཉིས་ཡིན། ང་ཚོས་ནང་ཆེན་རྒྱལ་རབས་ཇི་ལྟར་དབུ་བརྙེས་ཚུལ་ཐད་ལ་ཞིབ་འཇུག་བྱ་ཚེ། ཡིག་ཆ་འདི་གཉིས་ནི་དཔྱད་གཞིའི་གལ་ཆེན་དུ་འཛིན་དགོས་པར་མ་ཟད། དཔྱད་གཞིའི་ཡིག་ཆ་གལ་ཆེན་དག་རྨང་གཞི་བྱས་ཐོག་ད་གཟོད་རྒྱལ་རབས་ཀྱི་བྱུང་འཕེལ་ཞིབ་ཀྱིས་བརྗོད་དགོས། འོན་ཀྱང་། གོང་གི་དཔྱད་གཞིའི་ཡིག་ཆ་གཉིས་པོའི་ནང་དུ་ཨ་ཀླུས་གནས་དྲུག་ཁྲི་སྐོར་གྱི་དཔོན་བཞེས་ཚུལ་སྐོར་གཏན་ནས་བརྗོད་མེད་ལ། དེ་ལས་ལྡོག་ཏེ་གུང་སྒོམ་ཨའུས་གནས་དྲུག་ཁྲི་སྐོར་གྱི་དཔོན་བྱས་པའི་སྐོར་བཀོད་ཡོད་དེ། སོ་རག་གསེར་ཕྲེང་དུ་དེ་ནས་སེ་ཆེན་རྒྱལ་པོ་ལ་རྒྱལ་བུ་གོ་བེ་ལར་གྲགས་པའི་དུས་སུ་མདོ་སྨད་དུ་ཕེབས་པ་ལ། རས་པ་དཀར་པོ་དང་གུང་སྒོམ་ཨའུ་ལ་སོགས་དཔོན་སློབ་རྣམས་མཇལ་དུ་བྱོན་ཞིང་། སྐུ་འབུམ་ཆེན་མོ་བཞེངས་པའི་དོན་དུ་གཙུག་ལག་ཁང་བཞེངས་པའི་བཀའ་ལུང་ཞུས་པས། གུང་སྒོམ་ཨའུ་གནས་དྲུག་ཁྲི་སྐོར་གྱི་དཔོན་དུ་བསྐོས་ཞིང་གཙུག་ལག་ཁང་བཞེངས་པའི་བཀའ་ལུང་གནང་། ༼5༽ཞེས་དང་། ཤོར་ཕུ་གསེར་ཕྲེང་དུ་ཧོར་སེ་ཆེན་རྒྱལ་པོའི་རྒྱལ་བུ་གོ་པེ་ལར་གྲགས་པའི་དུས་ཟླ་རྒྱུད་དུ་དམག་དྲང་ནས་མདོ་སྨད་དུ་བྱོན། རས་པ་དཀར་པོ་དཔོན་སློབ་དང་གུང་པ་ཨའུ་སོགས་མཇལ་དུ་ཕེབས་ཞིང་། སྐུ་འབུམ་ཆེན་མོའི་དོན་དུ་གཙུག་ལག་ཁང་བཞེངས་པའི་བཀའ་ལུང་ཞུས་པས་རས་པ་དཀར་པོ་ལྷ་ཆོས་ཀྱི་བླ་མ་དང་གུང་བསྒོམ་ཨའུ་མི་ཆོས་ཀྱི་དཔོན་དུ་བསྐོས།༼6༽ཞེས་ཧོར་རྒྱལ་པོས་ཏི་ཤྲཱི་རས་པ་དཀར་པོ་སྐུ་གྲོངས་པར་སྐུ་འབུམ་རྩར་གཙུག་ལག་ཁང་བཞེངས་ཆོག་པའི་བཀའ་ལུང་བསྩོལ་བར་མ་ཟད། སྤྱན་སྔ་རས་པ་དཀར་པོ་ལྷ་ཆོས་ཀྱི་ཕྱོགས་ཏེ་སྐུ་འབུམ་རྩ་གཙོས་པའི་དགོན་སྡེ་དང་འབའ་རོམ་སྒོམ་སྡེ་གཙོས་པའི་གྲུབ་མཐའ་ཁག་གི་སློབ་དཔོན་དང་གུང་སྒོམ་ཨའུ་ནི་མི་ཆོས་ཀྱི་ཕྱོགས་ཏེ་གནས་དྲུག་ཁྲི་སྐོར་གྱི་དཔོན་པོར་བསྐོས། འོ་ན། སོག་རག་གསེར་ཕྲེང་སོགས་སུ་བཀོད་པའི་གུང་སྒོམ་ཨའུ་དང་དེབ་ཐེར་ཡ་རབས་རྣ་རྒྱན་སོགས་སུ་བཀོད་པའི་ཏྲེ་བོ་ཨ་ཀླུ་གཉིས་ཀྱི་འབྲེལ་བ་ཅི་འདྲ་ཞིག་ཡིན་པ་དང་། ལོ་རྒྱུས་ཀྱི་ཡིག་ཆ་རྙིང་དག་ཏུ་ནང་ཆེན་གནས་དྲུག་ཁྲི་སྐོར་གྱི་དཔོན་གུང་སྒོམ་ཨའུ་ཡིན་ཚུལ་འཁོད་ཀྱང་། ཕྱི་རབས་པས་ཅིའི་ཕྱིར་དགོངས་པ་དེ་བཞིན་དུ་མ་བྲིས་པར་ཏྲེ་བོ་ཨ་ཀླུ་ཡིན་ཚུལ་བྲིས་པ་ཡིན། གནད་དོན་དེ་ནི་ནང་ཆེན་རྒྱལ་པོ་ཐོག་མའམ་གནས་དྲུག་ཁྲི་སྐོར་གྱི་དཔོན་གྱི་འགན་དབང་སུས་བཞེད་པར་དཔྱད་གཞི་གལ་ཆེན་ཞིག་ཡིན། ལ་ལ་ཞིག་གིས་གུང་སྒོམ་ཨའུ་དང་ཏྲེ་བོ་ཨ་ཀླུ་གཉིས་མི་གཅིག་ལ་འཁྲུལ་ནས་མིང་དེ་གཉིས་ཅི་བདེར་བྲིས་པ་དང་།༼7༽འགའ་ཡིས་ནང་ཆེན་རྒྱལ་རབས་ཀྱི་གདུང་རྒྱུད་ཆེ་བ་བརྗོད་པའམ་ལོ་རྒྱུས་ཡུན་རིང་འཐེན་པའི་ཕྱིར་གུང་སྒོམ་ཨའུ་དེ་ཏྲེ་བོ་ཨ་ཀླུར་དམིགས་ཀྱིས་བསྒྱུར་བ་ཨེ་ཡིན་སྙམ་ཏེ། དེ་ལ་ཡ་མཚར་དོན་མེད་དེ་བོད་ཀྱི་རྒྱལ་པོ་གཉའ་ཁྲི་བཙན་པོའི་གདུང་ཁུངས་གོང་མ་ལྷ་སྟེ་གནམ་རིམ་པ་བཅུ་གསུམ་ནས་ཐོན་ཚུལ་བཤད་པ་དང་། ས་སྐྱའི་གདུང་ཁུངས་འཁོན་རིགས་ལྷ་ལས་མཆེད་ཚུལ་བསྟན་པ་བཞིན་ནང་ཆེན་རྒྱལ་པོའི་གདུང་ཁུངས་ཏྲེ་བོ་དང་དེ་ནས་ཡར་དེད་ན་ཆེ་བཙན་འགྲན་མེད་འབྲུའམ་འབྲུ་བྱས་པ་ལག་རྗེས་ཅན་གྱི་གདུང་རིགས་ལས་བྱུང་བར་འདོད། དོན་ངོ་མར་བཤད་ན། ཏྲེ་བོ་ཨ་ཀླུ་ནི་དཀར་མཛེས་ཏྲེ་བོའི་མི་ཡིན་ཞིང་། བར་ཞིག་ནས་མནའ་མ་ཆུང་བ་ཁྲིད་དེ་དེང་ནང་ཆེན་ས་ཆར་ཟུར་མང་ཞེས་པ་གནས་གཞིས་བཅས། ཁོང་ལ་ཆོས་ཀྱི་རྒྱལ་མཚན་སོགས་སྲས་བདུན་འཁྲུངས་པ་དང་། སྲས་རྣམས་ཀྱིས་ནང་ཆེན་ས་ཆར་ཆོས་སྲིད་གཉིས་ཀྱི་ཁ་ལོ་བསྒྱུར་ཏེ་ཏྲེ་བོའི་གདུང་རྒྱུད་རྒྱུན་བཟུང་བྱས་པ་ཡིན་ཏེ། ཤོར་ཕུ་གསེར་ཕྲེང་དུ་ཀྱེ་ཧུས་འཁོར་ལོ་བཟང་པོའི་རྒྱ་ནག་རྒྱལ་པོའི་ནང་བློན་བྱས། འཁོར་ལོ་བཟང་པོའི་སྲས་ནོར་བུ་ཞེས་བྱ་བ་བྱུང་། དེ་ནས་རྒྱལ་རབས་སུམ་ཅུ་ན་ཏྲེ་བོ་ཨ་ཀླུ་བྱུང་། དེས་འབེ་བཟའ་དཀར་མོ་ཁབ་ཏུ་བཞེས་པ་ལ་ཏྲེ་བོ་སོགས་སྐུ་མཆེད་བདུན་བྱུང༼8༽ཞེས་དང་། ཡང་། ཨ་ཀླུས་ཆེ་ཆུན་གཉིས་བཞག་པའི་ཆེན་མ་མཛོ་རོག་བཟའི་བུ་རྡོ་རྗེ་འཕགས། རྡོ་རྗེ་བརྟེན་གཉིས་ཏྲེ་རབ་་ཁ་ན་ཡོད། ཆུན་མ་འབེ་བཟའ་དཀར་མོ་ལ་བུ་སྐྱ་དཔོན་ལེགས། བྱ་ཡུལ་བ། ཨ་ཡུལ་བ། ཏྲེ་བོ་ཆོས་རྒྱལ་མཚན། ཚོང་དཔོན་ཁམས་ཐར། བཀྲ་ཤིས་དཔལ། བྱང་རྒྱལ་བ་དང་བདུན། སྲས་ཨ་ཡུལ་གྱི་རྒྱལ་སྲིད་ཀྱི་མཛད་པ་རྒྱ་ཆེ། ༼9༽ ཞེས་ཨ་ཀླུ་ནི་ནང་ཆེན་རྒྱལ་རབས་གཉིས་པ་ཨ་ཡུ་དང་ས་སྐྱ་བས་ནང་ཆེན་ནང་གི་ཁྲི་ལ་བཞུགས་དགོས་པའི་བཀའ་ཤོག་ཐོབ་མཁན་ཏྲེ་བོ་ཆོས་ཀྱི་རྒྱལ་མཚན་སོགས་ཀྱི་ཡབ་ཡིན་ལ་རུས་ཏྲེ་བོ་ཡིན་ཚུལ་གསལ་བོར་བཀོད་ཡོད། དེབ་ཐེར་ཡ་རབས་རྣ་རྒྱན་ལས། དེའི་སྲས་ལྕེ་དར་སེངྒེ། འདིས་གླིང་འགོག་བཟའ་ཨ་རྡོ་བསུས་ཤིང་སྲས་ཏྲེ་ཧོ་ཨ་ལུ་འཁྲུངས། དེའི་བཙུན་མོ་ཆེ་བ་མཛོ་རོགས་བཟའ་ཡུམ་སྲས་ཀྱིས་ཏྲེ་རབ་ཁ་བཟུང་། ཆུང་བ་འབེ་བཟའ་དཀར་མོ་ལ་སྲས་བདུན་འཁྲུངས་པ། སྐྱ་དཔོན་ལེགས། བྱ་ཡུལ་བ། ཨ་ཡུལ་བ། ཏྲེ་ཧོ་ཆོས་ཀྱི་ཆོས་རྒྱལ་མཚན། ཚོང་དཔོན་ནམ་ཐར། བཀྲ་ཤིས་དཔལ། བྱང་རྒྱ་བ་བཅས་བདུན་ནོ། ། " ༼10༽ ཞེས་པ་ནི་ཨ་ཀླུར་ཨ་ལུ་ཞེས་བསྒྱུར་བ་མ་གཏོགས་ཤོར་ཕུ་གསེར་ཕྲེང་དུ་འཁོད་པའི་ནང་དོན་དང་གཅིག་གོ དེས་ན་ཏྲེ་བོ་ཨ་ཀླུས་དུས་རབས་བཅུ་གསུམ་པར་ཆུན་མ་འབེ་བཟའ་དཀར་མོ་དང་འགྲོགས་ནས། མདོ་ཁམས་ནང་ཆེན་དུ་ཁྱིམ་གཞིས་སྤོས་ཏེ་སྲས་བདུན་འཁྲུངས་པ་ལས་ཏྲེ་བོ་ཨ་ཡུལ་དང་མཆེད་ཆོས་ཀྱི་རྒྱལ་མཚན་གཉིས་ཀྱིས་ནང་ཆེན་གྱི་ཆོས་སྲིད་ལས་ཀའི་ལས་འཁྲི་འཁུར་བ་མ་གཏོགས། ཡབ་ཨ་ཀླུས་གནས་དྲུག་ཁྲི་སྐོར་གྱི་དཔོན་འགན་མ་བཞེས་པ་ནི་ཡིག་ཆ་ཁག་ལས་གསལ། འོ་ན། དོན་དངོས་གནས་དྲུག་ཁྲི་སྐོར་རམ་ནང་ཆེན་གྱི་རྒྱལ་རབས་དང་པོ་སུས་འགན་བཞེས་པ་ཡིན་ཞེ་ན། དེ་ནི་གུང་སྒོམ་ཨའུ་ཡིན་ཏེ། སོ་རག་གསེར་ཕྲེང་དུ། གུང་སྒོམ་ཨའུ་ནི་རུས་གུང་པ་ཡིན་ཞིང་། རས་པ་དཀར་པོའི་སྐུ་ཚེ་སྨད་ལ་ཧོར་ཁྲིམས་བོད་ལ་འཇགས་པའི་དུས་སུ་སྐུ་འབུམ་རྩ་ཡི་སྒོམ་མཛད་དེ། དེ་ནས་གནས་དྲུག་ཁྲི་སྐོར་ཡང་སུ་བཅུག་ཅིང་། ཁྲི་དཔོན་གྱི་(སྟག་མགོ་ནོར་བུ་གསུམ་ས་སོགས་འདི་དུས་ཐོབ་)ལས་ཀ་བཟུང་ནས་བསྟན་པའི་ཞབས་ཏོག་མཛད་དོ། ཅེས་དང་། ཤོར་ཕུ་གསེར་ཕྲེང་དུ་གུང་སྒོམ་ཨའུ་ནི། རས་དཀར་ལས་གདམ་ངག་ཐམས་ཅད་རྫོགས་པར་ཞུས། གནས་དྲུག་ཁྲི་སྐོར་གྱི་ལས་ཀ་བཟུང་། རྒྱལ་སྲིད་ཀྱི་མཛད་པ་རྒྱ་ཆེ། དྲུག་ཅུ་ཐམས་པ་ལ་གཤེགས། ཞེས་ཨའུ་ཡི་རུས་ནི་གུང་པ་ཡིན་པ་དང་། སྐུ་ཚེ་སྨད་ལ་སྤྱན་སྔ་རས་པ་དཀར་པོའི་མདུན་དུ་གདམ་ངག་ཐམས་ཅད་ཞུས་ནས་སྐུ་འབུམ་རྩར་སྒོམ་པ་མཛད་པའི་ཆ་ནས་སྒོམ་པ་ཞེས་བྱེད་ལས་ཀྱི་སྒོ་ནས་བཏགས། གནས་དྲུག་ཁྲི་སྐོར་གྱི་དཔོན་གྱི་འགན་བཞེས་ཏེ་བསྟན་སྲིད་ཀྱི་ཞབས་ཏོག་རྒྱ་ཆེན་མཛད། དེ་བཞིན་ནང་ཆེན་རྫོང་སྲིད་གྲོས་རིག་གནས་ལོ་རྒྱུས་གཞུང་དོན་ཁང་གིས་བསྒྲིགས་པའི་ནང་ཆེན་རྒྱལ་རབས་དང་དཔོན་ཁག་རྣམས་ཀྱི་བྱུང་བ་ཞེས་པའི་དེབ་ཐེར་ནང་དུ་གང་ལ་དཔྱད་ཅིང་གུང་ཇི་ལྟར་བསྒྲིགས་ཀྱང་ཏྲེ་བོ་ཨ་ཀླུ་ནང་ཆེན་པོའི་རྒྱལ་རབས་དང་པོར་བགྲང་བ་ལ་འགྲིག་པོ་ཞིག་མི་འདུག་པས། གུང་སྒོམ་ཨའུ་དང་ཏྲེ་བོ་ཨ་ཀླུ་གཉིས་གང་ཟག་གཅིག་ཡིན་པར་འཁྲུལ་པ་ཡིན་ནམ་སྙམ་མོ། །ཞེས་ཏྲེ་བོ་ཨ་ཀླུ་ནང་ཆེན་རྒྱལ་རབས་དང་པོ་མིན་ཚུལ་དེ་ལོ་རྒྱུས་ཐོག་ཏུ་བྱུང་བའི་གནས་ཚུལ་དུ་མའི་རྒྱུ་མཚན་དྲངས་པ་དེའང་དོན་དུ་ཁེལ་བར་སྙམ།
རྩོམ་ཁུངས། མཚོ་སྔོན་པོ་དྲ་བ།


text:
ལོ་ཡག
ཇི་སྐད་དུ། དོན་གྱི་རྒན་པོ་ཚིག་གི་མཁར་པ་ལ། །བརྟེན་ཕྱིར་་་་།ཞེས་དང་། ཚིག་གི་དག་ཆས་དོན་གྱི་གནད་འབྱིན་ཅིང་། །ཞེས་སམ། ཐ་སྙད་ལ་ནི་མ་བརྟེན་པར། །དམ་པའི་དོན་ནི་རྟོགས་མི་འགྱུར། །ཞེས་སོགས་རང་རེའི་སྔོན་བྱུང་མཁས་གྲུབ་རྣམས་ཀྱི་ཡིག་ཚང་ན། རྗོད་བྱེད་ཚིག་གི་དག་ཆ་དེ་ཇི་ལྟ་ཇི་ལྟར་གལ་འགེངས་ཆེ་བའི་སྐོར་ནན་ནན་ཏན་ཏན་དུ་གསུང་མོད་ཀྱི། དེ་ལྟར་ཡང་། གཟུ་ལུམ་དང་སྤྱི་བརྟོལ།ཡ་ཡུད་དང་སྣང་ཆུང་གི་བྱ་བྱེད་ལ་གོམས་པའི་ང་ཚོས། རང་གི་སྐད་ཡིག་གི་བདེ་ཐང་ལ་ཅི་མི་སྙམ་པའི་སྟེང་། སྡུག་ས་ནས་བལྟས་ན། ཆེད་གཉེར་ཞ་མཐིང་དང་དབང་སྐྱོན་ཅན་དུ་སྒྱུར་བཞིན་པའི་སྣང་བ་སྟེར།
དེ་ཡང་རང་རེའི་མེས་པོ་གོང་མ་རྣམས་ཀྱིས། བོད་ཡིག་ལ་བཀས་བཅད་རིམ་པ་གསུམ་མམ་བཞིར་མཛད། བཀའ་བསྟན་རྣམས་ལེགས་པར་བསྒྱུར་ཏེ་མེད་པ་ནས་ཡོད་པར་བྱས། ཡོད་པ་རྣམས་ནན་ཏན་ཆེན་པོས་ཞུ་དག་བགྱིས་ཏེ་ཕུན་སུམ་ཇེ་ཚོགས་སུ་བཏང་། མཐའ་མར་ཤིང་པར་དུ་བསྐོས་ཏེ་གཏན་ཆགས་ཅན་དུ་བསྒྱུར་ཟིན། ཡིན་ན་ཡང་། ད་དུས་ཀྱི་ང་ཚོས་དེ་རྣམས་རྒྱུན་འཛིན་ཚད་ལྡན་དུ་བྱེད་པ་ལྟ་ཞོག དེ་ལས་བཟློགས་ཏེ་སྐྱོན་ཅན་དུ་བསྒྱུར་ན། ང་ཚོ་ནི་མི་རབས་ཕྱི་མ་ཕྱི་མའི་ནོར་སྐལ་འཇོམས་པའི་དགྲ་བོར་འགྱུར་རྒྱུ་མ་རེད་དམ།
དེང་སང་བོད་ཕྱི་རོལ་ཏུ། གཏོང་ཡིག་དང་གསལ་བསྒྲགས་ལྟ་བུ་ཕྲན་ཚེགས་ཀྱི་རིགས་རྣམས་ལྟ་ཅི། ཐ་ན་དེབ་གཟུགས་དཔེར་བསྐྲུན་གྱི་སྐབས་ནའང་། བརྡ་དག་གི་ཕྱོགས་ངོས་འདི་གལ་ཆུང་དུ་བརྩིས་པའི་ངན་འབྲས་སུ། ཞིང་བཟང་རྩྭ་ལྡུམ་གྱིས་སྦགས་པ་ལྟར། བརྡ་ཉོག་གིས་ཁེངས་པའི་ཡིག་ཆ་དང་དཔེ་དེབ་སྣ་ཚོགས་སྤང་ལ་ཤ་མོ་ལྟར་བརྡོལ། ལྷག་པར་ཧི་མ་ལ་ཡའི་རི་རྒྱུད་དུ་དར་ཐང་རིན་པོ་ཚང་གི་ཆོས་སྦྱིན་ཕྱག་དཔེ་རྣམས་དབྱར་དུས་ཀྱི་ཆར་ལྟར་འབོབ་འབོབ་ལྷུག་ལྷུག་ཏུ་བབས་པས། རྒྱབ་ཤ་དམར་པོ་ཅན་གྱི་ཆོས་དཔེ་མང་པོས་སྒེར་པའི་མཆོད་ཁང་ཡན་ནས་སྤྱི་པའི་དཔེ་མཛོད་ཁང་མན་ཁེངས་ཡོད། འོན་ཀྱང་།ཆོས་ཀྱི་དོན་དང་སྐད་ཀྱི་དག་ལ་ཅུང་ཟད་རྒྱུས་ཡོད་ཅིག་ཡིན་ཕྱིན་དེ་དག་མཇལ་མ་ཐག དགའ་དད་སྐྱེ་རྒྱུའི་ཚབ་ཏུ། ཡི་མི་རང་བའམ་ཕངས་སེམས་སྐྱེ་རྒྱུར་གོར་མ་ཆག་གོ །ཅི་ལ་ཞེ་ན། ཡིག་ནོར་ནི་གཅིག་གཉིས་ཙམ་མ་ཡིན་པར་བགྲངས་མི་བཟོད་ཙམ་དུ་མང་བས་སོ། །
ཐེངས་ཤིག ཕྲན་གྱིས་ཕྱི་གླིང་བ་ཞིག་ལ་བོད་ཡིག་གི་ཀློག་བསླབས་པར། དར་ཐང་ཚང་གི་ཕྱག་དཔེ་རྣམས་ཤོག་བུ་གཙང་ཤིང་ངོས་འཇམ་ལ། འབྲུ་ཆེ་ཞིང་སྣུམ་པ་སོགས་ཀྱིས། ཁོང་པ་དེའི་སྟེང་ནས་སྦྱོང་བརྡར་བྱེད་རྒྱུར་མོས། ངས་ཞོར་འཕྲོས་སུ་ཁོང་ལ་དར་ཐང་ཚང་གི་དཔེ་ཆ་རྣམས་ཡིག་ནོར་གྱིས་ཁེངས་ཚུལ་གླེང་སྟེ། ཤོག་ངོས་གཅིག་ཁོ་ནའི་སྟེང་གི་དག་ནོར་རྣམས་རེ་རེ་བཞིན་བསྟན་པ་ན། ཁོ་རང་ཧང་སངས་ཏེ།འདི་ནང་བསྟན་ལ་དམའ་འབེབས་ (this is an insult to Buddhism) རེད་ཟེར།
མཆོག་སྤྲུལ་དར་ཐང་ཚང་ནི། བདུད་འཇོམས་རིན་པོ་ཆེ་ཞལ་གྱིས། ངེད་ནས་སྔགས་འཆང་རྡོ་རྗེ་འཛིན་པ་གཞན་དོན་འཕྲིན་ལས་ཀྱི་བྱེད་པོར་ལུང་ཕྱིན་པ་ཡིན། ཞེས་བཀའ་ཡིག་སྩལ་པ་བཞིན། ཚེ་རབས་སྔ་མ་རྣམས་སུ་ཐུགས་བསྐྱེད་སྨོན་ལམ་ཤིན་ཏུ་རྒྱ་ཆེ་བ་སྔོན་དུ་སོང་བའི་སྟོབས་ཀྱིས། ལོངས་སྤྱོད་ནམ་མཁའ་མཛོད་ལ་མངའ་བརྙེས་ཤིང་། ཆོས་ཀྱི་རྒྱལ་པོ་ཨ་ཤོ་ཀ་ལྟར་བསྟན་པའི་སྦྱིན་བདག་འགྲན་ཟླ་བྲལ་བ་གཅིག་པུར་བཞེངས་ཏེ། བོད་བརྒྱུད་ནང་བསྟན་གྱིས་གར་ཁྱབ་ལ་ཆོས་སྦྱིན་གྱིས་ཁྱབ་པར་བྱས། ཕྱི་ལུགས་ ༡༩༨༦ ལོར་རྙིང་མའི་སྨོན་ལམ་ཆེན་མོ་དབུགས་བརྙེས་ནས་བཟུང་། ད་ལྟའི་བར་ལོ་ཡི་ཉག་མ་རེར་ཐེངས་རེ་ཚོགས་པའི་རིང་། རིན་པོ་ཆེས་ཁྱོན་དཔེ་ཆ་ས་ཡ་དྲུག་ (༦༠༠༠༠༠༠ ལོ་ཤས་གོང་གི་སྡོམ་རྩིས་ཤིག་གཞིར་བཞག) ལྷག་རིན་མེད་ཆོས་སྦྱིན་དུ་གནང་ཟིན། གལ་སྲིད་བསྟན་པ་དང་སེམས་ཅན་ལ་དམིགས་པའི་ཆོས་དཔེ་དེ་དག་ཏུ་ཡིག་ནོར་འབོར་ཆེན་དེ་འདྲ་ཤོར་མེད་པའི་དབང་དུ་བྱས་ན། ཐལ་མོ་སྤྱི་བོར་མི་སྦྱོར་བའི་སྐྱེ་བོ་ཞིག་མི་སྲིད་ཙམ་ཡིན་མོད། ད་ལྟའི་དུས་ན། སུམ་རྟགས་དག་གསུམ་ལ་རྒྱུས་ཡོད་དག་གི་ཁྲོད་ན། དེའི་ཚོད་ཀྱི་དགའ་བ་མེད་པར་མ་ཟད། ཁ་ཟེར་མཁན་ཤིན་ཏུ་མང་པ་སྤྱི་ཚོགས་སྟེང་རྣ་བ་སྦྱར་ན་གསལ་བོར་ཐོས་ངེས།
གུས་པས་འདི་ལྟར་སྨྲས་པ་ནི། གཞན་གྱི་ཕུན་ཚོགས་ལ་མ་དགའ་བའམ་ཕྲག་དོག་ལངས་པས་མ་ཡིན་ཏེ། བདེན་མིན་ཕྱག་དཔེ་རྣམས་ལ་གཟིགས་དང་གསལ་བོ་ཆགས་འོང་། དེ་ཡང་ཚེག་ཁྱིམ་ནོར་བ།གཅོད་མཚམས་འཆོལ་བ། བརྡ་དག་ནོར་བ། ལྷག་ཆད་ཤོར་བ་སོགས་ཆོས་རིག་ལ་ཐུགས་ཁུར་ཆེ་བའི་མི་ཞིག་ཡིན་ན། དངངས་འཚབ་སྐྱེ་དགོས་པའི་ཚད་ཙམ་མོ། །གཤམ་དུ་ཕྱོགས་ཙམ་མཛུབ་མོས་རི་སྟོན་བྱ་སྟེ།༢༠༡༣ ལོའི་ཆོས་སྦྱིན་ཕྱག་དཔེ་༼ཞལ་འདོན་སྨོན་ལམ་དང་བཀྲ་ཤིས་ཕྱོགས་བསྡུས་སྐོར་བཞུགས་སོ༽ ཞེས་པའི་ཤོག་གྲངས་ ༥༥༡ ནང་གི་ཤོ་ལོ་ཀ་གཉིས་ཁོ་ནའི་ནང་དུ་ཡིག་ནོར་གཤམ་གསལ་ལྟར་རོ། །
རང་ངོ་རིག་༼པའི་༽(པས་)སྒོམ་རྒྱུའི་༼ཞུབས་༽(ཤུབས་)ནས་༼དོན་༽(བཏོན
གཟའ་གཏད་མེད་པས་སྤྱོད་པའི་སྒྲོག་དང་བྲལཿ
རང་བཞིན་ལྷུམས་ཞུགས་སྤྲོས་བྲལ་རྗེན་པའི་ངངཿ
ལམ་གྱི་གནད་ལ་གོལ་༼འཕྱོགས་༽(འཕྱུགས་)མེད་པར་ཤོགཿ
བཟང་༼ཅན་༽(ཞེན་)རྣམ་རྟོག་ཕྱོགས་སུ་མ་ལྷུང་ཞིང་ཿ
བཏང་སྙོམས་ལུང་མ་བསྟན་དུ་མ་འབྱམས་པརཿ
ཤར་གྲོལ་རིས་མེད་རྒྱ་ཡན་ལྷུན་འབྱམས་ཀློངཿ
སྤང་བླང་ཡེ་ཟད་རང་བཞིན་ཡོངས་ཤེས་ངངཿ
ལམ་གྱི་གནད་ལ་༼གོར་༽(གོལ་)༼འཕྱོགས་༽(འཕྱུགས་)མེད་པར་ཤོགཿ
སྨྲས་པ། ཚིག་གི་འཁར་བ་མི་ཆག་ཅིང་། །དོན་གྱི་རྒན་པོ་མི་འགྱེལ་པར། །སྡེ་སྣོད་རིན་ཆེན་བུམ་གསུམ་ལས། །བསླབ་གསུམ་བདུད་རྩི་མི་བོ་ཤོག །ཅེས་ཀྱང་ཐལ་ལོ། །སརྦ་མངྒ་ལཾ། །
2018 Feb 24,
in
བསམ་ཚུལ།, རྩོམ་རིག, སྣ་ཚོགས། |


text:
ཟམ་འོག་ཟ་ཁང་གི་མཐོང་ཐོས།
གཅོད་པ་འཚོ། མདོ་སྨད་ལྷོ་རྒྱུད་ཀྱི་བསང་ཆུའི་ཁོང་གཏོགས་ཨ་མཆོག་ས་ཆར་སྐྱེས་ཤིང་། སློབ་གྲྭ་ཆེ་མ་ཆུང་གསུམ་གྱི་ཐེམ་སྐས་སུ་འཛེགས་རྒྱུའི་སྐལ་བ་ལྡན་ཏེ། ད་ལྟ་ནུབ་བྱང་མི་རིགས་སློབ་ཆེན་དུ་ཤེས་རམས་པའི་སློབ་གཉེར་ལ་འབད་མུས་སུ་མཆིས།
ལོ་དེར་ང་ད་དུང་སློབ་མཐར་ཕྱིན་མེད། སྟོན་མཇུག་གི་དུས་ཚིགས་ཀྱིས་པེ་ཅིན་གྱི་གནས་གང་དུ་ཡང་དགའ་སྐྱོ་ཟུང་གི་ཚོར་བ་སྦྱིན་པའི་ཡུལ་ལྗོངས་ཀྱི་རྣམ་པ་ཞིག་མངོན་འདུག གྲལ་འགྲིག་ཅིང་ཁ་མདོག་སྣ་ལྔ་འཛིན་པའི་གྲོང་ཁྱེར་གྱི་འགྲིམ་འགྲུལ། གྲོག་ཚང་སློག་འདྲའི་ཕར་འགྲོ་ཚུར་འོང་གི་ལམ་འགྲོ་བ། དམར་སེར་དུ་གྱུར་བའི་སྟོན་མཇུག་གི་སྡོང་ལོ། གང་དགར་རྩེན་པའི་ལོ་མས་ལམ་ཆུང་གཡོགས་པའི་རྣམ་པ། རྒྱང་ལ་བལྟ་དུས་མཐོང་ལམ་དུད་སྨུག་གིས་བསྒྲིབས་ཤིང་། གྱེན་དུ་བལྟ་དུས་མགོ་བོ་ཁང་བརྩེགས་ལ་ཐོགས་འགྲོ་བ་ལྟ་བུའི་གྲོང་ཁྱེར་གྱི་འདུ་འཛི། ཁྲ་ཁྲ་རིག་རིག་གི་སྲང་ལམ་གྱི་ཚོང་འདུས་མགྲོན་པོ། ཟང་ཟིང་ལང་ལོང་དུ་གྱུར་བའི་གཟའ་མཇུག་གི་དུས་སུ། ངེད་ཀྱིས་ནི་ཚོད་ཚོད་ལ་སྣ་འདུས་འཕྲུལ་ཆས་ཀྱི་བར་གསེང་ཞིག་ནས་རྒན་སྨན་བླའི་བཞད་གར་《གསེར་མདོག་གི་ཕ་ས》ཞེས་པ་དེ་ཡིད་ལ་ཡང་ཡང་འཁོར་ཡོང་།
ཉི་མ་དེར་གཟའ་མཇུག་གི་དུས་སུ་རན་འདུག ངས་ལོ་ན་ལྔ་ལ་སོན་པའི་བུ་ཆུང་ནོར་བུ་བསམ་འགྲུབ་ཁྲིད་ནས་བྱང་ལྷོ་མའི་གནམ་གྲུ་འབབ་ཚུགས་སུ་བུ་ཆུང་གི་ཨ་ཕ་བསུ་རུ་ཕྱིན་པ་ཡིན། ངའི་ཁྱིམ་ནས་གནམ་གྲུ་འབབ་ཐང་བར་ཆུ་ཚོད་གཅིག་གི་ལམ་ཐག་མ་གཏོགས་མེད་མོད། འོན་ཀྱང་། ཉི་མ་དེར་གཟའ་མཇུག་ལ་འཁེལ་འདུག་པས་ཡིན་ནམ་ཅི། ཕལ་ཆེར་ལམ་ཐག་དུས་ཚོད་གསུམ་ཙམ་ཞིག་འགོར་སོང་། སྲོད་དུས་སུ་བསྐུར་གནང་ཡོང་བའི་བརྡ་འཕྲིན་ཞིག་དོན་དུ་ངས་རང་ཉིད་ཀྱིས་ཁ་ཕྱོགས་མི་ནོར་བའི་ལམ་ཐིག་དེ་སྙེགས་དགོས་སོང་། རྒྱུས་མེད་ཀྱི་གྲོང་ཁྱེར་ཞིག་ནས་རྒྱུས་ཡོད་ཀྱི་བརྡ་འཕྲིན་ཞིག་ཅིས་ཀྱང་ང་ཁོ་ནས་ཀློག་དགོས་སོང་། "ཤར་ལམ་བརྒྱད་པ"ཞེས་པའི་ཁྲོམ་སྲང་དེ་མཐོང་ཐེངས་རེ་རེར་སོས་དལ་བག་ཡོད་ངང་གནས་པའི་པེ་ཅིན་གྱི་བོད་པ་ཚོའི་ངོ་གདོང་ཡིད་ལ་དྲན་འོང་། བོད་པ་དེ་དག་ཡང་འབྲོག་ཐང་གི་བོད་པ་ཚོ་དང་གཏན་ནས་འདྲ་པོ་མི་སྣང་། འཕྲིན་ཡིག་གི་མཇུག་ཏུ་ཟམ་འོག་ཟ་ཁང་གི་སྒོ་ཁ་ནས་མཇལ་ཞེས་བྲིས་འདུག གང་ལྟར། ངས་ཚོད་ཚོད་ལ་སྡོད་མི་ཚུགས་པའི་སེམས་འགྱུ་ཞིག་ལ་རྐྱེན་བཅས་ཏེ་སྲང་གི་འདུ་འཛུ་ལ་གནས་བཅའ་དགོས་སོང་། དེ་ནི་རང་ཉིད་ཀྱིས་ཀྱང་འགོག་ཏུ་མེད་པའི་ལང་ཤོར་གྱི་སེམས་འདུན་ཞིག་ལས་མ་འདས། པེ་ཅིན་མཁར་གྱི་གྲོང་གི་སྲང་ལམ་དེ་དག་ལ་འགྱུར་ལྡོག་ཤིན་ཏུ་ཆེ་ན་ཡང་། ཤར་ལམ་བརྒྱད་པ་དང་ཟམ་འོག་ཟ་ཁང་གི་ས་ཚུགས་གཉིས་ནི་པེ་ཅིན་གྱི་བོད་པ་ཚོར་ཆེས་ཆ་རྒྱུས་ཡོད་པའི་ས་ཆ་འབའ་ཞིག་གོ། གནའ་བོའི་ཏ་ཏུའུ་རུ་འབོད་པའི་པེ་ཅིན་མཁར་ནས་ཤར་ལམ་རེ་རེ་བཞིན་ཁོ་པ་ཚོའི་བློ་ཁོག་ཏུ་ལྷང་ལྷང་བཀྲ ཤར་ལམ་བརྒྱད་པ་ནི་ངེད་ཀྱི་སློབ་གྲྭའི་སྒོ་ཆེན་བརྒྱུད་ནས་འགྲོ་དགོས། ཤར་ལམ་དེ་ནི་ནོར་བུ་བསམ་འགྲུབ་ལ་མཚོན་ན་ཡང་མིག་བྱང་དུ་སོང་བའི་སྲང་ལམ་ཆུང་ཆུང་ཞིག་ཏུ་ཆགས་ཡོད། རྒྱུ་མཚན་གནས་འདི་དང་ཐག་མི་རིང་བའི་ས་ན་པེ་ཅིན་མཁར་གྱི་བྱིས་གཉོར་ཁང་གི་སློབ་གྲོགས་ཚོའི་རེས་སྐྱིད་རེས་སྡུག་གི་རྩེད་ར་ཡོད་པས་ཡིན། སྲང་ལམ་དེ་ནས་ནོར་བུ་བསམ་འགྲུབ་ཀྱིས་ཀྱང་རྒྱ་སྐད་ཀྱི་བྱིས་གླུ་མང་པོ་ཞིག་བློ་ལ་འཇགས་ཅི་ཐུབ་བྱས་མྱོང་། ཉི་མ་དེར། བརྡ་འཕྲིན་ཞིག་ལ་རྐྱེན་བྱས་ཏེ་ང་ནི་གང་ནས་ཡོང་བ་མི་ཤེས་པའི་བྲེལ་ཤ་ཞིག་དང་། སྡོད་མི་ཚུགས་པའི་སེམས་འགྱུ་ཞིག་གིས་དེད་དེ་པེ་ཅིན་མཁར་གྱི་ཤར་ལམ་བརྒྱད་པའི་ཕྱོགས་ནས་རིམ་གྱིས་བྱང་ལྷོ་མའི་གནམ་གྲུ་འབབ་ཚུགས་ཀྱི་ཕྱོགས་སུ་ཆས་པ་ཡིན
བུ་ཆུང་ནོར་བུ་བསམ་འགྲུབ་སྐྱེས་ནས་ཟླ་གཉིས་མ་གཏོགས་སོན་མེད། ལོ་དེའི་དབྱར་ཁར་ངའི་ཁྱོ་གས་ཨ་རིའི་མེར་སོན་སློབ་ཆེན་དུ་རྒྱུགས་འཕྲོད་དེ་ཕྱི་རྒྱལ་དུ་སློབ་གཉེར་དུ་འགྲོ་རྒྱུ་ཐག་གིས་བཅད། ཁྱོ་ག་ཕྱི་རྒྱལ་ལ་སློབ་གཉེར་དུ་འགྲོ་ཆེད་རྒྱུགས་སྤྲད་པ་ཡིན་མིན་དེ་རང་ཉིད་ཆུང་མ་ཞིག་གི་ངོས་ནས་ཅི་ཡང་མ་ཚོར། དོན་དག་ལ་ཤས་ཤིག་རང་ཉིད་ཀྱིས་རང་ཉིད་ཁོ་ནར་བཤད་པས་ཆོག དེ་ནི་ལོ་རབས་དགུ་བཅུ་བའི་རྗེས་ཀྱི་གཞོན་ནུ་ཚོའི་གསང་བའི་ཟློས་གར་ཞིག་ལས་མ་འདས། བསླུ་བྲིད་རུམ་གང་གི་དོན་དུ་སྙིང་གཏམ་ཚེ་གང་ལ་ལབ་དགོས་པ་དེ་ཡང་སྙིང་ཅི།
ལོ་དེར་ང་སློབ་མཐར་ཕྱིན་ལ་ཉེ་བའི་སློབ་ཆེན་སློབ་མ་ཞིག་ཡིན། ད་དུང་ནར་མ་སོན་པའི་བྱིས་པ་ལོ་ཆུང་ཞིག་གི་ཨ་མ་ཡིན། ཚེགས་དགོས་པ་ནི་ཆུང་མ་ཞིག་གི་ལས་དོན་དུ་འཁྲུལ་མཁན་ནི་རང་ཉིད་ཁོ་ན་མིན། དོན་དག་ཆེ་མ་ཆུང་གསུམ་གྱི་འཚངས་ཀའི་བར་ནས་ངས་བྱིས་པ་ཆུང་ཆུང་ཞིག་གི་འཚར་ལོངས་ཀྱི་གོ་རིམ་ཁོ་ན་ལས་ཅི་ཡང་བསམ་བློ་བཏང་མ་མྱོང་།
ཕྱི་དྲོ་ཞིག་ལ། དེ་ཡང་མ་ཡིན་ཏེ། དེ་ནི་ཕལ་ཆེར་དགོང་མོ་ཞིག་ཡིན་པ་འདྲ། ངས་བསམ་བློ་གཏོང་ནོར་དུ་སོང་མེད་ན། ལོ་ངོ་དུ་མའི་སྔོན་གྱི་དགོང་མོ་ཞིག་རེད་འདུག ཁྱོ་ག་ནང་དུ་ལོག་བྱུང་། བྲེལ་བྲེལ་འཚབ་འཚབ་ཀྱིས་སང་ཉིན་ལམ་ལ་ཆས་དགོས་གསུང་བྱུང་། བུ་ཆུང་གིས་མལ་ཁྲིའི་སྒང་ནས་ངུ་འབོད་བྱེད་དེ་ངེད་ཀྱི་བྱ་བར་བར་ཆད་ཏོག་ཙམ་བཟོས་པ་མ་གཏོགས།གམ་གྱི་བྱ་དངོས་དག་ལ་ཁྱད་མཚར་ཅི་ཡང་མ་མཆིས། ཐ་ན་ཁྱོ་གས་ཀྱང་ཅི་ཡང་ཚོར་གྱིན་མི་འདུག ཁོས"རིག་གནས་རིན་ཐང་གསེར་ཡིན།"ཞེས་ཁྱིམ་ནས་སྒོར་འབུད་པར་བྲེལ་བཞིན་གདའ། བུ་ཆུང་ནོར་བུ་བསམ་འགྲུབ་ཀྱི་ངུ་སྒྲ། ཁྱོ་གས་ཁྱིམ་གྱི་ཟོག་དངོས་བསྡུ་གསོག་བྱས་པའི་སྒྲ། དེ་མིན་བདག་གི་སྨྱུག་རྩེ་ནས་བརྡོལ་བའི་ཡིག་འབྲི་དག་དང་འབྲི་ཤོག་གི་འཕྲད་སྦྱོར་ལས་བྱུང་བའི"ཚག་སྒྲ། "འདི་གད་ཡོད་ཚད་ཀྱིས་པེ་ཅིན་གྱི་མཚན་མོའི་ལྷིང་འཇགས་དཀྲོགས་ལ་ཁད་དུ་གདའ། ངས་མཚན་མོ་དེར་སློབ་གླིང་རིག་པའི་རིག་གཞུང་གི་དཔྱད་རྩོམ་བགྲོ་གླེང་དང་འབྲེལ་བའི་ཤིས་ཚིག་དེ་བྲིས་ནས་ཁོམ་ལོང་ཞིག་བྱུང་མ་སོང་། སྟབས་མི་ལེགས་པ་ཞིག་ལ། དགོང་མོ་དེར་གློག་ཆད་སོང་། ཨ་ཙི། ས་རུབ་རྗེས་གློག་ཆད་སོང་། གྲོང་ཁྱེར་གྱི་མི་ཚང་མ་ད་དུང་སྔར་བཞིན་ལྷིང་འཇགས་གེར། ཅི་ཡང་མི་མཐོང་ལ། ཅི་ཡང་མི་ཐོས་ན་ཡང་རང་གི་ལས་ཚོགས་ལ་བྲེལ་ནས་ཡོད ། ངའི་ཚོར་བ་ཞིག་ལ་ང་གཅིག་པུས་ད་གཟོད་བསྒྲུབས་མི་ཚར་བའི་ལས་ཀ་དེའི་སྣེ་མོ་མི་བསྐྱོངས་ཐུ་མེད་རེད་སྙམ། རྒྱུ་མཚན་ང་སྐབས་དེར་བོད་ཀྱི་པེ་ཅིན་སློབ་གྲྭ་ཆེན་མོ་བ་ཞིག་དང་ནར་མ་སོན་པའི་བྱིས་པ་རློན་ནུ་ཞིག་གི་ཨ་མ། དེ་མིན་ད་དུང་པེ་ཅིན་མཁར་གྱི་བོད་པའི་ཁྱིམ་ཚང་ཞིག་གི་བདག་མོ། གང་ལྟར་མང་པོ་མང་པོ་ཞིག་གི་ནང་ན་ཅི་ཡང་བསྒྲུབས་སྟེ་ཡང་ཅི་ཡང་འགྲུབ་ཀྱིན་མེད་པ་དེའི་རིགས་ཡིན།
ནོར་བུ་བསམ་འགྲུབ་ཀྱིས་ངུས་ངུས་མཐར། ངུ་མཚམས་བཞག་ནས་ཨ་མ་ང་ལ་ཨུ་ཚུགས་མ་བྱེད། དེ་ནི་གནམ་རྒན་མར་སྐྱབས་སུ་བཅོལ་བའི་ལོ་ཆུང་གི་བྱིས་པ་ཞིག་གི་ཨ་མར་བཅངས་པའི་དུངས་པ་ཡིན་ཞེས་ལབ་ཆོག་གམ། ངས་སྟེགས་སྒྲོན་གྱི་འོད་སྣང་ལ་འཁེན་ནས་ཤིས་ཚིག་གི་མཇུག་སྐྱོངས་དགོས་སོང་།བྲེལ་ཟིང་དང་འགལ་འདུ་ཡི་བར་ནས་མང་པོ་ཞིག་བོར་སོང་། སྒྲོན་འོད་ཀྱི་འོག་གི་ངའི་གྲིབ་གཟུགས། སྣ་མང་སྣེ་འཛེང་གི་གྱི་ཁྱིམ་གྱི་བྱ་དངོས་ཐ་དག སྨག་རིམ་ལ་ཞུགས་སྟེ་ཇེ་ཆེ་ནས་ཇེ་ཆེ་རུ་གྱུར་ཅིང་། ཡང་རིམ་བཞིན་ཇེ་ཆུང་ནས་ཇེ་ཆུང་དུ་སོང་། རྒྱ་མཚོར་གཡེང་བའི་རླབས་ཀྱི་གཟུགས་རིས་ནང་བཞིན་ཕྱིས་སུ་དེ་དག་ཀྱང་མི་སྣང་བར་གྱུར། སྨྱུག་རྩེ་ནས་རང་དབང་གིས་སྐགས་སོང་བའི་སྣམ་ཞག་གི་ཐིགས་པ། ལུས་ཚེགས་དང་སེམས་ཚེགས་ཀྱིས་མནར་བའི་དཔྲལ་གཞུང་གི་རྔུལ་ཆུ། མིག་ཀོང་དུ་འཁྱིལ་བའི་མཆི་མའི་ཕྲེང་རྡོག ཐ་མར་གཤེར་གཟུགས་འདི་དག་གོང་བུ་གཅིག་ཏུ་གྲུབ་ནས་མཁྲིས་ཀྱི་འབྲི་དེབ་ཀྱི་སྟེང་དུ་ཟགས། ངས་དབུགས་ལྷོད་ལྷོད་ཅིག་བྱེད། དལ་མོར་ལག་པ་འབྲི་དེབ་ཀྱི་སྟེང་དུ་བསྔས་པ་ན་མིའི་གཟུགས་རིས་ཤིག་ངའི་རྒྱབ་ཕྱོགས་སུ་ལངས་འདུག ཁྲིགས་ཁྲིགས་མེད་ན་ངས་གཉིད་ཡོར་ཅུང་བྱས་པ་ཡིན་ཀྱང་སྲིད། གཟུགས་རིས་ནི་མུན་ནག་གི་ཀློང་ནས་གྱང་ངོས་ཀྱི་ཟུར་ཞིག་ཏུ་ཡིབ་སོང་། ངས་སྐྲག་མ་དངངས་ཀྱིས་འཁྲུལ་སྣང་ཞིག་གིས་གཟུགས་རིས་དེ་གྱང་ངོས་ཀྱི་ནག་ཐིག་ཅིག་ཏུ་སྒོམ་དགོས་སོང་།
ཁོས“མཚོ་མོ། ང་འགྲོ་རྒྱུ་ཡིན།”
“ཁང་་་་་ཁང་བ་འདི་ཁྱོད་ཀྱི་བྱོས།”
“འོ་་་་ད་དུང་བུ་ཆུང་ནོར་བུ་བསམ་འགྲུབ། དེ་ཡང་ཁྱོད་ཀྱི་བྱོས།”
སྐད་ཆ་ཚིག་གསུམ་མ་གཏོགས་ཁོས་ང་ལ་ཅི་ཡང་ལབ་རྒྱུ་མ་བྱུང་། ངས་ཚོད་ཚོད་མིག་ཆུས་བརླན་པའི་འབྲི་དེབ་ཀྱི་ཤོག་བུ་གཅིག་གཤགས། སྲན་མ་མ་ཆོད་པར་ཡོས་ཟེར་བའི་དཔེ་བཞིན་དུ། དབུགས་ཀྱིས་བརྒྱངས་པའི་དབུགས་ལྒང་དེ་གློ་བུར་འབྲི་དེབ་ཀྱི་སྟེང་དུ་ལྷུང་སོང་། གདོང་གི་རྔུལ་ཆུ་ཕྱིས་མ་ཕྱིས་ཙམ་ལ་གཟུགས་རིས་དེ་མུན་ནག་གི་ཁྲོད་ནས་ཡལ་སོང་། ང་མྱུར་དུ་ཡར་ལངས་སྟེ་བུ་ཆུང་གི་མགོ་སྐྲ་ཉག་གཅིག་བལ། མུན་ནག་གི་ཁྲོད་ནས་ཁོ་བཙལ་བཙལ་མོད། ཡེ་ནས་རྙེད་རྒྱུ་མ་བྱུང་། ཐ་མར་ང་རེ་ཐག་ཆད་དེ་མུན་ནག་གི་ཁྲོད་ནས་སྐྲ་རྐང་ཉག་གཅིག་པོ་དེ་རླུང་ལ་བསྐུར་བ་ཡིན། དུས་དེ་ནས་བཟུང་། ས་རུབ་རྗེས་སུ། པེ་ཅིན་ལ་གློག་ཆད་ཐེངས་རེར། ངས་ཀྱང་གྲོང་མི་ཚོ་ནང་བཞིན་མུན་ནག་གི་ཁྲོད་ནས་སྐྲ་ལོ་ཉག་གཅིག་པོ་དེ་རྙེད་ཐབས་བྱེད། གཏམ་རྒྱུད་དེ་གློ་བུར་དུ་བྱུང་རྗེས་གློ་བུར་དུ་མཇུག་རྫོགས། བཙལ་བཙལ་ནས་མི་ལོ་ལྔ་འགོར་ན་ཡང་ད་དུང་སྔར་བཞིན་རྙེད་མི་སྲིད་པའི་སྐྲ་ལོ། སྟོན་རླུང་གིས་བདས་ཏེ་རྒྱང་རིང་རྒྱང་རིང་གི་གནམ་མཐའི་མཚམས་ཀྱི་སྐར་འོད་ལ་འཐམས་ནས་འཕུར་སོང་བ་ཨེ་ཡིན། འདི་ལྟར་ངའི་པེ་ཅིན་གྱི་སློབ་མའི་གཏམ་རྒྱུད་རེ་ཞིག་མཇུག་མི་སྐྱོངས་ཐུ་མེད་བྱུང་སོང་།
ནར་མ་སོན་པའི་ཚེ་སྲོག་ཆུང་ཆུང་ཞིག ཚོད་ཚོད་ལ་ནག་ཉེས་པ་ཅི་ཡང་མེད་པར་ཨ་ཕའི་བྱམས་བརྩེ་དང་ཁ་ཐག་རིང་དུ་སོང་། ལོ་ངོ་དུ་མའི་རིང་ལ་གཅིག་སེམས་གཅིག་ལ་གཏད་པའི་ཁྱོ་ཤུག་གཉིས་ཀྱང་སྟོན་མཇུག་གི་ཁུར་མོང་ནང་བཞིན་རང་རང་ས་ལ་ཞོགས་སོང་། དེ་ནས་བཟུང་། པེ་ཅིན་མཁར་གྱི་བོད་པའི་ཁྱིམ་ཚང་ཞིག་གི་གསང་བའི་རྒྱུད་ཅིག ཕྱི་འགྲིམས་སློབ་མ་ཞིག་དང་འབྲེལ་ནས་མགོ་བརྩམས་ཤིང་མཇུག་ཀྱང་བསྡུས། དེ་ནི་གས་ཀ་ཤོར་བའི་ས་ངོས་ཀྱི་ཁུང་བུ་ནང་བཞིན་ཤི་ལ་ཉེ་བའི་ཕྲ་ཕུང་གིས་ཟོས་ཏེ་ལངས་མ་འགྱེལ་དུ་ཆགས་འདུག གཏམ་རྒྱུད་དེ་རླུང་ནག་འཚུབ་མས་བདས་པའི་ཉམ་ཆུང་ལོ་མ་ནང་བཞིན། ཁ་ཁུ་སིམས་མེར། མིག་ཆུས་དག་པའི་ལོ་ཆུང་གི་དྲན་པ་ཞིག་ཀྱང་ག་ལེར་རྒས་གཉེར་གྱིས་ཕྱུག་པའི་ངོ་གདོང་གིས་འཚོས་ནས་གསོན།
ཟླ་ཕྱེད་ཀྱི་རྗེས་སུ། ཟླ་བ་སྒོར་ཞིང་། སྐར་འོད་བཀྲ ས་ཡི་བད་མོ་ཡལ། ཚེས་ཆེན་བཅོ་ལྔའི་དུས་སུ་རན་འདུག གནམ་སྔོན་མོར་ལས་དབང་བཅོལ་ཞིང་། ས་དོག་མོར་མིག་ཆུ་ཟགས་པའི་གྲོང་ཁྱེར་གྱི་ཨ་མ་ངས་ནོར་བུ་བསམ་འགྲུབ་བྱིས་གཉོར་ཁང་དུ་བསྐྱེལ་རྒྱུའི་སེམས་ཐག་བཅད། ངའི་མ་འོངས་པའི་ཁྱིམ་ཚང་དང་བུ་ཆུང་གི་དོན་དུ་སེམས་ནས་དོན་དག་འདི་ལྟར་ཐག་གིས་བཅད་སོང་། ནར་མ་སོན་པའི་བྱིས་པ་ཆུང་ཆུང་ཞིག་རྒྱུས་མེད་ཀྱི་གྲོང་ཁྱེར་ཞིག་ནས་ལོ་ཆུང་གི་རྩེད་རོགས་ཚོ་དང་མཉམ་དུ་འཚོ་བ་རོལ་དགོས་སོང་། ནམ་རྒྱུན་གྱི་གཟའ་མཇུག་གི་དུས་སུ་ད་གཟོད་ངེད་མ་བུ་གཉིས་ལྷན་འཛོམས་བྱུང་། ངེད་གཉིས་གཟའ་མཇུག་གི་དུས་སུ་ལྷན་འཛོམས་བྱུང་དུས། ནོར་བུ་བསམ་འགྲུབ་ཀྱིས་ང་ལ་བློས་མི་དཔོག་པའི་དྲི་བ་ཏག་ཏག་འདྲི། འདི་དག་ལས་ཆེས་བརྗེད་དུ་མེད་པ་ནི་ཁོས་ཁོ་ཆུང་དུས་ནས་དྭ་ཕྲུག་ལ་མི་སྐྱེལ་དོན་དང་། ཁོའི་ཨ་ཕ་སུ་ཡིན་འདྲི་རྒྱུར་དགའ་བ་དེ་ཡིན། བྱིས་པར་གྲོང་ཁྱེར་གྱི་མི་རིགས་གཞན་པའི་བྱིས་པ་ཚོས་ཤན་ཤུགས་ཐེབས་པས་ཡིན་ཀྱང་སྲིད། གང་ལྟར། ང་ལྟ་བུའི་ཞིང་གྲོང་ནས་ནར་སོན་ཞིང་། ཐ་མར་གྲོང་ཁྱེར་ནས་འཚོ་དགོས་པའི་ཨ་མ་ཞིག་ལ་མཚོན་ན། བྱིས་པའི་དུས་སུ་ས་རྡོའི་སྡེར་ཁ་བསྒྲིགས་ནས་ཉིན་གང་བོར་རྩེད་མོར་གཡེང་བ་ལས་རྙོག་འཛིང་ཆེ་བའི་དྲི་བ་གཅིག་ཀྱང་ཡིད་ལ་དྲན་མ་མྱོང་། མཚམས་ལན་རེར། དབྱར་གཞུང་གི་དུས་སུ་བེའུ་རྫི་མ་ཐུབ་པར་བེའུ་ཨ་མར་ཁ་འཕྲོད་པར་བྱས་ན་ཨ་མས་སྡིགས་སྡིགས་མྱངས་པས་སེམས་པ་སྐྱིད་པོ་མ་བྱུང་མ་གཏོགས། ཉིན་གང་བོར་དགོད་སྒྲ་རྐྱང་རྐྱང་ལ་རེ་ནས་ཡོད་སྲིད། རྒྱུ་མཚན་དེའི་དབང་གིས་ངས་གྲོང་ཁྱེར་ནས་ཆེས་བརྗེད་དུ་མེད་པ་ནི་ཕ་ཡུལ་གྱི་ཡུལ་མི་དེ་དག་ཡིན། གྲོང་ཁྱེར་གྱི་བོད་པ་ཚོས་རི་མཐོ་ས་གཙང་གི་ཡུལ་གྲུ་ཞིག་དྲན་གྱི་ཡོད་ངེས།
ངས་སེམས་རྣལ་དུ་ཕབ་སྟེ་རླངས་འཁོར་མདུན་ནས་མདུན་དུ་བསྐྱོད་པ་ཡིན། བྱང་ལྷོ་མའི་གནམ་གྲུ་ཐང་དང་ཐག་མི་རིང་བའི་ཟམ་འོག་དེར་ཐོན་ཡོང་། ངའི་བུ་ཆུང་གིས་ལམ་འགྲམ་གྱི་ས་ལ་ལྷུང་བའི་སྡོང་ལོ་དེ་དག་ལ་མཛུབ་མོར་གེར་བཞིན། རྒྱ་སྐད་ཀྱིས་བསེར་བུས་འཁུར་འོང་བའི་ལོ་མ་ལྡོམ་པོ་འདི་དག་ནི་དྭ་ཕྲུག་ཁང་གི་ངའི་རྩེད་རོགས་དེ་དག་དང་ཅི་ཁྱད་ཅེས་ལོ་མ་དེ་དག་གི་གྲངས་ཀ་ལབ་ཡོང་དུས། ངས་ཁོའི་རྣ་ཅོག་གི་འཇུས་ནས་སླར་ཡང་བོད་སྐད་ཀྱིས་བརྩི་དགོས་པའི་རེ་བ་བཏོན་པ་ཡིན། ཁོས་ད་དུང་མགོ་བོ་རླངས་འཁོར་གྱི་དྲ་མར་གཏད་དེ་སེམས་ཞིབ་མོས་སྡོང་ལོ་དེ་དག་གི་གྲངས་ཀ་ཡང་བསྐྱར་རྒྱ་སྐད་ཀྱིས་བརྩི་མགོ་བརྩམས་ཡོང་དུས། ངའི་སེམས་པ་གྲང་ཤུར་ཤུར་བྱེད། དེ་ནི་བུ་ཆུང་གིས་བསམ་གཟས་ནས་ང་ལ་རླུང་བསླངས་པ་མིན། གོམས་ལོབས་སུ་སོང་བའི་གཤིས་ཀ་ཞིག་ཡིན། ངས་ནོར་བུ་བསམ་འགྲུབ་ལ་དུས་རྒྱུན་གྲོང་ཁྱེར་ནས་ཁ་བ་འབབ་ཐེངས་ཉུང་ན་ཡང་། སེམས་ནས་གངས་རི་འབོར་མི་ཉན་རབས་ལབ་པ་ཡིན་མོད། འོན་ཀྱང་། བྱིས་པ་འདིས་གངས་རི་ཞེས་པ་དེ་ཡང་སྙིང་ཅི་ཞིག་ཡིན་པ་ཧ་གོ་ཡི་མི་འདུག ངས་ལོ་ན་ཆུང་བའི་བྱིས་པ་འདིར་གྲོང་ཁྱེར་གྱི་བྱིས་གཉོར་ཁང་དུ་འཇུག་དོན་དང་། ངས་སློབ་གྲྭ་ནས་ཨ་མ་ཞིག་གི་འགན་ལེན་དོན། ད་དུང་བུ་ཆུང་གི་ཨ་ཕ་ཕྱི་གླིང་དུ་འགྲོ་དོན། ཡོད་ཚད་བྱིས་པ་ཆུང་ཆུང་འདིའི་ནར་མ་སོན་པའི་བསམ་བློའི་སྟེང་ནས་གོ་ནོར་དུ་སོང་བ་རེད་དམ་ཡང་ན་ཅི།
ཉི་མ་ཉིན་གུང་ལ་ཡོལ་ཟིན། གལ་ཏེ་ཕ་ཡུལ་དུ་གནས་བཅས་ཡོད་ཕྱིན། ཡུལ་མི་ཚོས་ཟོག་ལུག་རི་ནས་ལྷས་མཐར་འདེད་པའི་དུས་སུ་རན་འདུག སུ་རུའི་མེ་ཏོག་གི་ཟེའུ་འབྲུས་ལུག་གཡང་དཀར་གྱི་བལ་ཁ་སྤྲས་པའི་རྣམ་པ་ནི་གྲོང་ཁྱེར་གྱི་འགྱིག་བཟོས་མེ་ཏོག་ལས་ཀྱང་གསོན་ཉམས་ལྡན་ན་ཡང་། ཡུལ་མི་ཚོའི་མིག་ལམ་དུ་གྲོང་ཁྱེར་ལས་མཛེས་པ་ཞིག་མ་ལྷག ནམ་རྒྱུན་དབྱར་གནང་དགུན་གནང་གི་སྐབས་སུ། ཕ་ཡུལ་ཏུ་ལོགས་ཐེངས་རེ་རེར་ཡུལ་མི་ཚོས་གྲོང་ཁྱེར་ཁོ་ན་གླེང་མགོ་བརྩམས་སྟེ་སླར་ཡང་གྲོང་ཁྱེར་ཁོ་ནའི་སྟེང་ནས་མཇུག་སྡུད། ས་སྲོད་ཀྱི་ཕ་ཡུལ་ནི་ངས་པེ་ཅིན་ནས་ཆེས་བརྗེད་དུ་མེད་པ་དེ་རུ་ཆགས་འདུག བྱིས་དུས་སུ་བྲག་ཐོ་སྐྱ་རིས་ཀྱི་སྒང་ནས་ལོ་སར་ལ་བྲེལ་བའི་ཡུལ་མི་ཚོར་མིག་སྐྱེལ་བྱེད་པ་ཡང་ཐེངས་གཅིག་ཐེངས་གཉིས་མིན། བྲག་ཐོ་ཁྲ་རིས་ནི་ཡུལ་མི་ཚོས་དགུན་མཚེར་དུ་གཟས་པའི་ས་གཡང་ཆགས་དེའི་མིང་། ངེད་མིང་སྲིང་གསུམ་གྱིས་དུས་རྒྱུན་སྲོད་སླེབས་ཐེངས་རེ་རེར། ཨ་མས་འབྲི་མོ་གཡང་གིས་བཞོ་བའི་བཞོ་དབྱངས་མཉན་བཞིན་སྤྲིན་དཀར་གྱི་རྒྱུ་བག་ལ་བལྟས་པ་ཡིན། ལ་ལ་ནི་གཡང་དཀར་ལུག་གི་དབྱིབས་དང་། སེང་གེའི་དབྱིབས། རི་བོང་བློ་ལྡན་གྱི་དབྱིབས། སྤྲིན་པ་ལེབ་མོ་དག་ས་སྲོད་ཀྱི་དུས་སུ་མཚམས་སྤྲིན་ལ་འཁེན་ནས་ལྷོ་བྱང་གི་ཕྱོགས་སུ་རྒྱུགས་ཀིན་གདའ། འདི་དག་ཡིད་ལ་དྲན་ཐེངས་རེར། ངས་བུ་ཆུང་གི་སྐྲ་ལོ་རྐང་གཅིག་པུ་དེ་གྲོང་ཁྱེར་ནས་དུས་གཏན་དུ་བོར་སོང་བ་ཡིན་ནམ་ཞེས་རང་གིས་རང་ལ་དྲི་བ་ཞིག་འདྲི་དགོས་བྱུང་། གློ་བུར་མིག་གིས་ལྟ་ཕྱོགས་ཤིག་ལ། ངེད་ཀྱི་རླངས་འཁོར་སྡོད་སའི་ཟམ་འོག་དེ་རུ་སོ་མ་གསར་དུ་སྒོ་ཕྱེས་པའི་ཟ་ཁང་ཆུང་ཆུང་ཞིག་ཡོད་པ་མཐོང་། ཟ་ཁང་དེའི་སྒོ་བྱང་ལ་བོད་ཡིག་གི་ཡིག་འབྲུ་ཆེན་པོ་འགའ་ཐད་ཀྱིས་བཀལ་ཡོད་པ་མཐོང་མ་ཉིད། སེམས་སུ་རང་དབང་མེད་པར་སྤྲོ་སྣང་ཞིག་གིས་ཁེངས་ནས་བུད་ཡོང་།
“ཨ་མདོའི་ཟས་མཆོག་སྤྲོ་སྐྱིད་གླིང་།”ཞེས་པའི་དྲག་ཏུ་ལྡིང་བའི་ཡིག་འབྲི་འདི་དག་གིས་ང་རང་ཕ་ཡུལ་དུ་འཁྲིད་སོང་བ་ལྟ་བུའི་སྣང་བ་སྟེར། ངས་ཀྱང་ཅི་ཡིན་འདི་ཡིན་མེད་པར་རླངས་འཁོར་གྱི་བགག་ཟྭ་བསྡམས་དགོས་བྱུང་སོང་། བུ་ཆུང་ནོར་བུ་བསམ་འགྲུབ་པང་ནས་ཟམ་འོག་གི་ཟ་ཁང་དེའི་ནང་དུ་འཛུལ་པ་ན། ཟ་ཁང་གི་ཕྱིའི་བཀོད་པ་མཛེས་ཤིང་། ནང་གི་སྒྲིག་གཞི་ལེགས་པའི་ཡིད་འོང་གི་གླིང་ག་ཞིག་ལས་མ་འདས། ཟ་ཁང་དེའི་སྒོ་ཆེན་དུ་འཛུལ་མ་ཐག་མི་ཚོགས་ཀྱིས་འཚང་ཁ་རྒྱག་ཀིན་འདུག་ལ། མང་ཆེ་བ་ནི་ཕྱི་གླིང་བའི་མགྲོན་པོ་དག་རེད། དེ་དག་གིས་མིག་རིག་རིག་དང་རྣ་ཅོར་ཅོར་སྒོས་ཟ་ཁང་དེའི་ཕྱི་ནང་གི་སྣོད་ཆས་དག་ལ་ཡ་མཚན་པའི་མདངས་ཀྱིས་བལྟ་བ་ལས། ནང་བཅུད་ཀྱིས་ཕྱུག་པའི་ཟས་རིགས་ལ་དེ་འདྲའི་སྣང་དོགས་བྱེད་ཀྱི་མེད། གཡུང་དྲུང་གི་རི་མོ་ཕབ་པའི་ཀོ་ཁུག་ཆུང་ཆུང་ཞིག་ལ་འཁྲེང་ནས་ཡོད་པའི་སིང་ག་ཕོར་གྱི་ཨ་ཅག་སྣ་རིང་མ། བལ་གྱིས་འཐགས་པའི་མགོ་དཀྲིས་ལ་ཞེན་པའི་ཨ་རིའི་ཨ་ཕོ་སྐྲ་སེར། ཁོ་པ་ཚོས་གནའ་རྫས་ཞེས་མིག་འཇུར་འཇུར་གྱིས་གནས་དེར་འཁྲེང་ནས་ཡོད། གནས་དེའི་གདོད་མའི་ཅ་ལག་དེ་དག་འཚོས་ནས་ཡོད།
“ཀོ་ཁུག་ལ་དངུལ་ག་ཚོད་རང་རེད་དམ།”ཨ་ཅག་དེས་འཛུམ་དམུལ་དམུལ་གྱིས་གོ་ཁུག་གི་རིན་གོང་འདྲི།
“ཀོ་ཁུག་དེ་བཤམས་པ་མ་གཏོགས་བཙོངས་ཀིན་ཡོད་ས་མ་རེད།”ངས་དེ་སྐད་ལབ།
"བཙོང་པའི་དབང་དུ་བཏང་ན་སུས་ཀྱང་མི་ཁུགས་པའི་རིན་གོང་ཞིག་ཡིན།"ངས་གཟབ་ནན་གྱིས་དེ་སྐད་ལབ།
"སུས་ཀྱང་མི་ཁུགས་པའི་རིན་གོང་དེ་ག་འདྲ་ཞིག་ལ་གོ་དགོས།"མོས་དེ་ལྟར་ནན་གྱིས་དྲིས་བྱུང་།
ངས“འཛམ་གླིང་ན་དངོས་པོ་དེ་གཅིག་པུ་མ་གཏོགས་མེད་པས་རིན་གོང་དུ་ཡིན་མིན་སུས་ཀྱང་ཐག་གིས་བཅད་མི་འདུག སའི་གོ་ལ་གཅིག་མ་གཏོགས་མེད། དེ་ཅིག་གིས་ཉོ་ན་རིན་གོང་ག་ཚོད་ཡིན་འདུག་བྲིས་མེད།”ཅེས་དབྱིན་སྐད་ཁྱ་མ་ཁྱོག་གིས་ལན་བཏབ་པ་ཡིན། ཨུ་ཚུགས་ཀྱི་དྲིས་ལན་དེ་ཁོང་ཁྲོ་དང་ཞེ་སྡང་གིས་བསྐྲུན་པའི་སྒམ་ཚིགས་ཤིག་ཏུ་མི་འགྱུར་བའི་ངེས་པ་ནི་གཏན་ནས་མེད། དཔེ་དེ་འདྲ་ཞིག་བཀོལ་ནས་གོ་ཁུག་དེའི་རིན་གོང་ལབ་ཡོང་དུས། བུད་མེད་དེས་ཀྱང་གོ་ཁུག་དེར་རེག་ཙམ་བྱས་ཏེ་ང་དང་རྒྱང་དུ་བཀྱེད་སོང་།
ནོར་བུ་བསམ་འགྲུབ་ཀྱིས་ངའི་ལག་པར་ཀློད་ཀིན་རྡབ་རྡིབ་ཅིག་ལབ་ཡོང་། བུད་མེད་དེས་ཟ་ཁང་གི་སྦྱིན་བདག་ལ་ལབ་གླེང་བྱེད་ཀྱིན་པའི་རྣམ་པས་ངའི་གདོང་པ་དམར་པོ་དམར་ནག་ཅིག་ཏུ་ཆགས་པར་བྱེད། ངའི་དབྱིན་སྐད་ཀྱི་ཆུ་ཚད་ནི་པེ་ཅིན་མཁར་གྱི་བོད་པའི་ཁྱིམ་ཚང་ཞིག་གི་བྲོ་བ་བསྣམས་ཡོད་པས་ཡིན། བུ་ཆུང་གི་ལག་པས་ངའི་ཨམ་ཕྲག་གི་ནང་དུ་ཏོག་ཙམ་སློག ཚོད་ཚོད་ལ་དྭ་ཕྲུག་ཁང་གི་བྱིས་པ་ཚོ་དང་མཉམ་དུ་སློབ་གྲྭར་འགྲོ་རྒྱུའི་རེ་བ་བྱེད། མགོ་བོ་ངའི་བྲང་གཞུང་ལ་བསྔས་སྟེ་སླར་ཡང་གཉིད་ཡོར་ཅིག་བྱེད་འདོད་པ་ཡིན་ནམ་ཅི། བྱིས་པ་འདིས་ཅི་ཞིག་ལ་བསམ་བློ་གཏོང་གྱིན་སྐད་ཆ་ཚིག་གཅིག་ཀྱང་མི་བཤད། ཏག་ཏག་སྐབས་དེར་ཟ་ཁང་གི་སྦྱིན་བདག་གིས་གདོང་ལ་འཛུམ་ཞིག་ལངས་ནས་ངའི་གམ་དུ་སླེབས་ཡོང་། ཁོས་གྱོན་པའི་གླང་རྫིའི་དོར་མ་དེ་ཅུང་དོག་དོག་ཅིག་ཏུ་སྣང་ན་ཡང་། གཟུགས་རིང་སྟོབས་ཆེན་ཞིག་ཡིན་པས་ཕར་བལྟས་ཚོད་ཀྱིས་དེ་འདྲའི་ཚོན་པོ་ཞིག་གི་སྣང་བ་མི་སྟེར། གསེར་ནག་གི་གདུ་བུ་དེ་ཟམ་འོག་གི་ཟ་ཁང་གི་དགོང་དྲོའི་ཉི་ཐིག་གི་ཀློང་ན་འོད་ལམ་ལམ་བྱེད། གསེར་གྱིས་ཤན་པའི་སོ་སྒོ་གཉིས་པོ་ནི་ཟ་ཁང་གི་གྲུ་ཟུར་རེ་ན་ཁྲ་ལམ་ལམ་བྱེད། འོད་ཡུག་ཡུག་བྱེད་པའི་རྐང་གི་གོ་ལྷམ་ཆ་གཅིག་པོ་དེ་མཐོང་དུས། ངས་ད་གཟོད་ཚོད་ཚོད་ལ་མུན་ནག་གི་ཁྲོད་ནས་རླུང་ལ་བསྐུར་བའི་སྐྲ་རྐང་ཉག་གཅིག་པོ་དེ་ཡིད་ལ་དྲན་འོང་།
སྦྱིན་བདག་དེས་ཅི་ཡིན་འདི་ཡིན་མེད་པར། ངའི་བྲང་གི་ནུ་མར་བསྔས་ཏེ་གཉིད་དུ་ཡུར་བའི་བུ་ཆུང་གི་མགོ་ལ་བྱིལ་བྱིལ་ཐེངས་ཤིག་བྱས་ཡོང་། ཁོའི་གདོང་གི་རྣམ་འགྱུར་དེས་ང་ལ་སྐྲག་དགོས་པའམ། དགའ་དགོས་པ་ཡང་མི་ཤེས་པའི་ཚོད་དུ་བསྐྱལ། ངའི་སེམས་སུ་རྣམ་རྟོག་དང་འཁྲུལ་སྣང་གིས་ཁྱབ་སྟེ་ལུས་ཧྲིལ་བོ་སྦྲིད་ནས་སོང་། ཁོས་ངག་འཇམ་པོས"གསར་མོ་ཝུ་ཆང་ཏོག་ཙམ་བཞེས་རོགས" ཞེས་དབུས་སྐད་དང་ཨམ་སྐད་འདྲ་མ་འདྲེས་ཤིག་གིས་ཆང་ཕོར་གཏད་བྱུང་། སྐབས་དེར། ས་རུབ་མེད། ཟ་ཁང་ནང་གི་ཡར་འགྲོ་མར་འོང་གི་མི་ཚོགས་ཀྱི་ཁྲོད་ནས་ཕར་འགྲོ་ཚུར་འོང་གི་ངོ་གདོང་གྲངས་མེད་ཅིག་ངའི་མིག་ཀོང་ནས་འཛུམ་ཡོང་། ཚོར་སྣང་ཞིག་ལ་དེའི་ཁྲོད་ཀྱི་ངོ་གདོང་ག་གེ་མོ་ཞིག ངེད་ཀྱི་རྣམ་ཤེས་ལ་འཐིམ་སོང་བཞིན་འཇིགས་སྣང་ཞིག་སྐྱེས་འོང་། སྲོད་དུས་ཀྱི་རླུང་བུས་མི་ཚོགས་ཀྱི་ཁ་རླངས་རྒུམ། དྲོད་མ་འཇམ་གྱིས་རེག་བྱ་ཞིག་གིས་ངའི་སྐྲ་ལོ་རྒུལ་བྱུང་། མ་གཞི་དེ་ནི་ཟམ་འོག་གི་གྱང་ངོས་སུ་བཏབ་པའི་འབུ་སྡོམ་ཞིག་ཡིན་འདུག
གློ་བུར། སྦྱིན་བདག་ངའི་གམ་ནས་ལངས་སྟེ་འཛེམ་དོགས་ཅི་ཡང་མེད་པར་ངའི་སྐྲ་ལོར་རེག་མགོ་བརྩམས། ངས་སེམས་ནས་ང་བོད་མོ་ཞིག་ཡིན་ཞེས་ལབ་འདོད་ཅིང་། བྱིས་པ་ཆུང་ཆུང་པང་ནས་གཞན་གྱི་ཟ་ཁང་གི་གྲུ་ཟུར་ཞིག་ནས་གནའ་བོའི་ལོ་རྒྱུས་ཤིག་ལ་ཕྱིར་དྲན་བྱ་རྒྱུ་ལས་ཐབས་གཞན་ཞིག་མ་རྙེད། ཅུང་ཙམ་འགོར་རྗེས། གཞོན་ནུ་དེས་ཐེ་ཚོམ་སྤུ་ཙམ་ཡང་མེད་པར་ལག་པ་ངའི་པང་གི་བྱིས་པའི་སྟེང་དུ་བསྲིངས་ནས་ཡོང་། ཁོས་ཟ་ཁང་གི་ཕྱོགས་ཡར་མར་ལ་བལྟ་ཙམ་བྱས་མ་ཐག དལ་མོར་ངའི་གམ་དུ་བཙོག་སྟེ་སེམས་ཞིབ་མོས"ཁྱེད་ཀྱིས་དོན་དངོས་སུ་གནས་འདི་རུ་སུ་ཞིག་ལ་སྒུག་ཀིན་ཡོད"ཅེས་ཡང་དང་བསྐྱར་དུ་འདྲི ། སྦྱིན་བདག་གཞོན་ནུ་དེས་ཅི་ཞིག་བཤད་འདོད་ཀྱི་འདུན་པ་ཆེ་ན་ཡང་། ངའི་པང་གི་གཉིད་དུ་ཡུར་བའི་བུ་ཆུང་གི་གདོང་ལ་བལྟ་ཐེངས་རེ་རེར། སེམས་ཀྱི་སྐད་ཆ་དེ་ཁོག་ཏུ་མི་མིད་ཀ་མེད་རང་རེད་འདུག སྦྱིན་བདག་གཞོན་ནུ་དེས་སྐད་ཆའི་བཤད་སྟངས་ནི་བུ་མོ་ལོ་ཆུང་ཞིག་དང་འདྲ་བར་ཟ་རི་ཟི་རེ་བྱས་ན་ལབ་ཡོང་། ཕར་བལྟས་ཚོད་ཀྱི་ཨ་མདོའི་འབྲོག་ཁྱིམ་ཞིག་ནས་ཐོན་པ་ལྟ་བུའི་གསར་ཉམས་ཡོད། མ་བསམ་ས་ནས། ཕར་སོང་ན་གོམ་པ་ཙག་ཙིག་སྤོ་བ་དང་། ཚུར་ཡོང་ན་ལག་པས་སྣ་མགོ་རེག་པ། ད་དུང་གདོང་མདོག་ཀྱང་དམར་པོར་འགྱུར་འགྲོ ཁྲིགས་ཁྲིགས་མེད་ནས་ཟམ་འོག་ཟ་ཁང་ནས་བྱ་སྤྱོད་དེ་འདྲ་སྤེལ་ནས་གོམས་ལོབས་སུ་སོང་བ་ཡིན་ཀྱང་སྲིད། གང་ལྟར། མཚམས་རེར་མིག་གིས་ཚུར་ལ་བལྟ་དུས་གམ་གྱི་བྱ་དངོས་དེ་དག་ཟམ་ཟིམ་དུ་སྣང་བ་ནང་བཞིན་མིག་གིས་ཙམ་མེ་ཙུམ་བྱེད། ཁོའི་མིག་མདངས་ལས་ང་ལ་བྱིས་པ་རློན་ནུ་ཞིག་པང་ནས་འདུག་པ་ལས་ཟ་ཁང་ནས་གླ་གཏགས་ན་ཡོང་འབབ་བཟང་རབས་འཆད་ཀྱིན་པ་གཉིས་སུ་མ་མཆིས།
རེད་དེ། སང་ག་ཕོར་ནས་ཡིན་པའི་བུ་མོ་གཞོན་ནུ་མ་དེ་ཕྱིར་སྦྱིན་བདག་ཡོད་སའི་གནས་དེར་སླེབས་ཡོང་། མོས་ཅི་ཞིག་བོར་སོང་བ་ནང་བཞིན་ཡར་མར་ལ་བལྟ་ཙམ་བལྟ་ཙམ་བྱས་མཐར། ཡང་བསྐྱར་གོ་ཁུག་ཆུང་ཆུང་དེའི་གམ་དུ་ལོག་སོང་། གོ་ཁུག་དེ་གནའ་དེང་མ་ང་བྱིས་པ་ཡིན་དུས་ཨ་མའི་ཨ་མྱེས་ཀྱི་བྲོ་ཁུག་ཡིན་ཟེར་བའི་ཁོ་ཁུག་རྙིང་བ་དེ་དང་འདྲ་བོ་འདུག གོ་ཁུག་སྙིང་རྗེ་པོ་དེ་ཡིད་ལ་དྲན་ཐེངས་རེར། ངས་བྱིས་དུས་ཀྱི་གངས་རི་དང་རྩྭ་ཐང་། ལུག་ཁྱུ་དང་གཙང་ཆབ། ད་དུང་རྩྭ་ཐང་གི་སྤོ་བོ་དག་དྲན་ནས་ཡོང་། ངས་ཀྱང་བེའི་རྫི་ལ་འགྲོ་དུས་ཐེངས་འགར་བྲོ་ཁུག་བྱས་ནས་རྫི་སར་འཁྱེར་མྱོང་བའི་གོ་ཁུག་དེ། ཕྱིས་སུ་ང་སློབ་གྲྭར་སོང་བ་ནས་བཟུང་། གོ་ཁུག་ཆུང་ཆུང་བོ་དེ་ཡང་མཐོང་རྒྱུ་མེད་སོང་། ཕལ་ཆེར་གནའ་རྫས་ཉོ་མཁན་གྱི་ཕྱི་གླིང་བ་ཞིག་གི་ལག་ཏུ་ཤོར་སོང་བ་འདྲ། སང་ག་ཕོར་ནས་ཡིན་པའི་བུ་མོ་གཞོན་ནུ་མ་དེས་ལག་ཏུ་ཆང་ཕོར་ཞིག་ཐོགས་ཤིང་། ཅི་ཞིག་ཤེས་འདོད་ཀྱི་མིག་ཟུང་གིས་ཡང་དང་བསྐྱར་དུ་ངའི་གམ་གྱི་སྦྱིན་བདག་གཞོན་ནུ་དེའི་ཕྱོགས་སུ་ཟུར་མདའ་འཕེན། ཟ་ཁང་གི་གླ་བ་གཞོན་ནུ་མ་དེ་དག་གིས་ཀྱང་འགྲིལ་བ་སྣེ་ལེན་བྱས་པའི་བར་གླགས་རེ་ནས་ང་དང་ངའི་གམ་གྱི་སྦྱིན་བདག་གཞོན་ནུ་དེར་མིག་གི་ཟུར་མདའ་གྲངས་མེད་ཅིག་འཕེན། མཚམས་རེར་སྒེའུ་ཁུང་གི་དྲ་མའི་ཁར་རུབ་ནས་བལྟས་ཡོང་དུས། ངའི་སེམས་སུ་གནའ་བོའི་རྒྱ་གར་གྱི་རྣམ་ཐར་འཁྲབ་གཞུང་གི་ཁྲོད་ཀྱི་མི་སྣ་དེ་དག་ཡིད་ལ་ཤར་ཡོང་། ཁོ་མོ་ཚོས་གཅིག་གིས་རྣ་བར་གཅིག་གིས་བཤད། ཕྱིས་སུ་ཁ་ཕུ་ཐང་གིས་བཅད་དེ་དགོད་ཀྱིན་དུ་རང་སར་བྲོས་སོང་།
ཟ་ཁང་གི་ཞབས་ཞུ་བ་ཞིག་རྒྱུགས་ཡོང་སྟེ་འཛུམ་གྱི་ལེར་་སྦྱིན་བདག་གཞོན་ནུ་དེའི་རྣ་ནང་དུ་ཁ་རོག་ཁ་རོག་གེར་ཅིག་ལབ་ཡོང་། དེ་ནས་ཅང་མ་འགོར་བར། ཨ་མྱེས་བགྲེས་པོ་ཞིག་གིས་ཨ་ཡེ་བགྲེས་མོ་ཞིག་བསྐྱོར་ནས་ཟ་ཁང་འདིར་སླེབས་ཡོང་དུས། ཟ་ཁང་གི་འུར་ཟིང་གི་རྣམ་པ་དེ་རེ་ཞིག་འཇགས་སོང་། ཁ་ཁུ་སིམ་མེར། ཡིན་ཡང་། ཟམ་འོག་གི་མེ་འཁོར་གྱི་རྐན་སྒྲ་ནི་སྔར་བཞིན་འཇགས་ཞིག་རྒྱུ་མ་བྱུང་། དུས་གཏན་དུ་དེ་འདྲ་རང་རེད་འདུག རྒད་པོ་དེ་ཕར་བལྟས་ཚོད་ཀྱིས་བོད་མི་ཡིན་པའི་ཚོར་སྣང་སྟེར། ཁོས་གམ་གྱི་རྒན་མོ་དེར་རྒྱ་སྐད་རྐྱང་རྐྱང་གིས་ཁ་བརྡ་བྱེད་པའི་ཚུལ་གྱིས་མི་རིགས་གང་ཡིན་ཆ་མ་འཚལ། རྒད་མོ་དེས་ཀྱང་ཤབ་བེ་ཤོབ་བེ་ཅི་ཞིག་ལབ་ཀྱིན་ཡོད་མོད། ཚིག་འབྲི་གསལ་བོ་ཞིག་མ་གོ ཁྱོད་འཁེན་ང་སྐྱོར་གྱི་རྒན་རྒོན་གཉིས་ཀྱིས་ཟ་ཁང་གི་འུར་ཟིང་ལ་ཨུ་ཚུགས་ཀྱིས་ལྷིང་འཇགས་ཤིག་བསྐྲུན་སོང་། དཀར་བོང་བོང་གི་སྐྲ་ལོ། འཁྱར་འཁྱོར་གྱི་གོམ་འགྲོས། ཤུར་ཤུར་དུ་ལུས་པའི་གཉེར་རིས། ལོ་ཟླ་ནི་སྡོང་ལོར་ཟགས་པའི་བརྙན་རིས་ཇི་བཞིན་འདས་སོང་གི་ལམ་བུར་བསྟིམ་ནས་ཡུན་རིང་འདས། ལམ་རིང་ཐུང་། ཚེ་རིང་ཐུང་། རིང་ཐུང་ཞེས་པ་ནི་དོན་དམ་དུ་སུ་ཞིག་གིས་གཏན་ལ་ཕབ་པའི་འཇལ་བྱེད་རང་མཚན་པ་ཅིག་རང་རེད་དམ།
པེ་ཅིན་གྱི་གནམ་མཐའི་མཚམས་ནས་དུད་སྨུག་གི་དཀྲིགས་པའི་སྨག་རིམ་སྟུག་པོ་དེ་རིམ་གྱིས་ལམ་འགྲམ་གྱི་གློག་ འོད་ཀྱིས་གསལ་བོར་བཏང་སོང་། ངས་ཀྱང་ཅི་ཡིན་འདི་ཡིན་མེད་པར་གམ་གྱི་སྦྱིན་བདག་གཞོན་ནུ་དེར་ས་རུབ་ཁར་ཟམ་འོག་ཟ་ཁང་དུ་ཡོང་བའི་བགྲེས་སོང་རྒད་པོ་དེའི་གནས་ཚུལ་གླེང་མགོ་བརྩམས་དུས། གཞོན་ནུ་དེས"མ་བསམ་ས་ནས་ཁྱེད་རང་གསར་འགོད་པ་ཞིག་རེད་མོད། ངས་གང་འདོད་དུ་བཅར་འདྲི་དང་ལེན་མི་བྱེད"ཅེས་ཀུ་རེའི་ཚུལ་གྱིས་ལབ་ཡོང་། གཞོན་ནུ་དེས་གློ་ལུད་ཅིག་རྒྱག་ཞོར། "ཆེད་ལས་ཀྱི་མནར་གཅོད་ཡོད་དམ།"ཞེས་བཤད། ངས་དགོད་ཞོར་དུ་ངའི་ཆེད་ལས་གསར་འགོད་པ་ཡིན་པ་དེ་བདེན། ཡིན་རུང་། གསར་འགོད་ལས་རིགས་གཉེར་ནས་ཡུན་རིང་སོང་མེད། སྒོས་སུ་ང་ད་དུང་སློབ་མཐར་ཕྱིན་མེད། གལ་ཏེ། མ་འོངས་པ་ན་ང་ཐེངས་གཉིས་པར་ཟམ་འོག་ཟ་ཁང་འདིར་གསར་འགྱུར་འགོད་དུ་ཡོང་རྒྱུ་རེག་ཚེ།ངས་ཆེས་ཐོག་མར་འདྲི་ན་འདོད་པ་ནི་ཁྱོད་དང་གཡུང་དྲུང་གི་རི་མོ་ཕབ་པའི་གོ་ཁུག་ཆུང་ཆུང་དེའི་བར་གྱི་གསང་བ་འདྲི་རྒྱུ་དེ་ཡིན། ཡིན་ཡང་། བགྲེས་སོང་རྒད་པོ་དེ་ངའི་ཨ་མྱེས་དང་འདྲ་བོ་ཡོད་པས་ཚོད་ཚོད་ལ་ཅིག་དྲིས་པ་ཡིན་ཞེས་སྐད་ཆ་དེ་ལྟར་མགོ་རྔ་འཆོལ་ཏེ་ལབ་དགོས་སོང་།
གཞོན་ནུ་དེས“བུ་མོ།ཁྱེད་ཀྱི་ཨ་མྱེས་གང་ན་ཡོད།"ཅེས་དྲིས་བྱུང་།
ཡང་ཁོས་ཅུང་མ་རུང་བའི་ཚུལ་གྱིས་ཁ་ལག་པས་བཅད་ནས། ཕེ་ཕེ་་་ང་འདི་མི་འདྲི་རྒྱུ་ཞིག་མེད་པར་ཟེར་ཞོར།”སྐད་ཆའི་རྔ་མ་མྱུར་མོའི་སྒོ་ནས་བསྡུས་སོང་།
ངས“སྐྱོན་མི་འདུག ངའི་ཨ་མས་ང་ལ་ཨ་མྱེས་ནི་རིག་གསར་གྱི་སྔོན་ལ་གར་སོང་མ་ཤེས། ཆུང་དུས་བག་ཆགས་ཤིག་གིས་བོད་མི་བགྲེས་སོང་རེ་མཐོང་མ་ཉིད།ངའི་ཁྱིམ་རྒྱུད་ཀྱིས་བོར་ཟིན་པའི་ཨ་མྱེས་དེ་འཚོལ་ཀྱིན་ཡོད།"
རིག་གསར་ནི་ཐོག་མར་པེ་ཅིན་ནས་ཡོང?
གཞོན་ནུ་དེས“འོ་ན་ཁྱེད་ཀྱིས་ད་སོ་མར་ལབ་པའི་སྐད་ཆ་དེ་་་་ཧུ་ཧུ་་་”དགོད་བཞིན་དུ་སྐད་ཆའི་མཇུག་བསྐྱངས།
ངས“འོ།རེད།ཨ་མས་རྒྱུན་དུ་སྡེ་བའི་ནང་གི་རྒད་པོ་ཞིག་ངའི་ཨ་མྱེས་དང་ཨ་ན་མ་ན་རེད་ཅེས་ལབ་པས་ཡིན།”ཞེས་ལན་གླན་པ་ཡིན།
དེ་ནས་གཞོན་ནུ་དེས་ཡུན་རིང་ཞིག་ལ་བསམ་བློ་བཏང་མཐར། དྲང་མོར་བཤད་ན་ང་ཡང་པེ་ཅིན་ནས་ནར་སོན་པ་མིན། སློབ་ཆེན་ལོ་རིམ་གསུམ་པ་འདོན་བཞིན་པའི་སྐབས་དེར། ཁྱིམ་གྱི་ཨ་མ་ཁོ་ནའི་ཡོང་འབབ་ལ་འཁེན་ནས་སློབ་མཐར་ཕྱིན་རྒྱུའི་རེ་བ་མ་བྱས་པར་ཟམ་འོག་འདི་ནས་གླ་བྱས་པ་ཡིན། ལོ་རེའི་དབྱར་དགུན་གནང་གི་སྐབས་སུ་ད་གཟོད་ཕ་ཡུལ་དུ་ལོག་པ་ཡིན། ཁོས་ད་དུང་བཟི་མ་གཏམ་གྱིས་སྙན་ངག་པ་འབྲོང་གི་སྙན་ཚིག་ཅིག་བློ་ལ་གྱེར་ཡོང་།“ང་་་ང་ཕ་ཡུལ་ན་ཡོད་དུས། ཕ་ཡུལ་ཧ་ཅང་ཆུང་། ང་ཕུལ་ནས་ལམ་ལ་ཆས་སྟེ་ཕྱིར་ཕ་ཡུལ་ལ་བལྟ་དུས་ཕ་ཡུལ་ཧ་ཅང་ཆེ་་་་་་།”ཁོས་ད་དུང་བགྲེས་སོང་རྒད་པོ་དེ་ནི་ཉེ་ས་ནས་ཡར་དེད་ན་ས་སྐྱ་མགྲོན་མགོན་འཕགས་པ་པེ་ཅིན་དུ་སླེབས་པའི་རྗེས་ཀྱི་ལོ་ངོ་དུ་མའི་ཁྲོད།ལོ་རྒྱུས་སུ་བོད་པ་སྐོར་ཞིག་པེ་ཅིན་དུ་ཐོན་པ་ཡོད་པ་གསལ།དེ་ནས་བཟུང་རྒད་པོ་བགྲེས་སོང་ཀན་ཚང་གི་ཁྱིམ་རྒྱུད་ཀྱིས་པེ་ཅིན་གྱི་ཤར་ལམ་འདི་ནས་དུས་གཏན་དུ་གནས་ཡོང་རབས་ལབ་ཡོང་། རིང་ས་ནས་ཡར་དེད་ན་རྒད་པོ་དེ་བོད་བཙན་པོའི་སྐབས་ཀྱི་དམག་གི་རྒྱུད་པ་ཡིན་རབས་སོགས་ལུང་བ་བཀང་ལབ་ཡོང་དུས། ངས་ཀྱང་ས་རུབ་ཁ་འདིར། ཟམ་འོག་ཟ་ཁང་གི་མི་ཚོགས་ཀྱི་འཚང་ཀའི་དབུས་ནས་ས་སྐྱ་འགྲོ་མགོན་འཕགས་པ་བློ་གྲོས་རྒྱལ་མཚན་གྱི་ཐང་ག་ཞིག་ལས་ཅི་ཡང་དྲན་གྱི་མི་འདུག
ས་སྲོད་དེར། ཁ་དཔེར"བདུད་རྩི་ཆང་གིས་བཟི་ན་དྭངས་ཐབས་ཡོད་ལ། བརྩེ་དུང་འོ་མས་བཟི་ན་དྭངས་ཐབས་མེད་ཅེས་པའི་དཔེ་ལྟར་རྒད་པོ་བགྲེས་སོང་དེས་ཀྱང་བུ་མོ་གཞོན་ནུ་མ་ཞིག་ལ་འཐམས་ནས་ཝུ་ཆང་བཞེས་མགོ་བརྩམས་བྱུང་། རྒད་པོ་དེའི་གདོང་གི་གཉེར་མས་ཐད་ཀྱིས་གཤགས་ཤིང་། ཁ་ཡི་གཉེར་མས་ཐུར་དུ་གཤགས་ཡོད་ན་ཡང་། མཚན་མོའི་དུས་སུ་གཞོན་ནུ་ཞིག་དང་འདྲ་བར་རོལ་དབྱངས་དང་སྙིང་གཏམ་མ་ཡིན་པའི་སྙིང་གཏམ་གང་དེའི་སྤྲོ་སྐྱིད་ཀྱི་ཀློང་ན་ཚེ་མཇུག་གི་སྤྲོ་སྐྱིད་རོལ་ནས་ཡོད། དགོད་བྲོའི་ཟློས་གར་གླིང་གི་བུད་མེད་གཞོན་ནུ་མ་དེ་དག་དང་མཉམ་དུ་ཟམ་འོག་གི་འདུ་འཛིར་གནས་བཅས་ནས་ཡོད། ངས་མིག་གི་བལྟ་ཕྱོགས་ཤིག་ལ། གཡུང་དྲུང་གི་རི་མོ་ཕབ་པའི་གོ་ཁུག་དེ་མཐོང་རྒྱུ་མི་འདུག ངའི་གམ་གྱི་གཞོན་ནུ་དེས་ཀྱང་ཕལ་ཆེར་བཟི་ཡོད་པ་འདྲ། ངས་ཁ་རོག་གེར་གོ་ཁུག་དེ་མི་འདུག་ཅེས་ལབ་དུས། གཞོན་ནུ་དེས་ངའི་པང་གི་བུ་ཆུང་གི་གཉིད་དཀྲོགས་པར་དོགས། སྐད་དམའ་མོས་ཉིན་འགའི་སྔོན་ལ་གོ་ཁུག་དེ་ཕྱི་གླིང་གི་བུ་མོ་ཞིག་ལ་བཙོངས་ཡོད། དེ་རིང་གི་དུས་ཚོད་འདི་གོ་ཁུག་དེ་ཡ་གླིང་གི་གྲོང་ཁྱེར་ཞིག་ནས་བཤམས་པའི་ཆེས་མཐའ་མཇུག་གི་ཉིན་མོ་ཡིན། ཡང་གཅིག་གི་བཤད་ན། གོ་ཁུག་དེ་བོད་ཡུལ་ནས་འཚོ་བའི་ཚེ་མཇུག་གི་ཉིན་མོ་ཡིན།
གཞོན་ནུ་དེ་བཟི་འདུག ཆང་ཕོར་ཆག་འདུག ཆག་གྲུམ་ཤོར་བའི་ཤེལ་ཟེགས་ཀྱིས་ལུས་པོར་རྨ་ཁ་དོད་འདུག ཁྲག་ཙ་ར་ར། མིག་ཆུ་ཤ་ར་ར། ང་སྐྲག་ནས་འདར་སིག་སིག་བྱེད། སེམས་པ་དེ་ཚ་བེར་བེར། ངའི་པང་གི་བྱིས་པས་སྔུར་བ་འཐེན་གྱིན་འདུག
ཁོས“གོ་ཁུག་དེ་ཁོའི་ཕ་དྲིན་ཆེན་པོ་དེ་ཉི་མ་ལྷ་སར་ཇོ་བོར་མཇལ་སྐབས་ལམ་ནས་རྙེད་པ་ཡིན"ཞེས་བཤད།
གཞོན་ནུ་དེས་ཆང་དམ་ཆ་གཅིག་ལག་པ་གཡས་གཡོན་གཉིས་ཀར་ཐོགས་ཤིང་། མཚམས་རེར་ཤུབ་ཤུབ་ཏུ་ངུས་ཡོང་། ཡང་མཚམས་མཚམས་སུ་ལྷུག་ལྷུག་ཏུ་དགོད། ཁོས་མིག་བཙུམ་ནས་ཅི་ཡང་མི་བཤད་ལ། ཡང་ཅི་ཞིག་གིས་དྲན་པ་བསློང་ཀིན་པ་དང་འདྲ་བར་ཝུ་ཆང་དམ་བེ་དེ་ཧབ་ཀྱིས་འཐུང་བཞིན་གངས་རི་དྲན་རབས་སྐད། ཁོས་པེ་ཅིན་ནས་ཁྱིམ་ཚང་ཞིག་ཏུ་གནས་བཅས་ཡོད་རབས་དང་། བྱིས་པས་ཕ་སྐད་མི་ཤེས་རབས་ལབ་ཡོང་། གང་ལྟར། བསྡད་ཀྱིན་བསྡད་ཀྱིན་ཁོ་བཟི་སོང་། བཟི་ནས་རབ་བེ་རོབ་བེ་ཞིག་ཏུ་ཆགས་ཤིང་། ཁོས་པེ་ཅིན་ནས་ཁ་བ་འབབ་ཐེངས་ཉུང་བའི་ཁར་ཁ་ཐག་རིང་བའི་ཕ་ཡུལ་དྲན་རབས་སོགས་ཅི་ཡང་ལབ་ཡོང་། ལམ་ཐག་ཅི་འདྲ་རིང་ན་ཡང་པེ་ཅིན་དུ་ཡོང་མཁན་གྱི་བོད་པ་ལོ་རེ་ནས་ལོ་རེར་ཇེ་མང་ནས་ཇེ་མང་དུ་འགྲོ་བཞིན་ཡོད་སྐད་འདུག ཟམ་འོག་ཟ་ཁང་དང་ཁ་བྲལ་མ་མྱོང་བའི་ངའི་ཡུམ་ཆེན་དང་། ས་འོག་ལྕགས་ལམ་གྱི་མི་ཚོགས་ཀྱི་ཁྲོད་ན་ཚོད་ཚོད་ལ་བཟི་ནས་བོད་སྐད་བོར་སོང་བའོ་ངའི་ཕ་ཡར།ད་དུང“ཨ་མདོའི་ཟས་མཆོག་སྤྲོ་སྐྱིད་གླིང་།”ཞེས་པའི་ཡིག་འབྲི་འདི་དག་གི་དྲིན་གྱིས་གསོས་པའི་ཞོ་ལོག་པ།(ཞོ་ལོག་པ་ནི་ཨ་མདོའི་ལུང་སྐད་བྱེ་བྲག་པ་ཞིག་སྟེ། སློབ་གྲྭ་ནས་སློབ་མཐར་མ་ཕྱིན་པར་ལོག་པའི་སློབ་མ།)ཡིན་ཡང་། ཁོ་རང་ཚོའི་ཁྲོད་ན་ཅི་ཡང་འགྲུབ་ཀྱིན་མེད་པར་ཕྱིར་ལོག་མཁན་ཡང་མ་བྱུང་ཞེས་ཀི་རིང་ཞིག་བཏབས་བྱུང་། ཏག་ཏག་ཨག་སྐད་དེས་ངའི་པང་གི་བུ་ཆུང་ཀྱང་གཉིད་ལས་དཀྲོགས་བྱུང་།
ས་རུབ་ལ་ཉེ། བུ་ཆུང་གི་ཨ་ཕས་ཁ་པར་སླེབས་མ་སོང་། པེ་ཅིན་གྱི་གྲོང་མི་ཚོ་ཁྱིམ་དུ་ལོག་རྒྱུའི་སྟ་གོན་ལ་བྲེལ་མགོ་བརྩམས་བྱུང་། མེ་འཁོར་གྱི་རྐན་སྒྲ་ཡང་ཇེ་གསལ་ནས་ཇེ་གསལ་རེད། ཁོར་ར་ཁོར་ཡུག་ཀུན་ཏུ་འུར་སྒྲ་ཇེ་ཆེ་ནས་ཇེ་ཆེ་རུ་གྱུར་ནས་རིམ་བཞིན་ཟང་ཟིང་ཞིག་ཏུ་གྱུར་སོང་། ཟ་ཁང་གི་མགྲོན་པོ་ཚོས་ཀྱང་བྷི་རག་བཞེས་མགོ་བརྩམས་བྱུང་། སྦྱིན་བདག་གཞོན་ནུ་དེས་ཟ་ཁང་གི་ཞབས་ཞུ་མཁན། བུད་མེད་ལོ་ཆུང་ཞིག་དང་འགྲོགས་ཏེ་ཟ་ཁང་གི་ཟུར་ཞིག་ནས་མཐོང་རྒྱུ་མ་བྱུང་། ཟ་ཁང་གི་སྒྲོན་འོག་གི་གྲིབ་གཟུགས་འོག་ནས་སྦྱིན་བདག་གཞོན་ནུ་དེའི་ལག་པ་ཡ་གཅིག་མངོན་འདུག ལག་པ་ཡ་གཅིག་པོ་དེ་ཡུན་རིང་ཞིག་ལ་གྲིབ་གཟུགས་དེའི་འོག་ནས་ཡལ་རྒྱུ་ཞིག་མ་བྱུང་། ཟ་ཁང་གི་འགྲུལ་བ་ཚོ་གཅིག་རྗེས་གཉིས་མཐུད་ཀྱིས་ཨ་རག་ལ་རོལ་བྱུང་། གཞོན་ནུ་ལོ་ཆུང་ཞིག་གི་ཨག་སྐད་དང་གསར་མོ་ལོ་ཆུང་ཞིག་གི་ངུ་སྐད་གཞི་གཅིག་ཏུ་འདྲེས་སྟེ་ཐ་མར་ཟ་ཁང་ཧྲིལ་བོ་འུར་ཟིང་སེ་བཏང་སོང་། ངའི་པང་གི་བྱིས་པས་ཀྱང་གཉིད་མ་སད་ཀྱིས་ཨ་མ་ཞེས་ཐེངས་ཆ་གཅིག་ལ་བོས་རྗེས་སླར་ཡང་གཉིད་དུ་ལོག་སོང་།
ཉིན་འདི་དག་གི་རིང་ལ། ས་རུབ་རྗེས་པེ་ཅིན་ལ་གློག་ཆད་པའི་གོམས་སྲོལ་ཞིག་ཆགས་འདུག ཟམ་འོག་འདི་ནས་ངས ་སྒུག་ནས་ཡུན་རིང་ཕྱིན་ཀྱང་། བཙལ་གྱིན་པའི་མི་དེ་སླེབས་རྒྱུ་མ་བྱུང་། གློ་བུར་དུ་ཟམ་འོག་འདིར་གློག་ཆད་སོང་། མུན་ནག་གི་ཁྲོད་ནས་ཅི་ཡང་མཐོང་རྒྱུ་མ་བྱུང་། ངས་བུ་ཆུང་པང་ནས་ཁྱིམ་དུ་ལོག་རྒྱུ་བྱས་ཀྱང་ཅི་ཡང་མི་མཐོང་། ཟམ་འོག་གི་མེ་འཁོར་གྱི་ཚོགས་ནི་སྔར་བཞིན་ལྡི་རུ་ལྡི་རུ་མདུན་ནས་མདུན་དུ་བསྐྱོད་ཀྱིན་གདའ། དྭ་ཕྲུག་ཁང་གི་བྱིས་པ་ཚོའི་དགོད་སྒྲ་མི་ཐོས་པས་ཡིན་ནམ་ཅི། མཚན་མོ་དེར། ནོར་བུ་བསམ་འགྲུབ་ཀྱིས་ངའི་པང་ནས་ལྷུག་ལྷུག་ཏུ་དགོད་ཀྱིན་འདུག ཡུལ་མི་ཚོས་བཤད་རྒྱུན་ལྟར་ན་བྱིས་པ་རློན་ནུའི་དུས་སུ་བགད་པ་དེར་ལྷ་དགོད་བྱེད་ཀྱིན་འདུག་ཟེར། ཡང་མཚམས་རེ་རེ་དངན་པ་འཐེན་པ་ལས་རྒྱ་སྐད་ཀྱི་བྱིས་གླུ་ཐན་ཐུན་དེ་དག་ལེན་རྒྱུའི་རེ་བ་ཅི་ཡང་མི་བྱེད། ནམ་རྒྱུན་ཡིན་ན། ང་སློབ་གྲྭ་གྲོལ་ནས་ཁྱིམ་དུ་ལོག་པའི་ལམ་ཁར་བུ་ཆུང་གིས་དྭ་ཕྲུག་ཁང་གི་རྒྱ་སྒོ་བརྒྱུད་ནས་བསླབ་པའི་བྱིས་གླུ་དེ་དག་ཡིད་ལ་འཇགས་ཅི་ཐུབ་ལ་བརྩོན་སྲིད། ཡིན་ཀྱང་། དོ་ནུབ་བྱིས་པ་འདིས་ཅི་ལ་ཡང་རེ་བ་མི་བྱེད་པར་གཉིད་ནས་བསྡད་འདུག ངའི་ལག་པ་ནས་འཇུས་སྟེ་མཚན་མོ་དེར་ཅིས་ཀྱང་མ་གློད། ངའི་སྣང་བ་ཞིག་ལག་པ་ནས་འཇུ་ཐེངས་རེར་ཇེ་དམ་ནས་ཇེ་དམ་དུ་གྱུར། ས་རུབ་ཁར་ནོར་བུ་བསམ་འགྲུབ་ཀྱིས་མིག་ཕྱེས་སྟེ་ཨ་མ་འུ་གཉིས་ཀྱིས་དོན་དངོས་སུ་ལ་སྒུག་ཀིན་ཡོད་ཅེས་ཡང་དང་བསྐྱར་དུ་དྲིས་ན་ཡང་ངས་ཅི་ཡང་མ་ལབ། རྒྱུ་མཚན་ས་རུབ་ཁར་ཟམ་འོག་ཟ་ཁང་གི་སྦྱིན་བདག་དེས་སླར་ཡང་ངེད་མ་བུ་གཉིས་ཀྱི་རྗེས་སྙེགས་བྱུང་། ཁོས་གོམ་ཆུང་འགའ་ངའི་རྗེས་སུ་སྤོ་ཞོར་ཟ་ཁང་གི་གླ་བ་བྱ་རྒྱུའི་བསམ་ཚུལ་འདྲི། ས་རུབ་ཁར། ངའི་ཞེ་ལ་ཐོགས་པ་ཞིག་ནི་སིང་ག་ཕོར་ནས་ཡིན་པའི་གཞོན་ནུ་མ་དེ་ཡིན། ཟ་ཁང་གི་སྒོར་བུད་དེ་ཟམ་འོག་ནས་ལམ་ལ་ཆས་གྲབས་ཡོད་དུས། གཞོན་ནུ་མ་དེ་སྔ་མོ་ནས་ཟ་ཁང་གི་སྦྱིན་བདག་གཞོན་ནུ་དེར་འགྲོགས་ནས་གཡུང་དྲུང་གི་རི་མོ་ཕབ་པའི་གོ་ཁུག་དེར་རེག་གིན་འདུག དེ་ནས་ཅུང་ཙམ་འགོར་རྗེས་གློག་ཆད་སོང་། ་ངའི་མིག་ལམ་ནས་ཕྱི་གླིང་གི་བུ་མོ་དེ་བོར་སོང་། དེ་དང་ཆབས་ཅིག་གཡུང་དྲུང་གི་རི་མོ་ཕབ་པའི་ཟམ་འོག་ཟ་ཁང་གི་གོ་ཁུག་དེ་ཡང་མི་སྣང་བར་གྱུར། དེ་ལོས་ཡིན། མ་གཞི་ནས་ས་རུབ་འདུག གློག་ཀྱང་ཆད་སོང་། ངས་ཁ་རོག་ཁ་རོག་གིས་ནོར་བུ་བསམ་འགྲུབ་ལ་ས་རུབ་རྗེས། ཁྱོད་སད་དགོས་ཨ་ཕ་ཡོང་རྒྱུ་རེད། ཅེས་ལབ་ན་ཡང་བྱིས་པ་འདིས་ནམ་མཁར་བལྟ་བ་ལས་ངས་བཤད་པའི་སྐད་ཆ་དེར་ཡེ་ནས་ཨ་ལན་མ་སྟེར།
དོན་དངོས་སུ་ངས་བརྡ་འཕྲིན་ཞིག་ལ་སྒུག་གིན་ཡོད། གཟའ་ལྷག་པའི་དགོང་མོ་དེར་ངས་དགོང་ཚོགས་གྲོལ་ནས་ཁྱིམ་དུ་ལོག་ལ་ཉེ་དུས། ཨ་རི་ནས་བརྡ་འཕྲིན་ཞིག་འབྱོར་འོང་།བརྡ་འཕྲིན་དུ“མ་གསང་དྲང་མོར་བཤད་ན་ལོ་ངོ་འདི་དག་གི་རིང་ལ་ངས་ཁྱེད་མ་བུ་གཉིས་ཀྱི་འཚོ་བའི་ཐད་དུ་སེམས་འཁུར་བྱས་ནས་བསྡད་ཡོད། ལྷག་དོན་ཉིན་འདི་དག་གི་རིང་ལ་བུ་ཆུང་ཡང་རྨི་ལམ་དུ་འཁོར་ནས་ཡོང་། ངས་ཁྱེད་ལ་རེ་བ་ཞུ་རྒྱུ་ཞིག་ལ། ད་ཐེངས་ཀྱི་གཟའ་མཇུག་ལ་ང་ངེད་ཀྱི་ཀུང་ཟི་ཡི་ཚབ་བྱས་སྟེ་ཀྲུང་གོ་ནས་ཚོགས་འདུ་ཞིག་ལ་ཞུགས་དགོས་པས་ཞོར་དུ་བུ་ཆུང་ལ་ཅིག་བལྟ་རྒྱུ་བྱུང་ན་བསམ། ད་དུང་ཁྱོད་ཀྱང་སེམས་ནས་དྲན་ཀི་འདུག དུས་ཚོད་གཟའ་ཉི་མའི་ཉིན། ས་གནས་གསར་དུ་སྒོ་ཕྱེས་པའི་པེ་ཅིན་བརྒྱད་གཅིག་ལམ་གྱི་ཟམ་འོག་ཟ་ཁང་ནས་སྒུག ཅིག་བྱས་ན་བྱང་ལྷོ་མའི་གནམ་གྲུ་འབབ་ཐང་ཡིན་ན་ཐང་། གང་ལྟར། ངས་ནོར་བུ་བསམ་འགྲུབ་ཅིག་རིག་འདོད་ཆེ།སྐབས་དེར་འབྲེལ་བ་བྱེད་ཡོང་།”ཞེས་བྲིས་འདུག
ངས་དུས་ཚོད་ཡུན་རིང་ཞིག་ལ་སྒུག་ཀྱང་། ཁ་པར་ལ་སྔར་བཞིན་གྲགས་འགུལ་ཅི་ཡང་མེད། ངའི་པང་ན་གཉིད་དུ་ཡུར་བའི་བུ་ཆུང་གི་སྔུར་སྒྲ་དེ་རེ་འཇགས་རེ་ལངས་ཀྱིས་ཡོང་དུས། མེ་འཁོར་གྱི་རྐན་སྒྲས་ཡོངས་སུ་གཡོགས་སྟེ་ཅི་ཡང་མི་མཐོང་ཞིང་ཅི་ཡང་མི་ཐོས་པར་བྱེད། བྱིས་པ་ཆུང་ཆུང་འདི་ནམ་རྒྱུན་ཡིན་ན་ཤིན་ཏུ་པྲ་ཚག་ཅིག་ཡིན་མོད། ཟམ་འོག་ཟ་ཁང་ ནས་ཁོས་ཀྱང་སུ་ཞིག་ལ་སྒུག་གིན་པ་ནང་བཞིན་ཁ་རོག་གེར་ངའི་པང་ནས་ཉལ་འདུག མཚམས་རེར་ཁོའི་གདོང་ལ་དགོད་ཁ་ཤོར་ཞིང་། ཡང་མཚམས་རེར་གདོང་གི་སྨིན་མ་སྡུད་ཅིང་ངོ་མདངས་མི་ལེགས་པར་འགྱུར།
ཟླ་འོད་མེད་པས་ཟམ་འོག་གི་ཟ་ཁང་འདི་ནས་ངས་ཅི་ཡང་མི་མཐོང་།ཟ་ཁང་གི་ཁང་མིག་རེ་རེ་ནས་ཞག་སྒྲོན་གྱི་འོད་མདངས་གསལ་ལ་མི་གསལ་བ་ཞིག་བཀར་ཡོང་། ངས་ཁ་ཕྱིར་འཁོར་ནས་བལྟ་དུས་ཁང་མིག་ཅིག་གི་དྲ་མའི་གྲིབ་གཟུགས་འོག་ན་མི་ཞིག་ད་དུང་ལངས་ནས་བསྡད་འདུག མུན་ནག་པའི་ཁར་ཟམ་འོག་ཅིག་ཏུ་གནས་པས་གསལ་བོ་ཞིག་ཡེ་ནས་མི་མཐོང་། ཡིན་ཡང་། སྒེའུ་ཁུང་ཞག་སྒྲོན་གྱི་འོད་མདངས་ལས་རྒན་མོ་བགྲེས་སོང་མ་དེ་ཡིན་པའི་ཚོར་བ་སྦྱིན། མོས་བྱུ་རུའི་ཕྲ་རྒྱན་བཏབ་པའི་སྐྲ་འཛེར་དེ་སྒེའུ་ཁང་གི་སྒྲོན་འོད་ཀྱི་འོག་ནས་འོད་ལམ་ལམ་བྱེད། ལོ་ན་བགྲེས་ན་ཡང་བོད་པའི་བོད་མོའི་གདོད་མའི་ཉམས་དེ་སྔར་བཞིན་ཡོད། མཚན་མོ་དེར། བུ་ཆུང་པང་ནས་སྒེའུ་ཁང་གི་གམ་ནས་ནང་དུ་བལྟ་དུས། རྒན་མོ་དེས་ཞག་སྒྲོན་གྱི་འོད་ལ་འཁེན་ནས་མ་ཎི་ཡིག་དྲུག་གི་རས་བྲིས་ཤིག་གཙགས་ཀིན་འདུག མོའི་ངོ་གདོང་སྡུག་གིས་མནར་ཞིང་མེ་འཁོར་གྱི་རྐན་སྒྲ་གློ་བུར་དུ་གྲགས་ཐེངས་རེར། མོས་ཡིད་ཙམ་ལ་ངལ་གསོས་ཤིང་། ཡང་མུ་མཐུད་དུ་ཁབ་སྐུད་གཅིག་རེ་གཅིག་རེ་བྱས་ནས་མོའི་ལས་དོན་དེ་འགྲུབ་ཅི་ཐུབ་ལ་འབད་ཀྱིན་འདུག ངས་རང་གིས་རང་ལ་གོ་ཁུག་ཆུང་ཆུང་བོ་དེ་ཡང་ཨ་ཡེ་རྒན་མོས་བཟོས་པ་ཡིན་ཐག་ཆོད་རེད་ཅེས་ཆིག་ལབ་ཅིག་རྒྱག་དགོས་སོང་། མོས་གཙགས་པའི་མ་ཎི་ཡིག་དྲུག་གི་གཙགས་དྲུབ་ཀྱི་ལས་དོན་དེ། ཉམ་ཐག་པའི་ཞག་སྒྲོན་ཞིག་ལ་འཁེན་ནས་མོའི་ཆེས་དུངས་པའི་ལྷ་དམ་པ་དེའི་མདུན་དུ་འཁྲིད་འགྲོ་ནང་བཞིན་གསོལ་བ་འདེབས་ཀྱིན་འདུག ཟམ་འོག་ཟ་ཁང་གི་ལྷིང་འཇགས་ཀྱི་བར་གསེང་དེ་དག་སྤྱད་ནས་དད་པའི་མཐུ་སྟོབས་དེ་མ་ཎི་ཡིག་དྲུག་གི་དབྱངས་རྟ་ལ་བརྒྱུས་ནས་གྲོང་ཁྱེར་གྱི་འཚོ་བའི་ཟང་ཟིང་ལ་ཀུ་ཡངས་ཐེངས་ཤིག་བཏང་བ་ཡིན་ཀྱང་སྲིད། རྒན་མོ་དེས་རྒས་གཉེར་གྱིས་བཏུམ་པའི་ཕྱག་ཟུང་གིས་མ་ཎི་གཙགས་མ་དེ་ལ་ཡང་ཡང་རེག་བྱུང་། སྒྲོན་འོད་ཀྱི་འོག་ནས་མོས་ཁབ་སྐུད་དེ་དག་གཅིག་རེ་གཅིག་རེ་བྱས་ནས་བརྒྱུས་བྱུང་། མོས་ལུས་ཧྲིལ་བོ་ཁེབས་པའི་གོན་པ་ཞིག་གྱོན་ཡོད་ལ། ལྭ་བ་དེ་ཡང་མོའི་ལུས་པོར་མི་མཛའ་རྒྱུ་ཡང་མི་འདུག དེ་ནི་ངའི་སློབ་ཆེན་སྐབས་ཀྱི་ཡུར་གར་མ་དེ་དག་གི་གྱོན་པའི་གྱོན་ཆས་དང་ཆ་འདྲ་བོ་ཡོད། རྐང་ལ་གྲོང་ཁྱེར་གྱི་རྒྱ་མི་ལོ་ལོན་ཚོས་གྱོན་པའི་རས་ལྷམ་ནག་པོ་ཆ་གཅིག་གྱོན་འདུག ཡུལ་མི་ཚོས་ལྷམ་དེ་ལ“ཀློའུ་གྱད”ཟེར། ཡུལ་མི་ཚོའི་ངག་རྒྱུན་གྱི་བཤད་ཚུལ་ཞིག་ལ་ལོ་སེམས་སྙེབས་ལོ་ཡིན་ཞེས་བཤད།(དེ་ནི་ཕ་ཡུལ་གྱི་བཤད་སྟངས་ཤིག་སྟེ་མི་ལོ་ལོན་ན་སེམས་བྱིས་པའི་སེམས་ལྟ་བུ་ཞིག་ཏུ་འགྱུར།)རླུང་གི་སྐྱོམས་པའི་སྒྲོན་མེས་འོད་ཀྱིས་མཚམས་རེར་མོའི་དྲན་ངོས་སུ་སྐྱོ་གདུང་གི་རི་མོ་ཞིག་ཕབ་པ་མོད། མཚན་མོ་དེ་མོས་ཅི་ཡང་ཚོར་གྱིན་མི་འདུག དྲ་མའི་ནང་ནས་ལྡིང་ཡོང་བའི་བསིལ་རླུང་གིས་མོའི་སྐྲ་ལོ་གཟེངས་ཤིང་མོའི་གཙགས་དྲུབ་སྒུལ་ན་ཡང་། མོས་སྣང་དོགས་ཅི་ཡང་མེད་པར་མགོ་བོ་སྒུར་སྒུར་གྱིས་ཡིག་དྲུག་གི་རི་མོ་དེ་རས་ངོས་སུ་གཙགས་ཅི་ཐུབ་བྱེད། གཏན་ནས་མཚམས་འཇོག་རྒྱུ་མ་བྱུང་། ཞགས་སྒྲོན་གྱི་འོད་སྣང་ལ་འཁེན་པའི་ཟམ་འོག་ཟ་ཁང་གི་ཁང་མིག་ཆུང་ཆུང་དེ་མ་གཏོགས། གྲོང་ཁྱེར་ཧྲིལ་བོ་མུན་ནག་ཅིག་གིས་བཏུམས་ནས་ཅི་ཡང་མཐོང་རྒྱུ་མི་འདུག དཀར་མེའི་མེ་ལྕེ་དེ་དྲ་མར་རྒྱུ་བའི་རླུང་བུ་ལྡོམ་པོ་རེ་རེ་ཡིས་བསྐྱོམས་དུས། ང་ནི་ཚོད་ཚོད་ལ་འདར་གྱིན་འདུག ཁོར་ར་ཁོར་ཡུག་ཚང་མ་སྔར་བཞིན་ལྷིང་འཇགས་གེར་ཅི་ཡང་ཐོས་རྒྱུ་མི་འདུག
མཚམས་མཚམས་སུ་རླུང་གི་རྒྱུ་ཕྱོགས་ཤིག་གིས་ས་འོག་ལྕགས་ལམ་གྱི་མི་ཚོགས་ཀྱིས་ཆོབ་སྒྲའི་ཟུར་ཙམ་ཞིག་ཐོས་ཡོང་། “ཆོས་ལ་སྐྱབས་བསུ་མཆིའོ།། དགེ་འདུན་ལ་སྐྱབས་བསུ་མཆིའོ།།་་་་་”ཞེས་སྐྱབས་འགྲོ་ཚར་གཅིག་ཟམ་འོག་འདི་ནས་ག་ལེར་ངའི་རྣ་ལམ་དུ་མཚན་གུང་གི་རླུང་བུའི་དེད་ནས་ཐོན་ཡོང་། རེད། མ་གཞི་རྒན་མོ་དེས་ཁ་འདོན་བཏོན་བྱུང་། ངས་རྣ་བ་བླགས་ནས་ཉན་པ་ན་ཡང་ཅི་ཡང་མ་ཐོས། འོན་ཀྱང་། མུན་ནག་གི་ཁྲོད་ནས་སྐྱབས་འགྲོ་ཚར་གཅིག་པུ་དེ་ངའི་རྣ་ལམ་ནས་ཡུན་རིང་ཞིག་ལ་གྲགས་ཀིན་འདུག ངས་པང་གི་བྱིས་པ་དེ་དམ་པོར་བསྡམས་ནས་ཡང་བསྐྱར་སྒེའུ་ཁུང་གི་དྲ་མའི་གམ་དུ་བཅར་ནས་ཞིབ་ཏུ་བལྟས་པ་ན། རྒན་མོ་དེས་གམ་གྱི་འགྱིག་ཤིང་གི་ཅོག་ཙེ་རྙིང་བ་དེར་བསྔས་ནས་གཉིད་ལྕོག་རྒྱག་ཀིན་འདུག ཞགས་སྒྲོན་དེ་ཡང་མཚན་གུང་གི་རླུང་བུའི་སྐྱོམས་སྟེ་ཚ་ཟད་ཅིག་ཏུ་བཏང་ཚར། བགྲེས་སོང་རྒན་མོ་དེའི་མིག་ཀོང་དུ་འཁྱིལ་བའི་མཆི་མའི་ཐིག་པ་དེ་དག་མེ་ལྩེའི་སྒང་ལ་ཟགས་ནས“ཚག་་་་་ཚག་་་་་ཚག”ཅེས་སྒྲ་ཞིག་རྒྱུན་མི་ཆད།
གཟིམ་ལ་ཉེ་བའི་ཞགས་སྒྲོན་རྐང་གཅིག་པོ་དེས་མོའི་གདོང་ལ་དྲོད་ཁོལ་ཞིག་བསྐྱིལ་ཡོད་ན་ཡང་། མོས་ཕལ་ཆེར་རེ་བ་དང་ཡིད་ཆེས་ཅི་ཡང་མེད་པར་ལེ་བདའ་དང་འཁང་ར་ཞིག་གི་ངང་ནས་གཉིད་སོང་བ་ལྟ་བུའི་ཚོར་སྣང་ཞིག་ངང་གིས་སྟེར་ཡོང་། མ་གཞི་འཇིག་རྟེན་འདི་བརྩེ་དུང་དང་རེ་སྨོན་གྱི་གྲུབ་པ་ཞིག་ཡིན་ནམ། འགྱོད་གདུང་དང་འཁང་ར་ཡིས་གྲུབ་པ་ཞིག་ཡིན་ནམ། གང་ལྟར། ངས་རང་གིས་རང་ལ་དྲི་བ་ཞིག་འདྲི་མགོ་བརྩོམས་དུས། རླུང་བུ་གྲང་མོ་ཞིག་གིས་ངའི་ཕྱི་ནང་གཉིས་ཀ་འཁྱགས་ཤུར་ཤུར་ཞིག་ཏུ་བཏང་སོང་། ནོར་བུ་བསམ་འགྲུབ་ཀྱིས་རྐང་ལག་འགུལ་ཙམ་འགུལ་ཙམ་གྱིས་སླར་ཡང་མགོ་བོ་ངའི་བྲང་གཞུང་དུ་བསྔས་ནས་དངན་པ་ཐན་ཐུན་ཞིག་འཐེན་བྱུང་། མཚན་མོ་དེར། ངའི་སེམས་སུ་རང་དབང་མེད་པར་མུན་ནག་གི་ཁྲོད་ནས་མི་ཞིག་གིས་ང་འཚོལ་གྱིན་པའི་གོམ་སྒྲ་ཐོས་ཤིང་། ངས་ཀྱང་དམིགས་ཡུལ་ཅི་ཡང་མེད་པར་མི་ཞིག་ལ་སྒུག་འདུག་པའི་ཚོར་སྣང་སྐྱེས་ཡོང་།
ཟམ་འོག་དེ་ནས་ངས་ཅི་ལྟར་སྒུག་ཀྱང་མི་ཞིག་གི་གྲིབ་མ་ཙམ་ཡང་མཐོང་རྒྱུ་མ་བྱུང་། ངས་ཀྱང་ཟམ་འོག་ཟ་ཁང་གི་ཁང་མིག་ཅིག་གི་གྱང་ངོས་སུ་རྒྱབ་གཏད་དེ་ནམ་ལངས་རྒྱུར་རེ་བ་བྱས་པ་ཡིན། སྒུག་སྒུག་པའི་ཐ་མར་སོ་མ་སྐྱ་མདའ་འགྱོགས་ལ་ཉེ་དུས། ང་གཞི་ནས་གཉིད་དུ་ཤོར་ནས་ནམ་ལངས་པ་ཡང་མ་ཤེས། གཉིད་ལས་སད་དུས་ངས་ཟམ་འོག་ཟ་ཁང་གི་ཁང་མིག་ཅིག་ཏུ་བུ་ཆུང་རུམ་ནས་ཉལ་འདུག ནོར་བུ་བསམ་འགྲུབ་ཀྱིས་ངའི་བྲང་གཞུང་ལ་ཐོད་པ་བཞག་ནས་ལག་པས་ངའི་སྐེ་ཡི་སྲུང་འཁོར་དེར་རེག་གིན་འདུག ངས་མྱུར་དུ་མགོ་བོ་ཡར་བཀྱགས་ནས་ལ་བལྟ་ལུང་བལྟ་ཞིག་བྱས་དུས། ཟ་ཁང་གི་ཨ་ཡེ་རྒན་མོ་དེས་སྔ་མོ་ནས་མལ་ལས་ལངས་སྟེ་ཟམ་འོག་མི་ཚོགས་ལ་འགྲོ་ལམ་ཕྱགས་ཀྱིན་འདུག མ་གཞི་གྲོང་ཁྱེར་ལ་ཁ་བ་བབས་འདུག
ནོར་བུ་བསམ་འགྲུབ་ཀྱིས་ཅི་ཞིག་མཐོང་སོང་བ་ནང་བཞིན་སྒོའི་ཕྱི་རོལ་ཏུ་རྒྱུགས་ནས་སོང་། ཁོས་ཁ་བའི་མི་ཆུང་ཞིག་བཟོས། ཨ་ཡེ་རྒན་མོ་དེ་ཡང་བྱིས་པ་བསམ་མེད་ཅིག་དང་འདྲ་བར་ནོར་བུ་བསམ་འགྲུབ་དང་ལྷན་ཏུ་ཁ་བའི་མི་ཆུང་དེའི་གམ་ནས་ཡར་རྒྱུགས་མར་རྒྱུགས་བྱེད། མོས་དཀའ་སྣང་ཅི་ཡང་མེད་པར་ལག་གི་ཕྱགས་མ་བཟུང་ནས་ཁ་བའི་མི་ཆུང་དེ་ལ་མིག་དོད་ཅིང་།དེ་ནས་རིམ་བཞིན་ཁ་སོགས་དོན་ལྔ་སྣོད་དྲུག་ཚང་མ་བཟོས་སོང་། སླད་མར་ཅི་ཡང་འཛོམས་པའི་ཁ་བའི་བུ་མོ་ཆུང་ཆུང་ཞིག་ཏུ་ཆགས། ཁངས་མི་བུ་མོ་དེར་མོས་སྐུད་པ་ནག་ནག་གི་སྐྲ་ལོ་ཞིག་བཏགས་ཤིང་། མོའི་བྱུ་རུའི་སྐྲ་འཛེར་དེ་ཡང་ཁངས་མི་བུ་མོ་ཆུང་ཆུང་དེའི་སྐྲ་གསེང་དུ་འཛེར་བྱུང་། ནོར་བུ་བསམ་འགྲུབ་ཀྱང་རྒན་མོ་དེ་དང་ལྷན་དུ་ཞོགས་པའི་ཁ་བའི་ཀློང་ནས་ཕྱིར་ལོག་རྒྱུ་མ་བྱུང་།
ཟམ་འོག་ཟ་ཁང་གི་ཕར་འགྲོ་ཚུར་འོང་གི་མི་ཚོགས་ཀྱིས་འཆར་ཀའི་ཁ་བའི་ཀློང་ན་འདུར་རྒྱུགས་རྒོད་པའི་རྒན་མོ་དེར་བལྟ་ཙམ་བྱེད། སྤྱིར་གྲོང་ཁྱེར་ནས་ལོ་ལོན་ཚོ་སྔ་མོ་མལ་ལས་ལངས་པའི་གོམས་སྲོལ་ཞིག་ཆགས་ཡོད་ན་ཡང་། དེ་དག་གིས་ནི་སྤྱི་གླིང་གང་ཞིག་ཏུ་ཆས་པར་བྲེལ་བ་ལས་རང་ཁྱིམ་ནས་འདུག་པའི་སྲོལ་ཞིག་ཕལ་ཆེར་མེད་པ་འདྲ། སྒེའུ་ཁུང་ནས་ཕྱི་ལ་བལྟས་ན་ཁ་བའི་འཇིག་རྟེན་ཞིག་གིས་གྲོང་ཁྱེར་གྱི་ཁང་བརྩེགས་མནན་ནས་ཡོད་ཅིང་། ལམ་འགྲམ་གྱི་ས་ལ་ལྷུང་བའི་ལོ་མ་སེར་པོ་དེ་དག་གི་སྟེང་དུ་ཞོགས་པའི་ཉེ་ཟེར་གྱི་འོད་མདངས་གླན་རྗེས། ཟིལ་ཆུའི་ཐིགས་པས་གསེར་མདོག་གི་ལོ་མ་སྦངས་ནས་ནེམ་ནེམ་ཞིག་ཏུ་བཏང་འདུག ལོ་ན་བགྲེས་པའི་རྒན་མོ་དེའི་ལན་བུ་གཉིས་པོ་ཡང་ཟིལ་ཆུས་བརླན་བཞིན་འོ་ཟེའུ་ནང་གི་གསང་བ་མིག་ཆུའི་ནང་ལ་ལྷུང་སོང་།
“བུ་ཆུང་། པེ་ཅིན་ནས་ཁ་བ་ང་རང་ཚོའི་ཚེ་བླ་སྲོག་གསུམ་ལ་འཐིམ་ནས་ཞུ་སོང་རུང་། ང་རང་ཚོ་ཁ་བའི་ནང་དུ་འཐིམ་ནས་ཞུ་མི་རུང་།” རྒན་མོ་དེས་དེ་སྐད་ལབ་བྱུང་།
“ཨ་ཡེ། ཁྱོད་ངུ་དོན་ཅི་ཡིན།” ནོར་བུ་བསམ་འགྲུབ་ཀྱིས་དེ་ལྟར་ལབ།
“པེ་ཅིན་ནས་ཁ་བ་བབ་ན་ལོ་ལོན་ཚོས་མིག་ཆུ་ཤོར་ཡོང་།”ཞེས་ལབ།
“འོ། རྒྱ་སྐད་བོད་སྐད་འདྲེས་མས་ཁ་བའི་ཁྲོད་ཀྱི་རྐང་རྗེས་བརྩི་ཞོར་བཤད་རྒྱུར།ཉི་མས་ཁ་བ་མ་ཞུ་ན།ངས་ཨ་ཡེ་དང་མཉམ་དུ་དུས་གཏན་ཏུ་ཁངས་མི་བཟོས་ཆོག ”ཞེས་བཤད།
རྒན་མོ་དེས་རླུང་གིས་འཁུར་ཡོང་བའི་ལོ་མ་ལྡོམ་པོ་ཞིག་ཕྱགས་མས་མནན་བྱུང་། མོས་སྟོན་རླུང་གིས་བདས་ཡོང་བའི་ལོ་མ་དེ་ལག་ཏུ་བཟུང་ནས་སྟེང་གི་ཤུར་མོ་དེ་དག་གི་གྲངས་ཀ་བགྲངས། ཨ་ཡེ་དེས"གཅིག་་་་་གཉིས་་་་གསུམ་་་་་"ཞེས་རྩིས་ཡོང་དུས། ནོར་བུ་བསམ་འགྲུབ་ཀྱིས་ཀྱང་ཨ་མ་རྒན་མོ་དེའི་རྗེས་མཐུད་དེ་གསལ་ཞིང་དག་པའི་སྒོ་ནས་"གཅིག་་་་་གཉིས་་་་གསུམ"ཞེས་བརྩིས་བྱུང་། དེ་ནས་རིམ་བཞིན་རླུང་བུ་འཇགས་ཤིང་། ཉི་འོད་ཀྱང་ཟམ་འོག་གི་ཟ་ཁང་གི་གྱང་ངོས་ལ་འོད་ལམ་ལམ་གྱིས་འཕྲོས་འོང་། རྒན་མོ་དེས་ཀྱང་ག་ལེར་ཁངས་མི་བུ་མོ་ཆུང་ཆུང་དེའི་སྐྲ་གསེང་ནས་བྱུ་རུ་སྐྲ་འཛེར་དེ་བླངས་སྟེ་རང་ཉིད་ཀྱི་སྐྲ་གསེང་དུ་བཙུགས་སོང་། རྒན་མོ་དེས་རྒྱབ་གཟུགས་ཞོགས་པའི་ཉི་འོད་ལ་གཏད་ནས་ཡུད་ཙམ་ལ་ངལ་གསོས། ཉི་འོད་ཀྱི་ཀློང་ནས་དངུལ་གྱིས་ཤན་པའི་བྱུ་རུའི་སྐྲ་འཛེར་དེ་འོད་ལམ་ལམ་བྱེད་ལ། མཚམས་རེར་ཉི་འོད་ལྡོག་འཕྲོ་བྱས་སྟེ་ང་ཡོད་སའི་ཁང་མིག་དེའི་དྲ་མའི་ནང་དུ་བརྒྱབ་ནས་ངའི་མིག་ཀྱང་གཙེས་པར་བྱེད།
དེ་ནས་ཅང་མ་འགོར་སྦྱིན་བདག་གཞོན་ནུ་དེས་ཀྱང་་སྲིང་བལ་གྱི་ལྭ་རིང་ཞིག་ལ་གཡང་ཤམ་བྱས་སྟེ། ཟམ་འོག་ཟ་ཁང་གི་ཁང་མིག་ག་གེ་མོ་ཞིག་ནས་ཐོན་ཡོང་། ཁོའི་སྐྲ་ལོ་གཟེངས་ཤིང་། མིག་ཡ་གཅིག་ཕྱེས་ཤིང་མིག་ཡ་གཅིག་བཙུམ་ནས་སྒོར་བུད་བྱུང་། སྟོན་མཇུག་གི་རིང་ལ་དུབ་པའི་མཚན་ལྗོངས་ཤིག་ཕར་ལ་བསྐྱེལ་བས་ཡིན་ནམ་ཅི། ཁོས་ཀླད་སྒྱིང་ཐེངས་འགའ་བྱས་རྗེས། སྣ་གླུ་ཐན་ཐུན་ཞིག་ལེན་བཞིན་གང་ཞིག་ཏུ་འཛུལ་སོང་བ་ནང་བཞིན་ངས་ཅི་ཡང་མི་མཐོང་བར་གྱུར། གཞོན་ནུ་དེ་ཡང་གཡུང་དྲུང་གི་རི་མོ་ཕབ་པའི་ཟམ་འོག་ཟ་ཁང་གི་གོ་ཁུག་དེ་ནང་བཞིན་རིམ་བཞིན་རབ་རིབ་ཅིག་ཏུ་གྱུར་ནས་ཕྱིས་སུ་ཅིས་ཀྱང་མཐོང་རྒྱུ་བྱུང་།
རེད། དྲ་མའི་ངོས་སུ་རང་གི་ཁ་རླངས་བརྒྱབ་ནས་མི་མཐོང་བར་བྱས་སོང་མ་གཏོགས། གཞོན་ནུ་དེ་བོར་བ་མ་རེད། རྒྱའི་དཔེ་ཆོས་སུ"སྨུག་ཀློང་ནས་མེ་ཏོག་ལ་བལྟ་བ"ཞེས་པའི་དཔེ་ཇི་བཞིན་ངས་ཁ་བའི་ཁྲོད་ནས་མི་ཞིག་རྒྱབ་གཟུགས་བོར་ཅིང་། མི་དེས་ཀྱང་ཁ་བའི་ཀློང་ནས་མི་གཞན་ཞིག་གི་རྒྱབ་གཟུགས་བོར་སོང་ནང་བཞིན་ཅི་ཞིག་འཚོལ་གྱིན་ཡོད། བཙལ་ནས་རྙེད་ཀྱིན་མི་འདུག
ངས་དྲ་མའི་ངོས་ཀྱི་རླངས་པ་ཕྱིས་ནས་ཞིབ་ཏུ་བལྟས་པ་ན་ཟ་ཁང་གི་གྲུ་ཟུར་ཞིག་ན་བགྲེས་སོང་རྒད་པོ་དེས་རླུང་བུས ་བསུབ་ལ་ཉེ་བའི་རྐང་རྗེས་ཕྱེད་ཙམ་ཞིག་ལ་མཛུབ་མོས་བསྟན་ནས་ཅི་ཞིག་འཆད་ཀྱིན་ཡོད། རྒན་མོ་དེས་བགྲེས་སོང་རྒད་པོ་དེའི་རྐང་རྗེས་སྙེགས་ཀིན་པའི་ཚུལ་ནི་ཞིང་གྲོང་གི་བྱིས་པ་ཚོས་བདའ་རེས་བདའ་མ་རྩེད་པའི་རྣམ་པ་དང་ཇི་འདྲའི་མཚུངས་ཨང་། ཡིན་ཏེ། སྦྱིན་བདག་གཞོན་ནུ་དེས་ཟམ་འོག་ཟ་ཁང་གི་མི་ཚོགས་ཀྱི་འདུ་འཛི་ལ་མིག་ཟུར་ཙམ་ཡང་མི་བལྟ་བར་ཨ་ཡེ་རྒན་མོ་དེས་རྐང་རྗེས་སྙེགས་ནས་བུད་འགྲོ ནོར་བུ་བསམ་འགྲུབ་ཀྱིས་མགོ་སྒུར་སྒུར་གྱིས་ཟ་ཁང་གི་སྦྱིན་བདག་གཞོན་ནུ་དེའི་རྐང་རྗེས་དེད་ནས་མུག་མུག་ཏུ་ཅི་ཞིག་འཚོལ་གྱི་ཡོད། དེ་ནི་ཕ་ཡུལ་ནས་ར་ལུག་རི་ལ་འདེད་པའི་རྣམ་པ་དང་མཚུངས་དྲག་ཨང་། སེམས་ནས་རྒན་རྒོན་ལོ་ལོན་འདི་གཉིས་དང་གཞོན་ནུ་དེའི་བར་དུ་གསང་བ་ཅི་ཞིག་སྦས་ཡོད་དམ། དེ་མིན་ད་དུང་ནོར་བུ་བསམ་འགྲུབ་ལྟ་བུའི་བྱིས་པ་བསམ་མེད་ཅིག་གིས་ཁ་བའི་ཁྲོད་ནས་མི་ཆེན་དེ་དག་གི་རྐང་རྗེས་སྙེགས་དོན་ཅི་ཡིན་ནམ། ཟམ་འོག་ཟ་ཁང་གི་ཕྱི་ནང་ཀུན་ཏུ་དེ་འདྲའི་འདུ་འཛིས་དབེན་ཡང་། ཞོགས་པ་དེར་ཁ་བའི་འདབ་མའི་གསེང་ན་བསུབ་ལ་ཁད་དུ་ཡོད་པའི་རྐང་རྗེས་དེ་དག་འཚོལ་དོན་ཅི་ཡིན་ནམ། འདི་ལྟར་ངས་སྒེའུ་ཁུང་གི་དྲ་མའི་ངོས་སུ་ཆགས་པའི་ཁ་རླངས་དེ་འབྱིད་ཞོར་མང་པོ་ཞིག་ལ་བློས་བསླངས་བྱས་མགོ་བརྩམས་སོང་། ཁྲི་ཁྲི་འབུམ་འབུམ་གྱིས་དྲི་བས་ངའི་ལུས་སེམས་དུབ་པར་བྱེད།
"གཞོན་ནུ་མ་ཞིག་གི་རྐང་རྗེས་ཡེ། མིན། མོ་མདང་དགོང་བཟི་ནས་བསྡད་ཡོད་ཡ།"ཞེས་སྦྱིན་བདག་གཞོན་ནུ་དེས་ལག་ཐག་ཆུ་ཚོད་འཁོར་ལོ་དེར་བལྟ་ཞོར་སྐད་ཆ་དེ་ལབ་བྱུང་། ཁ་བའི་ཁྲོད་ནས་གཞོན་ནུ་དེར་ཨ་ལན་སྟེར་མཁན་མ་བྱུང་། ཐ་མར་ཁོས་ཀྱང་མགོ་བོ་སྒུར་ནས་སླར་ཡང་ཅི་ཞིག་འཚོལ་ཀྱིན་འདུག
ཏག་ཏག་སྐབས་དེར་ངས་སེམས་སུ་གཡུང་དྲུང་གི་རི་མོ་ཕབ་པའི་གོ་ཁུག་དེ་ཡིད་ལ་དྲན་འོང་། རང་གིས་རང་ལ་ཁོ་ཐག་གོ་ཁུག་དེ་བོར་སོང་རྒྱུ་རེད། དེ་ག་ལ་ཡིན།མདང་ནུབ་གཞོན་ནུ་དེས་ལབ་པའི་སྐད་ཆ་དེ་དག་གློག་བརྙན་བཞིན་དུ་ཡིད་ལ་ཤར་ཡོང་དུས། གོ་ཁུག་དེ་ཕ་མེས་ཡང་མེས་ཀྱི་རིང་ལ། ཡང་གཅིག་བཤད་ན་ས་སྐྱ་འགྲོ་མགོན་འཕགས་པ་མཆོག་པེ་ཅིན་དུ་ཕེབས་པའི་སྐབས་སུ་ལམ་ནས་བྲོ་ཁ་བསྡུ་བྱེད་དེ་ཡིན་ཞེས་བཤད་ཚུལ་ཞིག་ཀྱང་མཆིས། ཁོས་ད་དུང་སེམས་རྣལ་དུ་ཕབ་ནས་སྐད་ཆ་འདི་འདྲ་ཞིག་བཤད་སོང་། གོ་ཁུག་དེ་རྟ་གོ་ཡིས་བཟོས་པ་ཡིན་རབས། རྟ་གོ་དེ་རྟ་རྐྱང་དམར་ཞིག་གི་གོ་བ་ཡིན་རབས། དེ་ནི་ཁོང་རིན་པོ་ཆེས་སོག་ཡིག་གསར་གཏོད་མ་གནངས་གོང་ཀི་ཡར་སྔོན་ཡིན་རབས། ཁྱིམ་དེའི་ལོ་ལོན་ཚོའི་ངག་རྒྱུན་ནས་བརྒྱུད་པའི་བཤད་ཚུལ་ཞིག་ལ་གོ་ཁུག་དེ་རྗེ་ས་པཎ་རིན་པོ་ཆེ་ནས་ཁྱིམ་འདི་ལ་གཡང་རྟེན་དུ་བཞག་རབས། གང་ལྟར། གོ་ཁུག་དེ་ལོ་རྒྱུས་ཀྱི་གོ་ཁུག་ཅིག་ཏུ་ངོས་འཛིན་གྱིན་ཡོད་རབས་སོགས་མང་པོ་མང་པོ་ཞིག་ལབ་སོང་། སྦྱིན་བདག་གཞོན་ནུ་དེས་ཆང་དམ་གྱི་རྐུབ་ཐོ་ས་ཐོག་ཏུ་ལན་འགའ་གླན་ཞོར་དངན་པ་ཞིག་འཐེན་ནས་ཡུད་ཙམ་ལ་སྐད་ཆ་ཅི་ཡང་མ་བཤད། གཞོན་ནུ་དེས་མུ་མཐུད་དུ་སྐད་ཆའི་མཇུག་བསྐྱངས་ན་འདོད་ཀྱིན་པ་འདྲ་མོད། ངའི་པང་གི་བུ་ཆུང་ནོར་བུ་བསམ་འགྲུབ་ཀྱིས་ཀྱང་“ཨ་མ་ཨ་མ་”ཞེས་ངུས་བྱུང་།བྱིས་པ་ཆུང་ཆུང་གི་ངུ་སྐད་ལ་རྐྱེན་བྱས་སྟེ་གཞོན་ནུ་དེས་ཀྱང་མུན་ནག་གི་ཁྲོད་ནས་སྐད་ཆ་དེའི་མཇུག་སྐྱོངས་རྒྱུ་མ་བྱུང་།ཁོས་སྐད་ཆ་བཤད་མཚམས་མ་བཞག་གོང་ལ་ཟམ་འོག་ཟ་ཁང་གི་ཕྱོགས་ཀྱི་ཡར་མར་ཅིག་མིག་བལྟས་ཐེངས་ཤིག་རྗེས་སླར་ཡང་ཁ་རོག་ཁ་རོག་གིས་བགྲེས་སོང་རྒད་པོ་དེས་རིན་ཐང་གིས་ཟགས་པའི་གོ་ཁུག་དེ་གཞོན་ནུ་མ་ཞིག་ལ་བཙོངས་ཚར། ཁོས་ད་དུང་ཁ་ཕྱིར་འཁོར་ནས་གཞོན་ནུ་མ་དེ་སྐྲ་སེར་མ་ཞིག་རེད་འདུག་ཅེས་ནན་གྱིས་ཡང་བཤད་བསྐྱར་བཤད་ལན་འགའ་བྱས་སོང་། ཡིན་རུང་། མཚན་མོ་དེར་ནོར་བུ་བསམ་འགྲུབ་ཀྱིས་ངའི་པང་ནས་པྲ་ཚག་གིས་་ཟ་ཁང་གི་སྦྱིན་བདག་གཞོན་ནུ་དེའི་སྐད་ཆ་དེ་དག་སེམས་ཀྱི་གཏིང་དུ་ཤ་རུས་ཀྱི་སྦུབས་ཤིག་ཏུ་ཟུག་པར་བགེགས་སོང་།དེ་ཡང་ཁྲིགས་ཁྲིགས་མེད་ན་འཇིག་རྟེན་གྱི་ཨ་མ་ཞིག་གིས་རང་གི་བུ་ཕྲུག་ལ་བཟུང་བའི་བརྩེ་འདང་དེ་ལན་སོང་བས་ཡིན་ཀྱང་སྲིད།ཡིན་ན་ཡང་། སྐད་ཆ་དེ་དག་གི་ཁྲོད་ནས་ཐ་མར་ངའི་དྲན་པའི་ངོས་སུ་ཟམ་འོག་ཟ་ཁང་ན་སྟེང་དུ་གཡུང་དྲུང་གི་རི་མོ་ཆ་གཅིག་ཕབ་ཡོད་པའི་གོ་ཁུག་ཆུང་ཆུང་དེ་ལོ་རྒྱུས་ཀྱི་དཀྱོགས་མཚམས་ཤིག་ནས་བོར་སོང་བ་ཞིག་འཇགས་སོང་།
ཞོགས་པ་དེར། ཁ་བའི་ཁྲོད་ན་གྲལ་འགྲིག་པའི་རྐང་རྗེས་འཚོལ་མཁན་གྱི་རྒན་རྒོན་གཉིས་ཀ ཟ་ཁང་སྦྱིན་བདག་གཞོན་ནུ་ཞིག ད་དུང་ནོར་བུ་བསམ་འགྲུབ་ཟེར་བའི་ངའི་བུ་ཆུང་། དེ་དག་ནི་ཕ་ཡུལ་གྱི་རྐང་ལམ་དེད་ནས་བཤར་སོང་བའི་ཡུ་མོ་ཁྱུ་གཅིག་དང་གཉིས་སུ་མ་མཆིས། ཁོ་རང་ཚོས་ཞོགས་པ་དེར་ལེ་བདའ་དང་འཁང་ར་ཅི་ཡང་མེད་པར་རང་རང་གི་ས་ན་དོན་ངོ་མར་ཅི་ཞིག་འཚོལ་གྱིན་ཡོད། ཟམ་འོག་ཟ་ཁང་གི་ཕྱི་ནང་གང་རུང་ཞིག་ཏུ་དངོས་གནས་རུས་འཁོན་ཅན་གྱི་གདུང་རྒྱུད་ཅིག་ལྷག་ཡོད་དམ། ངས་མང་པོ་ཞིག་བསམ་བློ་གཏོང་མགོ་བརྩོམས་དུས། སྟོན་རླུང་གིས་འཁུར་བའི་ཁ་བའི་མེ་ཏོག་ཅིག་དྲ་མའི་སྒང་གི་མེ་ཏོག་གི་རྫ་བུམ་དེར་ལྷུང་སོང་། ཕལ་ཆེར་གྲོང་ཁྱེར་གློག་གྲྭས་གློག་བཏང་བྱུང་བ་འདྲ། པེ་ཅིན་མཁར་གྱི་ཁང་རྙིང་དེ་དག་ནས་དུད་སྤྲིན་འཕྱིར་ཞིང་ལམ་འགྲམ་གྱི་ས་ལ་ཟགས་པའི་ཇ་ཤིང་ལོ་མ་དག་ཀྱང་སྟོན་རླུང་གིས་བདས་ཏེ་བར་སྣང་ཞིག་བསྐྱོད་སོང་། སྲང་གི་མི་ཚོགས་ཀྱང་གོམ་སྟབས་ཀྱང་ཇེ་མྱུར་ནས་ཇེ་མྱུར་དུ་ཕྱིན་ཅིང་། ལམ་འགྲམ་གྱི་རླངས་འཁོར་གྱི་ཚོགས་ཀྱི་དུང་སྒྲ་ཀྱང་ཇེ་གསལ་ནས་ཇེ་གསལ་དུ་གྱུར། ཟམ་འོག་གི་ཟ་ཁང་ཀྱང་རིམ་བཞིན་འགྲོ་འོང་གི་ཁྲོད་ནས་སླར་ཡང་འདུ་འཛི་ཡི་གནས་སུ་བཅས་བྱུང་།
གློ་བུར་ནོར་བུ་བསམ་འགྲུབ་ཀྱིས་ཅི་ཞིག་རྟོགས་སོང་ཇི་བཞིན་ངའི་གམ་དུ་རྒྱུགས་ཡོང་། ཁོས་དཀར་པོར་གྱུར་བའི་སྐྲ་རྐང་ཉག་མ་གཅིག་ལག་ཏུ་ཐོགས་ནས་ཨ་མ་ཁྱེད་ཀྱིས་བོར་སོང་བ་དེ་འདི་ཡིན་ནམ་ཞེས་དྲིས། ཡང་བྱིས་པ་དེས་མཛུབ་མོས་ཟམ་འོག་ཟ་ཁང་གི་ཕར་འགྲོ་ཚུར་འོང་གི་མགྲོན་པོ་དེ་དག་གི་གྲངས་ཀ་བརྩིས་བྱུང་།གཅིག་་་་་གཉིས་་་་་གསུམ་་་་ཟམ་འོག་ཟ་ཁང་དང་ཐག་མི་རིང་བའི་ས་འོག་ལྕགས་ལམ་ན་བརྒྱུད་པའི་མེ་འཁོར་གྱི་རྐན་སྒྲས་ནོར་བུ་བསམ་འགྲུབ་ཀྱི་སེམས་པ་ཆུང་ཆུང་ལ་ནག་ནོག་གི་རྨ་ཁ་དོད་ན་ཡང་། བྱིས་པས་དགོད་ཞོར་དུ་ཟམ་འོག་ཟ་ཁང་གི་ཟང་ཟིང་གི་འདུ་འཛིའི་ཀློང་ནས་བོད་སྐད་ཀྱིས་མི་ཚོགས་ཀྱི་གྲངས་ཀ་དེ་དག་བློ་ལ་འཇགས་ཀྱིན་ཡོད།
སྐབས་ཤིག་ལ་ནོར་བུ་བསམ་འགྲུབ་ཀྱིས་ཨ་མ་ཞེས་འབོད་ཀྱིན་ཡོད་མོད། ངས་ད་དུང་ཟམ་འོག་ཟ་ཁང་གི་འདུ་འཛིའི་ཀློང་ན་སྔར་བཞིན་ཁ་པར་ཞིག་ལ་སྒུག་ནས་ཡོད། བུ་ཆུང་གིས་ཨ་མ་འབོད་པའི་སྒྲ་དེས་ཟམ་འོག་ཟ་ཁང་གི་འགྲིལ་བ་ཚོར་ཀྱང་སྙིང་ཉེ་བའི་འདང་ཞིག་ཆགས་པར་བྱས་འདུག ལྷད་མེད་དྭངས་གཙང་གི་བྱིས་སྐད་ཀྱིས་ཨ་མར་འབོད་པའི་སྒྲ་དེ་ནི་ཟམ་འོག་ཟ་ཁང་གི་ཟང་ཟིང་གི་ཁྲོད་ན་ད་གཟོད་ཆེས་ལྷད་མེད་ཅིག་ཏུ་གྲུབ་མོད། འོན་ཀྱང་། ངས་སེམས་སུ་གདོན་ཞུགས་པ་དང་འདྲ་བར་ཚོད་ཚོད་ལ་སུ་ཞིག་གིས་སྒུག་ཀིན་པས་ཅི་ཡང་ཚོར་གྱིན་མེད། “ཨ་མ།"ཞེས་སླར་ཡང་བོས་བྱུང་།
ཅོང་བརྡ་གྲགས་བྱུང་། ཅོང་བརྡ་གྲགས་མ་ཐག་ཏུ་སློབ་གྲོགས་ཚང་མ་ཤོབ་དིར་སེ་བགད་བྱུང་། དགེ་རྒན་གྱིས་སྐད་ཆ་ཆེས་རྗེས་མ་དེ་ད་དུང་བཤད་ཚར་མི་འདུག་མོད། འོན་ཀྱང་། ནམ་རྒྱུན་དང་མི་འདྲ་བར་སློབ་གྲོགས་ཚོས་བྲེལ་བྲེལ་འཚབ་འཚུབ་ཀྱིས་སློབ་ཁང་གཞན་ཞིག་ཏུ་གནས་སྤོར་རྒྱག་གིན་འདུག ངས་གཉིད་མ་སད་ཀྱིས་སློབ་གྲོགས་ཚོའི་དགོད་སྒྲ་མ་གཏོགས་ཅི་ཡང་མ་ཐོས། ཅོང་བརྡ་དེ་མ་གཞི་སློབ་ཁྲིད་གྲོལ་བའི་ཅོང་བརྡ་རེད། ངའི་རྒྱབ་ཕྱོགས་ཀྱི་སློབ་གྲོགས་ཤིག་གིས་རྒན་དཔལ་མོས་སློབ་ཁྲིད་སྟེང་དུ་ཁྱོད་ལ་ཐེངས་དུ་མར་བོས་ཀྱང་ཁྱོད་ཀྱིས་ཨ་ལན་མ་བྱུང་ཞེས་ལབ་ཡོང་དུས། ངའི་སེམས་སུ་ད་གཟོད་སློབ་ཁྲིད་གཉིས་ཙམ་ལ་རང་ཉིད་གཉིད་དུ་ཡུར་བ་ཚོར། གཉིད་གོང་དུ་ངས་རྨི་ལམ་འཁྲིགས་པས་ལན་པ་ཡིན་ནམ་ཅི། ནམ་རྒྱུན་ངས་སློབ་ཁྲིད་སྐབས་སུ་རྣམ་རིག་ཅི་འདྲ་སྒྲིམ་ན་ཡང་ཐང་ཆད་པའི་སྣང་བ་ཞིག་སྐྱེས་མ་མྱོང་། རྨི་ལམ་དུ་པེ་ཅིན་གྱི་ཤར་ལམ་བརྒྱད་པ་ཟེར་བ་ཞིག་ཀྱང་རྨིས།ཤར་ལམ་དེ་དང་ཐག་མི་རིང་བའི་ས་ན་ཟམ་འོག་ཟ་ཁང་ཞིག་ཡོད། གནས་དེ་རུ་ངས་ཚོད་ཚོད་ལ་སུ་ཞིག་གིས་བསྐུར་ཡོང་བའི་བརྡ་འཕྲིན་དེ་སྒུག་དགོས་བྱུང་སོང་། ཡང་སེམས་པའི་གཏིང་རིམ་ཞིག་ན་མི་ཞིག་གིས་ཟམ་འོག་དེ་ནས་ང་འཚོལ་ཀྱིན་ཡོད་པ་མ་ཡིན་པར་ངའི་རྨི་ལམ་གྱི་བྱིས་པ་དེ་བཙལ་བཞིན་འདུག་པའི་ཚོར་སྣང་ཞིག་སྐྱེས།
ང་སློབ་ཁང་གི་སྐས་ཐེམ་ནས་མར་འབབ་སྐབས་རྣ་ལམ་དུ་བྱིས་པ་ཞིག་གིས་འབོད་སྐད་ཐོས་བྱུང་།སྙིང་དུ་སྡུག་པའི་་བྱིས་པའི་འབོད་སྒྲ་དེའི་ཁྲོད་ནས་ངས་ཡིད་དུ་འོང་བའི“ཨ་མ”ཞེས་པའི་ཚིག་འབྲི་དེ་གཉིས་རྙེད། ག་ལེར་རང་སེམས་ནང་དུ་བཀུགས་ནས་ཕྱིར་འདང་ཞིག་རྒྱག་དུས་ཁ་ནང་དུ་ད་དུང་ནོར་བུ་བསམ་འགྲུབ་ཅེས་ཟློ་བཞིན་མཆིས།
ནོར་བུ་བསམ་འགྲུབ།ངའི་རྨི་ལམ་ནང་གི་བུ་ཆུང་། ཁ་བའི་ཀློང་ནས་ཅིག་བཙལ་བཙལ་བའི་ཐ་མར་དཀར་པོ་གྱུར་བའི་སྐྲ་རྐང་ཉག་གཅིག་ཁྱེར་ནས་རྒྱུགས་ཡོང་། ཁོས་ཨ་མ་ཞེས་ཐེངས་འགར་བོས་ཀྱང་། ངས་ཅིས་ཀྱང་ཟམ་འོག་ཟ་ཁང་གི་མི་ཚོགས་ཀྱི་དབུས་ནས་བྱིས་པ་དེར་ཨ་ལན་ཞིག་སྟེར་ཐུབ་མ་སོང་། དེ་ཡང་ཁྲིགས་ཁྲིག་མེད་ན་ངའི་རྨི་ལམ་གྱི་མཇུག་མ་རྫོགས་པས་ཡིན་ཀྱང་སྲིད་། སློབ་ཐུན་རྗེས་མ་འཚོགས་པའི་ཅོང་བརྡ་བརྒྱབ་བྱུང་། ངའི་མིག་ལམ་དུ་ནོར་བུ་བསམ་འགྲུབ་ཟེར་བའི་ངའི་རྨི་ལམ་གྱི་བུ་ཆུང་དེས་ཁ་བའི་ཀློང་ན་ཅིག་འཚོལ་ཀྱིན་པ་གསལ་བོར་བཀྲ ཅི་ཡིན་འདི་ཡིན་མེད་པར་སློབ་དེབ་ཀྱི་ཁ་ཕྱེས་པ་ན། དཔེ་དེབ་ཀྱི་བར་གླགས་ཤིག་ནས་ཟམ་འོག་ཟ་ཁང་གི་མི་ཚོགས་ཀྱི་དབུས་ནས་བྱིས་པ་དེ་ངུས་བྱུང་། དེ་ནས་ཅང་མ་འགོར་བར་བྱིས་པ་དེས་ང་བོར་སོང་། མ་གཞི་བྱིས་པ་དེ་བོར་མ་རེད། གཞི་ནས་གཉིད་ལས་སད་དེ་ངས་བྱིས་པ་དེ་བོར་སོང་བ་རེད།
སློབ་ཐུན་རྗེས་མར། ངས་ཟམ་འོག་ཟ་ཁང་གི་མཐོང་ཐོས་ཀྱི་མུ་འབྲེལ་ལས་རིམ་སྟེ། རྨི་ལམ་གྱི་ཞིང་ཁམས་ཤིག་ལ་འགྲིམ་རྒྱུའི་སྟ་གོན་ལ་རེམ་དུས། ཁ་ནས་སྔར་བཞིན་ནོར་བུ་བསམ་འགྲུབ་ཅེས་འབོད་ཀྱིན་གདའ། གམ་གྱི་སློབ་གྲོགས་ཚོས་ང་ལ་བལྟས་ནས་དགོད་ཀྱིན་འདུག ཚང་མ་བགད་་་་་
རྩོམ་སྒྲིག་པ། དབང་མོ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
ད་ལོའི་བོད་ཀྱི་གློག་བརྙན་དུས་སྟོན་ཐོག་རྒྱལ་ཁབ་གསུམ་ནས་ཡོང་བའི་བརྙན་ཐུང་འགྲན་ཞུགས་གློག་བརྙན་དགུ་འདུག
དེ་རིང་སྔ་དྲོའི་ཆུ་ཚོད་༡༠:༣༥ སྟེང་དྷ་ས་བོད་ཀྱི་ཟློས་གར་ཁང་དུ། སུད་སི་གྲོང་ཁྱེར་ཛུ་རེག་ནང་རྟེན་གཞི་བྱས་པའི་བོད་དོན་གློག་བརྙན་བཟོ་སྐྲུན་ཁང་གི་གོ་སྒྲིག་འོག ཉིན་གཉིས་རིང་གི་བོད་ཀྱི་གློག་བརྙན་དུས་སྟོན་ཐེངས་༨ པ་མགོ་འཛུགས་གནང་སོང་བ་དང་། མཛད་སྒོའི་ཐོག་དྷ་ས་ཁུལ་གྱི་མི་མང་དང་ཕྱི་རྒྱལ་བ། གསར་འགོད་པ་སོགས་ཁྱོན་མི་གྲངས་༡༠༠ ལྷག་ཅིག་འཛོམས་འདུག
མཛད་སྒོའི་ཐོག་མར་བོད་ཀྱི་བུད་མེད་གློག་བརྙན་འཁྲབ་འཁྲིད་པ་བསྟན་འཛིན་ཟླ་གསལ་ལགས་ཀྱི་གློག་བརྙན་(༢)པ་སྟེ། རང་ཉིད་ཀྱི་གློག་བརྙན་བཟོ་སྐྲུན་དང་བོད་པའི་སྤྱི་ཚོགས་ཀྱི་རིན་ཐང་ལྟ་ཚུལ་གྱི་བཀག་རྒྱ་ཡིས་འཁྲབ་སྟོན་པ་མ་རྙེད་པའི་སྐོར་བརྗོད་བྱ་བྱས་པའི་རོ་ཡཱལ་ཁཱ་ཧྥེ་(Royal Cafe)ཞེས་པའི་གློག་བརྙན་བསྟན་སོང་། དེའི་རྗེས་(འཇིགས་བྲལ།)གློག་བརྙན་བཟོ་སྐྲུན་པ་དོན་གྲུབ་དབང་ཆེན་ལགས་ལ་རྗེས་དྲན་ཆེད། (རྨི་ལམ།)ཞེས་པ་བརྗོད་བྱར་བཟུང་བའི་བརྙན་ཐུང་འགྲན་བསྡུར་གྱི་གློག་བརྙན་ཁག་བསྟན་པ་དང་ལྟད་མོ་བར་འོས་བླུགས་བཅུག་སོང་།
བརྙན་ཐུང་འགྲན་བསྡུར་ནང་རྒྱ་གར་དང་ཨ་རི། ཧྥ་རན་སི་བཅས་རྒྱལ་ཁབ་གསུམ་ནས་བརྙན་ཐུང་དགུ་ཡོད་པ་དང་། ཧྥ་རན་སི་ནས་སྐལ་བཟང་ཚེ་རིང་གི་བརྙན་ཐུང་(ཡོ་སྒོར་ལྔ་ཡི་རྨི་ལམ་)དང་། རྒྱ་གར་དྷེ་ར་རྡུན་ནས་ཀུན་དགའ་རིན་ཆེན་གྱི་(མི་ཚེ་ནི་ཇ་ཕོར་བ་གང་།) རྒྱ་གར་དྷ་རམ་སཱ་ལ་ནས་འཇའ་དཔལ་རྡོ་རྗེ་ཡི་འགུལ་རིས་བརྙན་ཐུང་(རི་བོང་།) རྒྱ་གར་གྷོ་ཇི་རཱ་ཐི་ནས་འཇིགས་མེད་ཆོས་གྲགས་ཀྱི་(པོ་ཏཱ་ལ་དྲན་པ།) རྒྱ་གར་བྷིང་ལོར་ནས་སྐལ་ལྡན་མཁར་གྱི་(འགྲུལ་བཞུད།) ཨ་རིའི་ནེའུ་ཡོག་ནས་རྣམ་རྒྱལ་ལྷ་མོའི་(རྨི་ལམ།) རྒྱ་གར་དྷ་རམ་སཱ་ལ་ནས་ཤ་བོ་རྡོ་རྗེ་ཡི་(མཐའ་མཇུག་གི་ཟིན་ཐོ།) རྒྱ་གར་དྷ་རམ་སཱ་ལ་ནས་བློ་བཟང་བསྟན་འཕེལ་གྱི་(འཕགས་པ་ཐོགས་མེད་ཀྱི་རྨི་ལམ།) རྒྱ་གར་དྷེ་ར་རྡུན་ནས་བུ་དབྱངས་ཀྱི་(ཨ་ཅག)་བཅས་རེད་འདུག
གློག་བརྙན་དུས་སྟོན་འདིའི་ཐོག་བོད་ཕྱི་ནང་གཉིས་ཀྱི་གློག་བརྙན་འཁྲབ་འཁྲིད་པ་གྲགས་ཆེན་ཁག་ཅིག་གི་གློག་བརྙན་ཏེ། བོད་ནང་གི་གློག་བརྙན་འཁྲབ་འཁྲིད་པ་པདྨ་ཚེ་བརྟན་གྱི་(གཡང་མདའ།)དང་(ཐར་ལོ།) བཙན་བྱོལ་ནང་དུ་ཚེ་རིང་དོན་གྲུབ་ལགས་ཀྱི་(Mystic mountain)། (Shenpenn Khymsar)ལགས་ཀྱི་(འཇིག་རྟེན།) ཟོན་ཐར་རྒྱལ་གྱི་(དབུས་ལམ་གྱི་ཉི་མ། )བཅས་སྟོན་གྱི་ཡོད་འདུག
གློག་བརྙན་དུས་སྟོན་འདིའི་འབྲེལ་མཐུད་པ་བསྟན་འཛིན་དོན་འགྲུབ་ལགས་ཀྱིས་དུས་སྟོན་གྱི་ངོ་སྤྲོད་ནང་། གློག་བརྙན་དུས་སྟོན་འདི་ནི་བོད་པའི་སྤྱི་ཚོགས་ནང་གི་གློག་བརྙན་བཟོ་སྐྲུན་པ་དང་འཁྲབ་སྟོན་པ་ཚོར་རྒྱབ་སྐྱོར་མཚོན་བྱེད་དང་སེམས་ཤུགས་སྤར་ཆེད་དུ་སྐྲུན་པའི་སྡིངས་ཆ་ཞིག་ཡིན། ཞེས་བརྗོད་འདུག
མཇུག་ཏུ་གསར་འགོད་པས་ད་ལོའི་བརྙན་ཐུང་འགྲན་ཞུགས་པ་(འཕགས་པ་ཐོགས་ཀྱི་རྨི་ལམ།) བརྙན་ཐུང་བཟོ་སྐྲུན་པ་བློ་བཟང་བསྟན་འཕེལ་ལགས་སུ་བརྙན་ཐུང་དེའི་བརྗོད་དོན་ཅི་ཞིག་ཡིན་པ་དང་། ད་ཐེངས་བརྙན་ཐུང་འགྲན་བསྡུར་ནང་ཞུགས་དགོས་དོན། གློག་བརྙན་དུས་སྟོན་གྱི་སྡིངས་ཆ་འདི་ག་འདྲ་ཞིག་མཐོང་སོང་ཞེས་དྲིས་པར་ཁོས། ང་རང་གི་འཕགས་པ་ཐོགས་མེད་ཀྱི་རྨི་ལམ་ཞེས་པའི་བརྙན་ཐུང་འདིའི་ནང་དོན་ནི་འཕགས་པ་ཐོགས་མེད་ཀྱིས་རྗེ་བཙུན་བྱམས་པ་མགོན་པོ་ལོ་བཅུ་གཉིས་པ་སྒོམ་པའི་རིང་དཀའ་སྡུག་གདོང་ལེན་མང་པོ་ཞིག་བྱས་ཏེ། མཐར་རྗེ་བཙུན་བྱམས་མགོན་གྱི་ཞལ་གཟུགས་མཇལ་བའི་གཏམ་རྒྱུད་ཅིག་ཡིན། ང་རང་ལ་མཚོན་ན་ནམ་རྒྱུན་གློག་བརྙན་མང་པོ་ཞིག་བཟོས་བསྡད་ཡོད་པ་རེད། ཡིན་ན་ཡང་། འགྲན་བསྡུར་ལྟ་བུ་དེ་འདྲིའི་ནང་དུ་ཞུགས་མ་ཐུབ་པ་ཡིན་ན་རྗེས་སུ་ལྷག་འགྲོ་བ་ཞིག་འདུག འགྲན་བསྡུར་འདི་འདྲའི་ནང་དུ་ཞུགས་ཐུབ་པ་ཡིན་ན། སོ་སོའི་བཟོ་སྐྲུན་བྱས་པའི་གློག་བརྙན་དེ་གཞན་དང་བསྡུར་ནས་ཡར་རྒྱས་ག་འདྲ་གཏོང་དགོས་པ་སོགས་ཤེས་རྟོགས་ཆེད་འགྲན་བསྡུར་འདིར་ཞུགས་པ་ཡིན། མ་འོངས་པར་མུ་མཐུད་རྒྱ་ཆེ་རུ་བསྐྱེད་དེ་བོད་ཀྱི་རིག་གཞུང་ཁྲོད་ཀྱི་གཏམ་རྒྱུད་དེ་འདྲའི་རིགས་བཟོ་སྐྲུན་བྱ་འདོད་ཡོད་ལ། འཁྲབ་སྟོན་པ་དང་དཔལ་འབྱོར་གྱི་ཕྱོགས་ནས་དཀའ་ངལ་ཡོད་ན་ཡང་། བོད་རང་གི་རིག་གཞུང་ཁྲོད་ཀྱི་ཐུན་མོང་མ་ཡིན་པའི་སློབ་གསོའི་སྐོར་གྱི་གཏམ་རྒྱུད་དེ་འདྲ་བཟོ་སྐྲུན་བྱ་འདོད་ཡོད། ད་ཐེངས་ཀྱི་གློག་བརྙན་དུས་སྟོན་འདི་ལྟ་བུ་ཡིན་ན་ཧ་ཅང་ཡག་པོ་འདུག སྔོན་ཆད་གློག་བརྙན་དེ་འདྲ་བཟོས་པ་ཡིན་ནའང་བཟོས་བཞག་པ་ཙམ་ལས་མང་ཚོགས་ཁྲོད་རྒྱ་ཆེན་པོ་དེ་འདྲ་སྟོན་ཐུབ་ཀྱི་མེད་པ་རེད། ཡིན་ན་ཡང་། སྡིངས་ཆ་འདི་ལྟ་བུ་རྒྱུད་ནས་སོ་སོའི་བཟོས་པ་དེར་མང་ཚོགས་ཁྲོད་ནས་དོ་སྣང་ག་འདྲ་སླེབས་ཀྱི་འདུག མང་ཚོགས་ཁྲོད་ནས་བསམ་ཚུལ་ཞིག་སླེབས་ཡོང་དུས་སོ་སོའི་ངོས་ནས་ཡར་རྒྱས་ག་འདྲ་ཞིིག་གཏོང་དགོས་མིན་སོགས་ལ་ཕན་ཐོགས་ཆེན་པོ་འདུག ཅེས་བརྗོད་བྱུང་།
གསར་འགོད་པ། སངས་རྒྱས་དཀོན་མཆོག


text:
2017ལོ་ནས་བཟུང་། ཉིང་ཁྲི་གྲོང་ཁྱེར་གྱིས་ཉིང་ཁྲིའི་རྒྱལ་སྤྱིའི་སྣོད་བཅུད་ཡུལ་སྐོར་ཁུལ་དང་ས་ཁོངས་ཡོངས་ཀྱི་ཡུལ་སྐོར་དཔེ་སྟོན་ཁུལ་འཛུགས་སྐྱོང་གི་དམིགས་ཚད་ལ་སྐུལ་འདེད་གཏོང་རྒྱུར་དམ་པོར་དམིགས་ནས་སྲིད་གཞུང་གིས་གཙོ་ཁྲིད་དང་ཁྲོམ་རས་སྣེ་ཁྲིད་བྱ་རྒྱུར་ཤུགས་སྣོན་རྒྱག་པ་དང་། ཡུལ་སྐོར་བྱ་ཡུལ་གསར་སྤེལ་བྱེད་པ། ཡུལ་སྐོར་བའི་འབྱུང་ཁུངས་ཁྲོམ་ར་རྒྱུན་ཆད་མེད་པར་རྒྱ་ཆེར་གཏོང་བ། ཡུལ་སྐོར་ཐོན་ལས་འཕེལ་རྒྱས་ཀྱི་སྤུས་ཚད་རྒྱུན་ཆད་མེད་པར་མཐོ་རུ་གཏོང་བ་བཅས་བྱས་པས་ཡུལ་སྐོར་ཐོན་ལས་འཕེལ་རྒྱས་མྱུར་པོ་བྱུང་ཞིང་། 2017ལོའི་ཟླ་11པའི་བར། ཉིང་ཁྲི་གྲོང་ཁྱེར་གྱི་ཡུལ་སྐོར་ཁྲོམ་ར་ཧ་ཅང་འཁྲུག་པོ་ཡོད་པ་དང་ཡུལ་སྐོར་བར་སྣེ་ལེན་ཞུ་ཚད་མང་དུ་ཆེས་ཆེར་སོང་སྟེ། རིམ་རྩིས་བྱས་ན། གྲོང་ཁྱེར་ཡོངས་ཀྱིས་རྒྱལ་ཁབ་ཕྱི་ནང་གི་ཡུལ་སྐོར་བ་མི་ཐེངས་ཁྲི་495.45ལ་སྣེ་ལེན་ཞུས་པ་དེ་དུས་མཚུངས་ལས་18.94%འཕར་བ་དང་ཡུལ་སྐོར་ཡོང་འབབ་བསྡོམས་འབོར་སྒོར་དུང་ཕྱུར་43.33ཟིན་པ་དེ་དུས་མཚུངས་ལས་15.6%འཕར་ཡོད་པ་རེད།
རྣམ་གྲངས་འཛུགས་སྐྲུན་ལ་སྐུལ་འདེད་བརྟན་པོ་བཏང་ཞིང་། ཉིང་ཁྲི་གྲོང་ཁྱེར་གྱིས་མ་དངུལ་སྒོར་ཁྲི་2000བཏང་ནས་ཡུལ་སྐོར་མཛེས་ལྗོངས་ཁུལ་གྱི་གསང་སྤྱོད་འཛུགས་སྐྲུན་རྣམ་གྲངས་དང་ཡུལ་སྐོར་དཔེ་སྟོན་གྲོང་ཚོའི་སྤྱི་པའི་ཞབས་ཞུའི་སྒྲིག་བཀོད་འཛུགས་སྐྲུན་རྣམ་གྲངས་ཀྱི་ས་ཆ་འདེམས་པ་དང་ས་ཆ་དངོས་ལ་རྩད་ཞིབ་བྱེད་པ་སོགས་ཀྱི་ལས་དོན་ལེགས་སྒྲུབ་བྱས་པ་དང་། མ་དངུལ་སྒོར་ཁྲི་1000བཏང་ནས་ཡུན་ནན་དང་བོད་ལྗོངས་ཀྱི་བགྲོད་ལམ་གསར་པའི་ཡུལ་སྐོར་རྨང་གཞིའི་སྒྲིག་བཀོད་འཛུགས་སྐྲུན་རྣམ་གྲངས་མཛོད་ནང་བཅུག་པ་དང་དེའི་སྔོན་འགྲོའི་འགྲོ་ལུགས་ལེགས་པར་གཉེར་བ། རྒྱལ་ཁབ་ཡུལ་སྐོར་འཕེལ་རྒྱས་ཐེབས་རྩ་རྣམ་གྲངས་ཀྱི་སྨན་གླིང་རྫོང་ཤེལ་དཀར་མོན་པ་ཡུལ་སྐོར་དཔེ་སྟོན་གྲོང་ཚོ་དང་སྤོ་བོ་རྫོང་ཡིད་འོང་ཤང་དགོན་གྲོང་ཡུལ་སྐོར་དཔེ་སྟོན་གྲོང་ཚོའི་རྣམ་གྲངས་དང་གསེར་སྐྱེམས་ལ་དང་། ཡིད་འོང་མཛེས་ལྗོངས་ཁུལ། ཡར་ལུང་གཙང་པོ་རོང་ཆེན་མཛེས་ལྗོངས་ཁུལ་བཅས་A3རིམ་པའི་ཡུལ་སྐོར་གསང་སྤྱོད་རྣམ་གྲངས་ཀྱི་དུས་འགོའི་སྙན་སེང་ཞིབ་མཆན་ལས་དོན་ལེགས་སྒྲུབ་བྱས་པ་དང་འཛུགས་སྐྲུན་གྱི་མ་དངུལ་སྤྲད་པ། དེ་དང་དུས་མཚུངས་2017ལོའི་ལྗོངས་ཡོངས་ཀྱི་ཡུལ་སྐོར་འཕེལ་རྒྱས་མ་དངུལ་རྣམ་གྲངས་ཀྱི་A3རིམ་པའི་གསང་སྤྱོད་རྣམ་གྲངས་3དང་ལོ་མའི་ཁམ་བུའི་མེ་ཏོག་གྲོང་ཚོའི་རྣམ་གྲངས་ཀྱི་སྙན་ཞུ་ཕུལ་བ། “ལོ་ལྔ་ཚ་བཅུ་གསུམ་པའི”རིང་གི་ཀྲུང་དབྱང་སྔོན་རྩིས་ནང་གི་མ་འཇོག་རྣམ་གྲངས་བརྩོན་ལེན་ཧུར་ཐག་བྱས་ནས་མ་དངུལ་སྒོར་ཁྲི་6000བཏང་བའི་མེ་ཏོག་མཛེས་ལྗོངས་ཁུལ་གྱི་འཛུགས་སྐྲུན་རྣམ་གྲངས་དང་། མ་དངུལ་སྒོར་ཁྲི་1500བཏང་བའི་རྒྱལ་ལམ་318ཡིད་འོང་མཛེས་ལྗོངས་ཁུལ་གྱི་སྤྱི་པའི་ཞབས་ཞུའི་སྒྲིག་བཀོད་འཛུགས་སྐྲུན་རྣམ་གྲངས། མ་དངུལ་སྒོར་ཁྲི་1700བཏང་བའི་ཉིང་ཁྲིའི་གྲོང་གསེབ་ཡུལ་སྐོར་འཛུགས་སྐྲུན་རྣམ་གྲངས་བཅས་རེ་ཞུ་བྱས་པ་དང་འབྲེལ་སྤྱིར་ན་གཏན་འཁེལ་བྱུང་བ་རེད།
དྲིལ་བསྒྲགས་བྱེད་ཤུགས་རྒྱུན་ཆད་མེད་པར་ཆེ་རུ་བཏང་ཞིང་། 2017ལོར་ཉིང་ཁྲི་གྲོང་ཁྱེར་གྱི་ཁམ་བུའི་མེ་ཏོག་ཡུལ་སྐོར་རིག་གནས་དུས་ཆེན་སྐབས་བཅོ་ལྔ་པ་འགོ་བཙུགས་ནས་པེ་ཅིང་དང་། ཀོང་ཀྲོའུ། ཁྲུང་ཆིང་སོགས་གྲོང་ཁྱེར་དུ་ཉིང་ཁྲི་གྲོང་ཁྱེར་གྱི་ཁམ་བུའི་མེ་ཏོག་ཡུལ་སྐོར་རིག་གནས་དུས་ཆེན་སྐབས་བཅོ་ལྔ་པའི་གསར་འགྱུར་ཡོངས་བསྒྲགས་ཚོགས་འདུ་དང་མེ་ཏོག་རྒྱ་མཚོའི་ཉིང་ཁྲི་དང་། ཚ་གཡོལ་གྱི་ཉིང་ཁྲི སྟོན་དུས་ཀྱི་ཉིང་ཁྲི་བཅས་ཀྱི་འོས་སྦྱོར་ཚོགས་འདུ་འཚོགས་ནས་མཛེས་ལྗོངས་ཁུལ་7གྱི“སྒོར་གཅིག་གི་སྒོ་འཛིན”འཕྲལ་ཉོའི་བྱེད་སྒོ་སྤེལ་བ་དང་འབྲེལ་དུས་བཞིར་སྡོད་རྒྱུར་འཚམ་པ་དང་ཁྱད་ཆོས་སྣ་ཚོགས་ལྡན་པའི་ཡུལ་སྐོར་ཐོན་རྫས་གྲུབ་འབྲས་ལྡན་པའི་ངང་བཏོན་ཡོད་པ་རེད།
ཡུལ་སྐོར་ཁྲོམ་རའི་ཁོར་ཡུག་རྒྱུན་ཆད་མེད་པར་ལེགས་སུ་བཏང་ཞིང་། 2017ལོར་ཉིང་ཁྲི་གྲོང་ཁྱེར་གྱིས་ཁྲིམས་འཛིན་ནུས་པ་འཛུགས་སྐྱོང་ལ་ཤུགས་སྣོན་བརྒྱབ་པ་དང་ཡུལ་སྐོར་ཁྲོམ་རའི་སྒྲིག་ལམ་བཅོས་སྒྲིག་བྱས་ནས་འཛད་སྤྱོད་པའི་ཁེ་དབང་སྲུང་སྐྱོང་བྱ་ཆེད་འགན་ལེན་ནུས་ལྡན་བྱས་ཤིང་། 2017ལོའི་ཟླ་11བར། ཉིང་ཁྲི་གྲོང་ཁྱེར་ཡུལ་སྐོར་ལས་རིགས་ཀྱིས་ཡུལ་སྐོར་ཁྲོམ་རའི་ཕྱོགས་བསྡུས་ཁྲིམས་འཛིན་ཞིབ་བཤེར་ཐེངས་121དང་བདེ་འཇགས་ལྟ་སྐུལ་དོ་དམ་དང་། འགྲིམ་འགྲུལ་སྐྱེལ་འདྲེན། བཟོ་ཚོང་། ཟོག་གོང་། སྤྱི་བདེ་སོགས་སྡེ་ཚན་གྱིས་ཁྲིམས་འཛིན་ཞིབ་བཤེར་ཐེངས་62བྱས་པ་དང་། ཡུལ་སྐོར་ཁེ་ལས་543ལ་བརྟག་དཔྱད་བྱས་པ། ཡུལ་སྐོར་བདེ་འཇགས་དང་ཡིད་རྟོན་གཉེར་སྐྱོང་གི་དཔྱད་གཞི་2000ལྷག་ཙམ་སྤྲད་པ། ཡིག་ཐོག་གི་དག་ཐེར་བསམ་འཆར་དང་ངག་ཐོག་གི་གྲོས་འགོ་70ལྷག་ཙམ་བཏོན་པ། ཡུལ་སྐོར་བློ་འདྲིའི་ཁ་པར་ཐེངས་349འབྱོར་བ་དང་ཡུལ་སྐོར་ཞུ་གཏུག་115ཐག་གཅོད་བྱས་ནས་གྱོད་གཞི་ཐག་གཅོད་བྱེད་ཚད་100%ཟིན་པ་བཅས་རེད།
ལས་རིགས་ཞབས་ཞུའི་མ་ལག་དོ་དམ་རིམ་བཞིན་ཚད་ལྡན་དུ་བཏང་ཞིང་། 2017ལོར་ཉིང་ཁྲི་གྲོང་ཁྱེར་གྱིས་སྲིད་འཛིན་ཞིབ་མཆན་འགོད་དབང་གི་འགན་འཁྲིའི་གསལ་ཐོའི་དོན་གནད་ཁུ་བསྡུ་དང་ཟླ་བསྒྲིལ་རྒྱུར་སྐུལ་འདེད་ཧུར་ཐག་བཏང་ནས་ཡུལ་སྐོར་ཐོན་ལས་ལ་སྔར་བས་ལེགས་པའི་ཞབས་འདེགས་ཞུས་ཡོད།
ཡུལ་སྐོར་དབུལ་སྐྱོར་གྱི་ཕན་འབྲས་མངོན་གསལ་དོད་དུ་བཏང་ཞིང་། 2017ལོར་ཉིང་ཁྲི་གྲོང་ཁྱེར་གྱིས་གྲོང་གསེབ་ཡུལ་སྐོར་ཆ་འཕྲིན་ཅན་གྱི་དུས་ཐེངས་དང་པོའི་ལས་གྲྭ་འཛུགས་སྐྲུན་བྱས་པའི་རྨང་གཞིའི་ཐོག གྲོང་ཚོ་12ཀྱི་ཁྱིམ་ཚང་མགྲོན་ཁང་146གསར་སྣོན་བྱས་ཤིང་། མིག་སྔར་རྣམ་གྲངས་ཀྱི་དུས་ཐེངས་གཉིས་པའི་ལས་གྲྭ་འཛུགས་སྐྲུན་བྱེད་འགོ་བཙུགས་པ་དང་། ཡུལ་སྐོར་ཆ་འཕྲིན་ཅན་གྱི་འཛུགས་སྐྲུན་ལས་སྟེགས་དང་། ཞབས་ཞུའི་ལྟེ་གནས། ཡུལ་སྐོར་ཐོན་ལས་འཁོར་རྒྱུག་དང་ལྟ་ཞིབ་ཚད་ལེན་ལས་སྟེགས། རིག་ནུས་ཡུལ་སྐོར་གྲོང་ཚོའི་ཡུལ་སྐོར་ཆ་འཕྲིན་ཅན་དང་ཞིང་འབྲོག་ལས་ཀྱི་ཐོན་རྫས་ཉོ་ཚོང་ལས་སྟེགས་སོགས་སྐྲུན་པ་དང་གསར་སྤེལ་བྱེད་པ། གྲོང་གསེབ་ཡུལ་སྐོར་འཕེལ་རྒྱས་ཀྱི་གོམ་སྟབས་མགྱོགས་སུ་གཏོང་བ་བཅས་བྱས་ཡོད་པ་རེད།